響國際形勢越嚟越緊張嗰陣，外相田中真紀子同外務政務次官鈴木宗男起咗衝突，爆發「NGO事件」。小泉為咗掩飾呢次醜聞，就將田中炒咗魷魚，響2月1號宣佈由川口順子接任。但由於田中支持度實在太高，小泉內閣就因為呢次事件而搞到支持率趺咗差唔多一半，跌到剩返四五成左右。


2002年9月，佢突擊訪問北韓國防委員會委員長金正日，又進行咗第一次朝日首腦會談，簽埋《朝日平壤宣言》。金正日響會上承認自己綁架咗日本人，仲畀小泉帶咗其中五個人返日本。但係其他響北韓死咗嘅另外八個人嘅家屬就非常不滿，仲響同小泉交涉期間鬧咗佢一餐。


2003年3月，美國宣佈對伊拉克開戰，小泉表示支持，惹嚟在野黨嘅批評。唔單止係咁，小泉重宣佈將會派出陸上自衛隊去伊拉克幫手做戰後復興，同年7月成立自衛隊伊拉克復興支援群特別措置法。佢因此同時任美國總統小布殊關係好好，美日關係亦都出現前所未有嘅「蜜月期」。


9月，響自民黨總裁選舉入面，前運輸大臣藤井孝男試圖將小泉趕落台，並且自立想當選總裁，結果響參議院議員團幹事長青木幹雄反對之下，藤井輸清光，而一直支持藤井嘅野中廣務仲響一個月之後退出政壇。至此，平成研究會連兩個核心人物都冇埋，勢力大減，變相由小泉帶頭嘅清和政策研究會領導咗成個自民黨。


而佢亦都響選舉入面順利當選總裁，所以又改組內閣，其中響黨幹事長一職提名咗安倍晉三出任。10月10號，小泉宣佈提前解散眾議院，喺11月9號搞嘅眾議院選舉入面帶領自民黨贏咗，11月19號就任第88屆內閣總理大臣，並且組成第二次小泉內閣。


2004年1月，佢正式派出陸上自衛隊去伊拉克。但係響同年4月，恐怖分子挾持咗幾個日本人，要求自衛隊由伊拉克撤軍，但係小泉以「堅決唔屈服響恐怖組織之下」嚟拒絕恐怖分子嘅要求。其中三位人質後嚟獲釋，但係剩低嘅一位人質香田證生就響六個月之後被殺。


小泉佢最關心嘅野莫過於郵政私有化改革。佢籍住參議院通常選舉入面趁機改造內閣，將心腹竹中平藏任命做郵政民營化擔當大臣。響計劃決定好之後，同年4月又開設郵政民營化準備室，為改革做好準備。2005年，小泉正式將郵政私有化改革關連法案提上參議院，但係黨內出現好大反對聲音，其中最大反對黨係龜井靜香、平沼赳夫同綿貫民輔。


佢知道後就擺出強硬姿態，堅決唔讓步，令到黨內嚴重分裂。7月5號，眾議院本會議審呢次法案，最後以233票贊成、228票反對，以些微票數通過。但係響交畀參議院之後，龜井揚言要推翻法案，最後響8月8號正式審當日，自民黨廿二位議員倒戈，令到法案以108票贊成、125票反對之下被否決。


媒體覺得呢次選舉好戲劇性，就稱之為「小泉劇場」。同年9月21號，小泉得到眾議院議員嘅壓倒性提名下，就任第89屆內閣總理大臣。響10月14號嘅特別國會會議上，佢再次提出郵政私有化改革關連法案，參眾兩院好多議員今次「轉軚」支持，令到法案獲得通過，完成咗小泉十幾廿年嚟嘅「心願」。


響2005年11月至2006年1月呢段時間，先後發生偽造結構計算書事件、皇位繼承問題、Livedoor總經理堀江貴文畀人拉咗同埋輸入美國牛肉等等問題上備受爭議，後小泉時期內閣一直受到在野黨強烈嘅評撃。


響唔撈之後，小泉冇乜響公眾面前出現，響接受獨家專訪嗰陣冇乜嘢發表，又唔學其他人咁搞演講會。有唔少人掛住佢大刀闊斧嘅改革作風，提出「小泉再登板待望論」，但佢拒絕。而佢原先嘅清和會會長一職就由町村信孝接任。


2007年9月12號，安倍晉三宣佈因為身體問題而唔再做首相，所以唔單止市民，就連好多政治人都一下子就要求小泉復出，參加自民黨總裁選舉，但係小泉就話「我100%唔會出選！」後嚟，佢出嚟支持福田康夫，但就令到自己個前秘書官飯島勳宣佈唔撈。


不過，佢表示會繼續佢嘅政治活動。佢先後出任「創造夢想講習所」最高顧問、同埋自己創立嘅民間智庫「國際公共政策研究中心」顧問。2009年，佢派出二仔進次郎出選自己原先嘅地盤神奈川縣第十一區，最後成功當選。


小泉響做首相嗰陣係好支持核電，但係響2011年嘅東日本大震災之後就轉軚。由2013年開始，佢成日出嚟開演講會、接受傳媒嘅專訪，發表自己響核電問題上嘅主張。佢呢個舉措得到咗眾人之黨嘅渡邊喜美同生活之黨嘅小澤一郎等等嘅在野黨支持。


小泉由政途早期開始已經支持同大力推動郵政私有化改革，早就響1979年出任大藏政務次官嗰陣已經提出，重曾經多次因為咁而差啲斷送自己嘅政治生涯。佢要刺激當時日本因為經濟泡沫而一直都好差嘅經濟，而當時郵政公團係全日本咁多公團之中最有錢、勢力最大嘅，所以小泉決定向郵政開刀。


2005年，佢提出郵政私有化關連法案。呢個舉動惹嚟自民黨好多黨員反對，有唔少長老都勸佢唔好咁做，但小泉寧願同佢哋反面都要推動。響法案畀參議院否決之後，小泉寧願放棄首相呢個位都要解散參議院，選過後自民黨聯同公明黨攞到三分之二議席，令到法案獲得通過。


小泉任內仲改革咗厚生年金制度，引入總體經濟滑動，令到公的年金等等引起好大爭議嘅應稅所得減免縮細咗。佢改為以2000年去到2025年，年金比例部份由60歲升至65歲，65歲以後嘅就改由以物價變動調整，厚生年金報酬比例優代做5%。


我會好謙虛咁接受呢一個事實，同時響呢到再次講聲對唔住同深刻嘅反省。我亦向響二戰入面死咗嘅人表示沉重嘅哀悼。我哋一定唔會唔記得呢次戰爭所帶嚟慘痛嘅教訓，亦唔會隨便出兵，為世界和平出一分力。……我哋正係以實際行動嚟體現我哋對戰爭所反省嘅60年。


北韓由1977年至1983年多次綁架去當地交流嘅日本人，並且長期唔肯承認。好多被綁架人嘅家屬要求政府出手，亦困擾咗日本政府長達廿幾年。直至2002年，小泉高調到平壤訪問時任勞動黨主席金正日，展開第一次朝日首腦會談，兩國關係先至「破冰」。


太爺小泉由兵衛響神奈川縣出世，係一位建築工人，後嚟因為海軍響當地起軍港而轉行做承包商，成立「小泉組」做生意。為咗唔畀手下畀外人蝦，「小泉組」慢慢發展成當地一個極具勢力嘅黑幫。由兵衛有三個仔，分別係又次郎、金三、岩吉。


阿公小泉又次郎響大佬早死之後唔肯接手家業，偏要走去當兵、做記者，激死老豆。後嚟佢轉行玩政治，先後出任横須賀市長、眾議院副議長同通信大臣，同埋做立憲政友黨幹事長。出於家族嘅關係，佢成身都係紋身，因此又畀人叫做「刺青大臣」。


老豆小泉純也，原本姓鮫島，鹿兒島縣人。純也嘅老豆做生意失敗，又死得早，所以屋企好窮，自細已經出嚟捱世界。1930年，佢大學畢業之後加入立憲政友黨打工，識咗芳江。但由於純也出身卑微，又次郎因此反對佢同芳江嘅戀情。


兩個人曾經一度私奔到東京，最後又次郎迫於無奈，唯有接受呢門婚事。純也成為小泉家嘅入贅女婿之後，亦都入行玩政治，先後出任眾議院議員同防衛廳長官。佢同芳江有五個仔女，分別係道子、隆子、信子、純一郎同正也。


三家姐信子曾經做過純一郎嘅秘書同埋純也嘅秘書官，而細佬正也亦都曾經做過純一郎嘅私人秘書。二姐夫豐島格係通產官僚，曾經出任資源能源廳長官，依家已經退出。純一郎重有個表弟叫井料克己，係前横須賀市議會議長。


前妻宮本佳代子，神奈川縣鐮倉市出世，係SS製藥創辦人兼前會長泰道照山嘅孫女。雖然係千金，但係佳代子學歷唔算低，畢業於日本出名私立學校青山學院。唔少同過佢接觸嘅人都話佳代子係個「才華橫溢嘅女仔，學歷高，有住出眾嘅發言能力同埋意志力強」。


1978年，當時仲係青山學院大學經濟學部四年級生嘅佳代子響福田赳夫嘅介紹下，同當時新進議員純一郎結婚。當時呢門婚事受到泰道家嘅反對，認為佳代子嘅性格唔適合嫁入政治家族，但係純一郎嘅誠意打動咗佢地。婚禮響東京王子飯店搞，聽講個結婚蛋糕外形好似國會議事堂。


兩個人先後生咗大仔孝太郎同二仔進次郎。後嚟佳代子接受唔到小泉家族嘅諸多規矩，選擇離婚。大仔同二仔歸純一郎，而當時重留響阿媽個肚入面嘅細仔就畀佳代子。兩個人離婚之後完全冇來往，直至2013年佳長嘅婚禮。


響同佳代子離婚之後，小泉就再冇結婚，仲話「離婚所浪費嘅精神係結婚嘅十倍」，但係咁並唔代表佢冇同人傳過緋聞。響當年出任過四次小泉內閣、花名「小泉內閣一枝花」嘅環境大臣小池百合子就係其中之一。小池本身係由小泉提擕下由新聞主播轉行玩政治，所以有傳同佢私底下好熟。


Gene targeting係遺傳學嘅一種技術，用同源重組 來改隻内源性基因。呢種技術可用來刪走一隻基因、拎走外顯子 同埋引入點突變。Gene targeting 可以係 permanent 或者係條件性 嘅。


直到1944年，呢首歌一直係蘇聯嘅國歌。後來蘇聯嘅國歌改咗做《打唔散嘅聯盟》，而呢首歌就成為咗蘇聯共產黨嘅黨歌。最早嘅俄文翻譯係由Aron Kots喺1902年所作，發表喺倫敦出版嘅一本俄國移民雜誌Zhizn度。


陳獨秀，字仲甫，安徽安慶人，係中國革命家同中國共產黨嘅創黨人。佢對中國有重要嘅影響，同李大釗一齊俾人叫做南陳北李。1917年，佢主辦咗《新青年》雜誌，1921年3月24日，佢喺廣東活動建黨。1930年代，佢喺廣州推廣拉丁化粵字。


王進喜，甘肅人。佢係中華人民共和國第一代石油鑽井工人，做過司鑽、隊長等。1959年9月，佢評爲全國勞動模範。佢出名在於喺發掘大慶油田時好搏命，對個身入啲泥漿池度攪起泥漿來壓住井噴，畀啲人稱讚做「鐵人」，之後佢畀中共搦去宣傳，變成「鐵人精神」嘅形象代表。


王進喜喺1923年10月8號出世喺甘肅玉門赤金區巷口子村一家窮人屋企，祖籍陝西渭南大荔，乳名「十斤娃」。佢細個時好窮，乞過食、放過牛，14歲時去玉門油礦做工人。1950年佢成爲中華人民共和國第一代鑽井工人，1956年4月入中國共產黨。


1960年3月，王進喜帶住佢下面嘅1205鑽井隊從玉門去大慶，參加大慶石油會戰，靠人力來搬、裝鑽機，亦靠人手搬水開鑽。其中佢畀中共攞去宣傳嘅事蹟就係佢跳入泥漿池度攪起泥漿來制住井噴，稱佢做「鐵人」。當年4月11號、4月29號，會戰指揮部開過兩次會話向佢學習。


之後佢做過1205鑽井隊隊長、鑽井指揮部裝建大隊、鑽井二大隊大隊長、鑽井指揮部副指揮、大慶革委會副主任、中共大慶核心小組副組長等職務。1964年12月出席第三屆全國人大。1969年4月，出席中共九大，選爲中央委員，畀毛澤東、周恩來接見。


1989年，佢同雷鋒、焦裕祿、史來賀、錢學森一齊畀中央組織部評爲「享有崇高威望嘅共產黨員優秀代表」。2002年，新華社《半月談》評選嘅「百年中國十大人物」入面有佢嘅名。2012年入選「100位新中國成立以來感動中國人物」。


有啲人質疑王進喜嘅事蹟，認爲係中共爲咗攞個典型去做宣傳而作出來，至少宣傳當中嘅事蹟有好高水份。而當年佢身邊嘅戰友都承認，攞去做宣傳嘅相，有好多係補影嘅，因爲真係做嘢當時，無相機跟住，留得嘅相好少。喺「工業學大慶」嘅宣傳運動之後，王進喜嘅事蹟除咗有新聞宣傳，文藝載體亦有，比如流傳一時嘅「石油工人一聲吼，地球也要抖三抖。


石油工人幹勁大，天大的困難也不怕。寧可少活二十年，拼命也要拿下大油田。」就話係王進喜作嘅詩。有人質疑，王進喜唔識字，點會去寫詩？有人認爲跳入泥凼度用個身攪拌泥漿嘅事係有，不過嗰個人係個技術人員，後來爲咗「樹典型」、唔想畀人知嗰個係「知識份子臭老九」，就講成係王進喜嘅事。


當年王進喜嘅事喺全國宣傳，結果有張佢喺大慶油田影嘅相洩咗密。當年大慶油田嘅開發係國家保密嘅，外界唔知個油田係點嘅。1964年，《中國畫報》頭版刊出王進喜一張相，張相度佢戴住狗皮帽，着住厚衫，揸住鑽機柄望前面，背景係啲井架。


阮明哲係越南共產黨領導。佢響越南平陽省邊吉縣富安鄉出世。2006年6月27號獲越南全國代表大會任命接替陳德良，出任越南國家主席一職。少年時已獲數學學士同埋胡志明國家政治學院政治學學士學位，係經濟改革派人物。


2006年6月24號，越南國家主席陳德良、政府總理潘文凱同埋國會主席阮文安喺越南第十一屆國會第九次會議集體呈辭，希望將職務交畀後生領導人。越南國會隨後以94%贊成票，通過阮明哲接任國家主席，同期阮富仲選咗做國會主席，總理一職就由阮晉勇接。


事發之後，當地差佬開始立案調查，佢喺8點26分向ABC News發佈咗份長達23頁紙嘅傳真，話當地白人記者侵犯黑人嘅經過，重講到2個月前喺查爾斯頓教堂槍擊案開槍做發洩。最後同差佬追捕過程當中，因車禍死咗，終年41歲。


到咗1998年，加入東京兒童劇團。2002年，同吉田有希、伊藤彩華兩個夾做組合Springs。2006年喺Lantis 完成單獨表演並且第一次亮相。高中畢業之後就開始一切正式活動，成為咗一粒注目嘅新星。


之後喺《天使的尾巴》以モモ呢個角色第一次登場。把聲相當之柔和。但係喺為《爆旋陀螺G》嘅ミンミン呢個角色配音時，就可以製造出完全唔一樣嘅聲色。喺2006年3月高中畢業之前一直都維持高中生配音員呢個身份。


黃雪燁喺廣東出世，五歲嗰陣同屋企人到咗香港定居。佢喺香港演藝學院戲劇學院讀戲劇課程，2016年畢業。同年佢喺謝安琪《山林道》嘅MV演出而開始出名。佢亦幫過一啲ViuTV節目唱主題曲，包括《歐遊全細界》、《阿美利堅無肉飯堂》、《非常食客》等。


吳一里2001年10月8號喺香港出世，老頭係香港人吳家賢，老母係英國裔香港人Ashley，姑姐係香港前賽艇同游水運動員吳家樂，參加過1984年、1988年同埋2000年夏季奧林匹克運動會。吳一里細個跟老頭老母搬到加拿大卑詩省惠斯勒住。


3歲開始喺惠斯勒山滑雪俱樂部學滑雪，其後跟老頭老母返香港住徂幾年，跟住再返加拿大住。吳一里因為好想兼顧滑雪同學業，13歲去徂美國佛蒙特州嘅寄宿學校綠山谷學校讀，喺嗰處跟住瑞士國家隊前教練丹尼爾·科赫學滑雪3年。


2017年11月，吳一里首次參加國際滑雪總會搞嘅賽事，喺太陽峰滑雪場舉行嘅女子組大迴轉同埋小迴轉賽事攞到第13名同第28名。跟住喺美國週日河渡假村嘅賽事小迴轉項目最佳成績係第16名，大迴轉就係第42名。


吳一里喺2017年12月達到奧林匹克運動會高山滑雪賽事嘅B標成績，攞到2018年冬季奧林匹克運動會嘅參賽資格，係香港頭一名攞到奧運會高山滑雪參賽資格嘅運動員。喺開幕典禮吳一里亦做埋香港代表團嘅揸旗手。


1897年，伊鳳閣入學聖彼得堡大學，喺嗰度佢修習中文同滿文。1902年畢業，之後佢去中國深造兩年，1904年回國，然後去爲期一年嘅遊學，去咗英國、法國、德國。1904年，佢喺聖彼得堡大學獲得中文講師嘅職位，1915年佢做咗中文、滿文教授。


1908年～1909年，彼得·哥茲洛夫喺內蒙古發現咗黑水城遺蹟，喺入面出土咗好多西夏文材料，當時冇人識解讀佢哋，伊鳳閣係第一位研究呢啲西夏文印刷本同手稿嘅學者。呢啲文物喺1909年秋天出土，啲書多達2萬4千件，有漢文、西夏文以及第啲語文，仲有好多考古物品一齊出土，之後哥茲洛夫將佢哋運去聖彼得堡嘅俄羅斯地理學會。


呢啲文本後尾搬咗入科學院嘅亞洲博物館。伊鳳閣同滿蒙語文學者葛域池一齊，去識別、保存呢啲黑水城嘅文獻。喺呢啲書中，伊鳳閣發現咗本漢夏雙語辭典，叫做《番漢合時掌中珠》，佢察覺出呢本書係破譯西夏語文嘅鎖匙。


因爲嗰陣時政治局勢唔穩妥，部辭典從未出版過。佢編辭典嘅事甚至連佢最得意嘅門生聶甫斯基都唔知，佢嘅呢位門生有部緊要著作，《西夏文字學》，部書奠定咗現代西夏學嘅根基。伊鳳閣嘅辭典留咗喺佢屋企，1937年佢畀當局拉咗處死後，部字典就不知所蹤，就此遺失。


郭金發係臺灣臺語流行音樂男歌手，臺北市大稻埕人，做過播音員，以歌曲《燒肉粽》成名，人稱「肉粽歌王」。雖然早年成名，唱片亦賣座，一生遺憾惟有未得過類似金曲獎嘅獎項。2016年10月8號參加高雄市鳳山區重陽節敬老演唱會，喺台上演唱《燒肉粽》時突然暈倒，送院不治，享壽72歲。


郭金發喺臺北市大同區大橋國民小學畢業。1969年12月24號，中國電視公司綜藝節目《每日一星》六位主持人紫薇、劉家昌、左豔蓉、郭金發、鄧麗君、李健美同時現身呢集節目，演唱聖誕節歌曲。1970年1月4號，《每日一星》六位主持人從本日起，攜手喺中視每個星期日13點15分至14點15分播出嘅新節目《銀河星光》中演出。


2016年10月9號上晝，臺灣高雄地方法院檢察署檢察官趙期正率領法醫蘇文祺同高雄市政府警察局人員，到郭金發遺體停放嘅高雄市新興區自立二路郭建盟服務處驗屍，向郭金發家屬詢問郭金發生前身體狀況後，發現遺體無外傷，推斷死於心肺衰竭，無複驗解剖之必要，已將遺體交畀家屬處理後事。


月令雖則叫月，然而唔係朔望月，非以月相做月。內文並非按正月到十二月，而以春夏秋冬，各分孟中季，一共十二則，可見為陽曆，似今日節氣月。以季節而分，以授農事，咁先會準。各月均有昏中旦之星象，昏中旦者，昏即日入未盡黑時，中即子夜時，旦即日出前始光尚黑時，各記當時中天星象。


月令成書年一直有爭義，一說為周公，一說為春秋，亦有人話戰國。然而以星象而言，為春秋星象，曆法為周曆。而日後各家成書，則可能轉錄，故此有多個版本，之不過，都好類似。呂不韋招各國食客，著成呂氏春秋一書，當中有月令。


陰曆，太陰之曆，曆一種。陰曆睇月，按月相之盈虧，來判斷月嘅周期，此為朔望月。另有種陰曆，按月行白道上，月每日行，皆對唔同恆星，月返去到同一星位，或者睇同一赤經，此為恆星月。恆星月短過朔望月，兩者相差兩日。


朔望月而言，朔在日月相合，日同月同一赤經，睇唔到月。望，在日月相沖。日同月相反方向，會見月圓。朔之後初見月光叫朏。古時至初都以朏做月首，至為直觀。後尾計算技術高咗，計到日月同經，用朔來就更精準。月相除咗方便睇之外，日月方位，會影響潮漲潮退，月相光暗，會改變生物行為，生理週期，捕獵、捕魚，或者兵家等，都要睇埋朔望月。


華夏有兩者都有用到。朔望月為曆法基礎，以朔日為月首，而且日食月食，亦與朔望月相關，必須計算。恆星月，為上古之民紀日所用，衍生出二十八宿。之不過後尾已好少用來紀日，而且歲差之故，流傳二十八宿位置，同白道偏離好大，除非換一套先有用。


回曆保留上古遺風，用朔望月編曆，皆因回教先知話要睇朏之日，定為月首。十二個月為一年。故此回曆，同季節完全無關，完全用唔到農事之上。而十二個月係短陽曆十日左右，年數會快過陽曆好多。所以實務唔靠回曆，回曆只限於宗教同紀日之用。


叫人哋嗰陣，出於禮貌嘅考量，平輩通常都會用字而唔係用名。名通常只係由長輩叫嘅，區分長幼尊卑。極端啲重有別字、譜名、詩號、武號、齋號、法號、道號、封號、徽號、尊號等要考慮。如果自己無機心無心邪，初次見面亦可以先用「臺甫」之類嘅語言，問咗人哋個名號先，而對方鍾意咩稱呼，想畀人叫乜嘢，自然一目了然。


自20世紀以來，紅星作爲基於列寧主義嘅共產主義嘅特別符號，用得好多下，佢嘅出鏡同另一個共產主義象徵「金星」咁上下多，後者可以喺諸如中華人民共和國國旗、越南現行國旗度見到。而喺蘇聯國旗度，紅星鑲喺金星入面，再搭埋錘同鐮喺塊紅旗度。


紅星作爲共產主義符號，可以追溯到一戰即將結束時嘅俄國內戰。1917年，同德意志帝國、奧匈帝國打仗嘅俄軍輸咗，被迫撤退到莫斯科，同莫斯科啲守軍撈埋一齊。爲咗分開莫斯科本地守軍同撤退嘅俄軍部隊，守軍軍官喺佢啲士兵嘅帽度加粒五角星。


有種講法話，紅星係紅軍當中嘅猶太人士兵引入嘅嘢。呢種講法話，喺俄國革命時，啲猶太士兵將俄國當作「應許之地」，相信猶太人會喺俄國企返起身，於是佢哋就將自身標誌嘅猶太星塗紅。呢種講法存疑，唔係幾可靠。呢種講法嘅根由在於排猶同反共有重疊之處，當年俄國革命爆發後，掀起排猶風潮，排猶嘅人始終認爲共產主義起勢係猶太人搞鬼。


除咗傳得最開嘅區分守軍嘅講法外，重有種講法話，紅星源自托洛茨基同尼古拉·奇里靈戈一次會面。1917年，作爲布爾什維克成員，奇里靈戈擔任紅軍總司令官，同時佢亦係個世界語者，所以佢隨身戴住世界語嘅象徵綠星徽章。


托洛茨基見到後問粒綠星嘅含義，奇里靈戈介紹話粒星嘅五隻角分別象徵世界五大洲。托洛茨基聽咗後，佢有個諗法，就係啲紅軍士兵都應該有粒紅星喺身，個意頭借自綠星。呢種講法有個問題，在於呢場會面冇證據確定係幾時、邊度嘅事，所以呢種講法堅定流係未知嘅。


廣義上，紅底嘅五角星都算做紅星，比如紅底黃星，雖然呢種嚴格講起應該叫金星，不過佢嘅意味同共產紅星非常接近，所以亦睇做係紅星。呢種意味嘅紅底黃星可以喺中華人民共和國國旗、越南國旗見到，其中中國大陸政權國旗叫做「五星紅旗」，越南現時國旗叫做「金星紅旗」。


又比如遠東共和國嘅人民革命軍嘅軍裝度有黃星，呢粒星嘅含義同紅星一樣。紅星又會同鐮同錘一齊出場，鐮錘嘜頭通常放喺紅星入面或者下面。不過唔係所有紅底五角星都係共產主義象徵，比如古巴國旗有紅底白星，呢款國旗喺古巴革命之前就用落。


1989年東歐劇變時，有好多東歐國家嘅共產政權崩潰，之後新起嘅政權紛紛脫共，鏟走佢哋國旗、國徽度粒紅星。之後浄低嘅共產國家中，蘇聯喺1991年尾解體，南斯拉夫喺1992年4月27號解體，佢哋從中分離嘅國家都喺旗徽度拋棄紅星。


之後更有啲國家禁紅星。比如匈牙利，喺1993年修改刑法，喺公眾場合用紅星呢個符號屬違法行爲，不過歐洲人權法院根據言論自由裁定喺匈牙利戴紅星係基本人權。亦有啲前共產國保留紅星，比如蘇聯軍嘅繼承軍俄羅斯軍，脫共之後，2002年定紅星作爲俄軍軍徽，一直到2014年，俄羅斯軍方先宣佈用新標誌。


喺東歐，共產政權時代創立嘅一啲體育會、波隊會用「紅星」做名。比如貝爾格萊德嘅紅星足球會，東德萊比錫嘅「Roter Stern」。不過非共產政權國家嘅波隊都會用「紅星」呢個名，比如法國嘅「Red Star F.


佳龍駒，係一隻香港賽馬馬匹，2012年喺澳洲出世，係2016/2017馬季嘅最受歡迎馬匹、最佳中距離馬、香港馬王得主。呢匹洪祖杭名下賽駒，唔止係香港賽馬史上頭一匹成功贏晒四歲三冠王嘅賽駒，同時亦係香港賽馬史上首匹追封嘅香港馬王。


2017年5月7號，佢喺沙田馬場角逐國際一級賽冠軍一哩賽嗰陣，比賽中段，响巴西籍騎師莫雷拉胯下急速墮退，被收停送院。馬會獸醫其後證實咗佢盆骨撕裂，重出現嚴重併發症，經搶救無效後，傷重不治，結束2年嘅光輝競賽歲月，死後骨灰被送往哥連臣角火葬場火化。


呢個風叫納爾吉斯，係孟加拉灣今年第一次風暴，風速最强嗰陣去到每秒59米，即係可以定做超級颱風。個風最初喺4月28號喺孟加拉灣西部海面形成，之後慢慢向偏北方移動，個風曾經兩次加強，第一次喺29號加強變成特強熱帶風暴，之後喺5月1號又再加強，變成特強熱帶風暴，到5月2號登陸緬甸，登陸嗰陣風速已經去到每秒52米。


納爾遜·曼德拉喺南非出世，老竇嗰邊家族係地方酋長，而佢阿媽嘅家族就無咁高貴。做總統前，曼德拉係反種族隔離活躍份子，領導非洲人國民議會，轉入地下活動，武裝對抗政府，一九六二年被捕，以煽動同非法出國罪名，判坐監五年。


坐監廿七年，大部份時間喺羅賓島，困喺一間牢房，曼德拉成為家傳戶曉嘅人物，國際之間好支持佢嘅反種族隔離鬥爭，成為一個自由同平等嘅象徵，媲美甘地。但係，認同種族隔離嘅政府同國家，話曼德拉係共產黨人同恐怖分子，支持種族隔離嘅人加上好多南非白人都好鬼憎佢。


白蠻人段思平喺937年滅咗南詔，建立大理國。首都喺羊苴咩城，國號大理，因為佢哋尊崇佛教，又叫妙香國。1095年，高昇泰廢咗大理國保定帝段正明，自立做皇帝，改國號做「大中國」，之後嗰年高昇泰病死咗，高昇泰個囝高泰明將大權還返畀段氏嘅段正淳，史稱後理國。


喺東門商業區入邊主要嘅商廈有茂業百貨廣場、太陽廣場、旺角購物中心、中海商業城、深圳百貨廣場、九龍城、越港商業中心、寶華樓、西華宮等。重有多間大規模嘅百貨公司、超級市場，包括必勝客、肯德基、麥當勞、百佳同大家樂等，其中嘅麥當勞響1990年10月25號開業，係中國大陸開嘅第一間麥當勞。


中國國際航空129號班機失事發生喺2002年4月15號，呢班機喺朝早八點卅七分響北京首都國際機場起飛，飛去韓國釜山金海國際機場，但係飛機喺釜山機場降落失敗，造成128人死。呢單嘢係韓國最大鑊嘅飛機失事。


臺灣桃園國際機場，原名中正國際機場，IATA代碼為TPE，ICAO代碼為RCTP，位於台灣西北部嘅桃園市大園區，為台北市嘅國際機場同北台灣主要嘅國際貨運以及旅客出入吞吐地，亦係臺灣最大同最繁忙嘅機場，政府操作單位係「民用航空局臺灣桃園國際航空站」。


由於台北原有嘅台北松山國際機場東側同北側係基隆河岸，西側及南側又緊貼台北市區，已經擴建唔到，而松山機場本身都只有一條主跑道，因此，政府積極揾適合嘅地點，去起新嘅國際機場，以因應台灣地區繁忙嘅航空運輸，以及未來發展嘅需要，為此，政府喺台北近郊嘅桃園縣起新嘅國際機場，將佢列入十大建設嘅重要列管項目之ㄧ。


2006年8月12號陳水扁響凱達格蘭學校演講時，首次提到有人建議中正國際機場應該改為台北國際機場，國民黨主席馬英九立即表示反對。行政院話將研究係唔係改名「台灣桃園國際機場」。在野黨表示唔反對改名，但認為「臺灣桃園中正國際機場」更好。


島內各高速公路同道路等通去中正機場嘅指示路標都改埋。機場官方網站喺2006年10月完成改名。「民航局」初步估算，機場改名後換招牌、路標及事務用品，使咗納稅人2100萬新台幣，由11月1號起正式更名為「台灣桃園國際機場」。


中正機場改名之後嘅機場名，諧音都好不雅，英文簡寫TTY係閩南話嘅「直直歪」，國語簡稱「台桃」機場，更係台語中嘅「殺頭」。佢認為係浪費公帑，指責民航局長張國政「用老總統個名命名有乜嘢唔啱？你於心何忍、忘恩負義、莫名其妙」。


以前，由於中共當局同蔣氏之間嘅對立情節，喺中國大陸包括媒體報導在內，絕對避免提及蔣中正個名字，而普遍以桃園國際機場嘅方式稱呼。所以，大陸人民一直都唔知台北有個中正機場。一般對於台灣去中國化嘅新聞，中國大陸媒體都會重點報道。


1979年2月26號首度啟用，係當時亞洲最現代化嘅幾個國際機場之一，亦係中華民國嘅國家航空公司－－中華航空嘅新主機場。1991年長榮航空成立後，都以該機場為主場，由於兩家公司嘅機隊數量持續擴張同台灣工商業嘅熱絡成長帶來大量旅客進出，原有機坪同航廈設施已經唔夠用，因此喺2000年7月29號第二航廈正式啟用，第三航廈目前重規劃緊。


目前機場設施嘅配置係，第一航廈主要係由中華航空同佢代為操作嘅外國航空公司使用，非華航或長榮合作伙伴都喺第一航廈，而第二航廈就係由長榮航空同佢代為操作嘅外國航空公司使用，二航廈北候機長廊完成後華航嘅部分航線都進駐第二航廈。


目前起緊嘅中正機場捷運，預計2011年部分通車，2012年全線完工通車，屆時機場捷運全線完工通車後，除普通車從台北到中壢、每站都停，全程大概要68分鐘外，直達車從台北到機場，全程只要35分鐘。配合機場捷運線嘅完工，喺台北車站重會提供直掛行李服務，出境旅客可直接喺台北車站辦理報到托運行李，唔使一路拖行李到機場。


2006年1月16號起，該機場嘅外勞服務站啟用，提供以該機場出入台灣嘅外籍勞工入境指引或出境時最後申訴機會。喺第一、第二航廈嘅入境大廳同第一航廈出境大廳都設有服務站。入境大廳嘅服務站提供接機同報到功能，出境大廳嘅服務站提供越文、泰文、印尼文同英文四國語言電話專線作為申訴管道，減少唔願登機、不當遣返等情形。


屹立火山，有譯埃特納火山，係意大利西西里島上面一座活火山。屹立火山係歐洲最高嘅活火山，海拔3326米。佢嘅火山活動一直好頻繁，噴發史可以追溯去公元前1500年，到而家已噴發過200幾次。2002年10月28號曾經大規模噴發。


呢次會議亦修改咗黨章，將「三個代表」寫入黨章，產生新嘅中共領導班子。除咗胡錦濤升做中共中央總書記之外，其餘六位中共第十五屆中央政治局常委江澤民、李鵬、朱鎔基、李瑞環、尉健行、李嵐清由於年齡關係未有進入新一屆中央委員會。


我們黨要始終代表中國先進生產力的發展要求，就是黨的理論、路線、綱領、方針、政策和各項工作，必須努力符合生產力發展的規律，體現不斷推動社會生產力的解放和發展的要求，尤其要體現推動先進生產力發展的要求，通過發展生產力不斷提高人民群眾的生活水準。


徐滇庆之後就變成咗西安大略大學嘅經濟學教授。徐滇庆係同王滬寧同劉吉有學術上私交嘅，喺1995年，佢同王滬寧傾過呢個理論，當時王滬寧係中央政策研究室嘅成員，之後就喺進一步闡述呢個概念嘅黨內文件度發揮咗重要嘅作用。


2003年，以美國為首嘅國際部隊進攻伊拉克，推翻薩達姆政權，而薩達姆喺走佬半年之後畀美軍捉到。經過伊拉克法庭審判，薩達姆被判絞刑。根據伊拉克電視台嘅報導，佢喺當地時間2006年12月30號朝頭早6點零5分被問吊。


字組長度，簡稱做字長，一般嚟講就係，喺每個操作（operation cycle)，資料，由記憶體送去處理器，嘅最大闊度，亦係記憶體每一個「地址」可以擺放資料嘅最大長度。現代電腦嘅字長通常係16、32、64位元。


數學來講，個概念有唔同表示方法。佢喺〇同一之間，歸入有理數一門。另外佢又歸入分數，讀做二分之一，又二分一，而且至細單位分數。二嘅倒數，一除以二。數式寫成1÷2。分數式寫1/2，符號½，又或上 1 下 2 ，1/2咁。


《大地震》係一部1974年嘅美國電影，由馬克·羅拔臣執導兼監製，Charlton Heston、Ava Gardner、佐治堅尼迪、Lorne Greene、Geneviève Bujold、Richard Roundtree主演。


巴勒斯坦託管地，係1920年開始國際聯盟委託英國暫時管治原本屬鄂圖曼帝國嘅巴勒斯坦地區，範圍大概等同而家以色列、巴勒斯坦國同約旦三國。到聯合國成立後，1947年通過聯合國大會第181號決議，將巴勒斯坦地區分成猶太國同阿拉伯國，而英國1948年結束託管，但阿拉伯國唔同意決議，引發第一次中東戰爭。


由於佢老豆支持阿富汗抗戰，1980年喺佩沙華同阿富汗游擊隊領袖見面之後，佢就成為游擊隊最大金主，之後重得到美國中央情報局喺武器、訓練設施、醫療各方面資助，喺霍斯特成立訓練中心，訓練阿拉伯志願軍加入阿富汗抗戰。


1989年成立阿蓋達基地組織，用嚟管理同服務阿富汗志願軍。佢亦利用佢出錢起嘅志願軍宿舍傳播華哈比派思想，由於阿富汗人都唔鍾意華哈比派，所以佢同阿富汗游擊隊有唔啱啞情況。但係就同普什圖人嘅塔利班理念合拍。


1996年8月，佢公開宣佈，由於美國人侵佔沙地阿拉伯嘅土地，所以要向美國發動聖戰。1998年8月美國駐肯雅同坦桑尼亞大使館發生炸彈襲擊，美國話係賓拉登做，賓拉登因為噉而開始出名。2001年911事件發生之後，美國一口咬定係賓拉登主使，唔單止令賓拉登成為全世界家傳戶曉嘅人物，重令佢成為全世界十大懸紅最高嘅通緝犯之一。


跟返阿拉伯人名，閃米人其實係冇姓，拉登係佢父名、唔係佢個姓，所以叫佢「奧薩馬·賓·拉登」或者「奧薩馬」先至符合阿拉伯人名傳統。但由於各路師爺受到歐美人名影響，以為最後一個字就係佢個姓，就稱之為「賓拉登」。


而喺阿富汗嘅阿拉伯抗蘇志願軍中心係喺白夏瓦，呢度亦同時係世界穆斯林聯盟同穆斯林兄弟會嘅辦公室。呢個中心最主要做嘅嘢，係畀新加入士兵嘅服務中心，同時接受包括伊斯蘭慈善機構、沙地阿拉伯情報局、沙地紅月會、世界穆斯林聯盟、同埋嚟自唔同沙地阿拉伯親王、私人同清真寺嘅捐款，重有美國CIA喺武器、訓練設施、醫療各方面資助，都喺晒呢度處理。


1989年阿布都拉阿薩穆同佢兩個仔一齊喺白夏瓦畀人用炸彈暗算死咗，拉登就接手晒阿布都拉阿薩穆所有嘢，佢接管咗阿薩穆嘅組織之後，成立阿蓋達作為新嘅志願軍服務中心，由原本只係服務新加入士兵，變成服務晒所有阿拉伯志願軍同埋家屬嘅中心，令唔同志願軍聯繫埋一齊，之後喺庫納爾、努里斯坦、巴達桑都成立咗阿蓋達組織，阿蓋達喺阿拉伯話解基地，基地就係咁意思。


不過由於拉登同阿蓋達信奉瓦哈比派，而阿富汗人又好憎呢一派，所以阿拉伯志願軍喺阿富汗其實唔太受歡迎，志願軍喺阿富汗嘅主要盟友係普什圖游擊隊，拉登因為咁同普什圖游擊隊領袖歐瑪爾做咗死黨，而歐瑪爾後來成立咗塔利班組織。


1990年8月伊拉克軍隊入侵科威特，引發海灣戰爭，拉登於是遊說皇室，喺阿富汗抗戰入面嘅阿拉伯志願軍組織民間防衛隊，捍衛科威特主權，抵抗伊拉克。但係同一時間，美國派咗五十四萬大軍去科威特打伊拉克。拉登當堂激到生虾咁跳，重要求皇室發宗教諭令，反對非穆斯林參與科威特戰爭。


不過科威特最後仍然喺美軍支援下，成功解放。但之後有兩萬美軍仍然駐咗喺沙地阿拉伯，拉登更加係臖過借火，佢重走去搵內政部長納夫投訴，又鬧佢係伊斯蘭叛徒，拉登同皇室因為咁而反面。但皇室入面同樣有好多人唔妥納夫，所以拉登仍然同皇室維持關係，另外佢同沙地情報局、巴基斯坦ISI仍然維持良好關係。


1992年蘇丹首長哈山圖拉比發起伊斯蘭革命，拉登走咗去趁熱鬧，去到蘇丹佢又喺度猛鬧沙地皇室，結果激嬲咗沙地皇室，重將佢國籍取消。拉登因為咁而開始喺蘇丹定居，但由於佢大把錢兼識得人多，所以佢喺蘇丹埋班，好多喺阿富汗抗戰時嘅阿拉伯志願軍都走去搵佢，大家都咁憎美國，同時又好唔滿意沙地皇室畀美軍留係波斯灣，不過由於高調反美，喺美國施壓下，蘇丹唯有將拉登趕走，之後拉登就去咗阿富汗。


拉登同十幾個前阿拉伯志願軍、3個老婆同13個仔女，加埋保鑣去到阿富汗加拉拉巴，由於沙地阿拉伯將佢國籍撤銷咗，而有份參與海灣戰爭嘅美國、德國、法國都將佢列入不受歡迎人物，而阿富汗人又對佢無好感，所以開頭佢只係喺伊斯蘭議會保護之下，有限度咁活動，可以話乜都搞唔到。


直到1996年，塔利班攻陷阿富汗首都喀布爾，成為阿富汗執政政權，加拉拉巴亦受到控制。拉登同塔利班領袖歐瑪爾一早已經係老友，拉登開始受到塔利班保護，同時，佢開始畀錢支助索馬利亞、蘇丹、埃及、也門同阿富汗嘅恐怖份子訓練營。


1998年2月23號，拉登同佢嘅阿蓋達組織加埋相關團體發表一份叫《反猶太與十字軍聖戰國際伊斯蘭陣線》嘅聯合宣言，指「美國佔領伊斯蘭土地同神聖嘅阿拉伯半島，掠奪財富兼羞辱民眾，將半島變成打擊穆斯林嘅基地。


戰死，粵文又叫陣亡或者戰歿，係指士兵喺打仗時遭受敵軍攻擊或者係友軍誤擊而死。美國國防部聲明，已經戰死嘅軍士主要係遭受敵軍攻擊，無力反擊時死亡，戰死士兵唔包括交通事故、恐怖主義同其他「非敵軍」嘅原因，戰死所以係包括喺前線作戰嘅戰鬥隊伍同埋陸海空嘅後援隊伍士兵。


堅尼系數，係20世紀初意大利學者堅尼用嚟判斷唔同地方年收入分配公平程度嘅指標，係比例數值，喺0同1之間。喺民眾收入度，堅尼系數最大係「1」，最細係「0」。前者代表居民之間嘅年收入分配絕對唔平均，而後者就代表唔同人之間嘅年收入分配絕對平均，堅尼系數嘅實際數值只可以介乎0同1之間。


喺去殖民化嘅過程裡面，好多時係相當暴力嘅，尤其係一啲喺去殖民化嘅過程中出現咗民族主義情緒，而呢啲情緒又俾政客利用咗，喺度煽動殖民地居民作出叛亂嘅行動，結果越玩越死，甚至好似剛果咁從唔公平嘅殖民統治變成更慘既獨裁者統治。


市值忌計算方法係公司股價乘已發行股數，如果某公司已發行1,000股，今日收市價係$100，咁間公司忌今日忌市值就係$100,000。由於需要有股價來計算，所以一般應用喺上市公司，因為上市公司先至隨時搵到客觀忌股價。


佢嘅技術，係用嚟節省伺服器硬體成本嘅，虛擬主機技術主要應用於HTTP、FTP、EMAIL等多項服務，將一部伺服器嘅某項或者全部服務內容邏輯劃分為多個服務單位，對外表現為多個伺服器，從而充分利用伺服器硬件資源。


早期嘅工具，都係改進普通代理工具。當時重未有內容同網址過濾，只要找到合適嘅普通代理，喺瀏覽器裏面設置代理伺服器同埠，基本上就可以暢通無阻。當時嘅工具基本係擅長於代理嘅搜索、校驗同埋動態切換，比較有代表性係「代理獵手」同埋「MultiProxy」等。


2002年左右喺中國大陸用咗關鍵字過濾後，各種加密代理亦都應運而生。其中比較出名係SSL加密頁面代理，佢能夠將其他網站嘅內容拎過嚟，然後用SSL加密傳畀用戶。用戶用咗加密代理，就能夠瀏覽其他各種被審查封鎖嘅網站，而所有資訊都係加密傳輸，包括網址URL。


此外，利用服務端同用戶端軟件，自己定義加密手段，將服務端軟體安裝喺海外，就可以用用戶端軟體加密咁瀏覽海外資訊。隨住各種加密代理嘅成熟，它們互相之間亦都開始吸取各自嘅長處，有些甚至喺易用性上進展很大，做到用戶點擊運行，就可以自由瀏覽嘅程度。


好多破網軟體都用咗加密代理技術，採用呢種技術嘅包括safeweb、花園軟體、無界流覽、自由門等。呢啲軟件經過開發者嘅不斷創新，已經簡化到，一打開軟件就用得，而唔使改瀏覽器嘅任何設置。瀏覽器嘅訪問網頁請求，被呢啲程式自動透明咁處理，包括自動搜尋最快最安全嘅代理伺服器、加密網址同網頁內容等。


亦都有部分軟件係基於P2P技術。好似自由網，呢個係用Java寫嘅跨平台軟體，由各個Freenet機器分享硬碟空間、頻寬，自成一體為可匿名發佈資訊嘅網路，但由於同原有WWW網路無法溝通，加上訪問速度緩慢，使用者較少。


MultiProxy係一個多功能個人代理伺服器，用戶響連線上網嗰陣，能夠保護使用者嘅私隱，以及透過存取不同嘅代理伺服器而提高下載速度。MultiProxy亦包括免費發佈嘅匿名代理伺服器，可以喺下載來自海外比較慢嘅檔案嗰陣自動調適，令網路嘅頻寬得以盡用。


Torr嘅全稱係「The Onion Router」，號稱係「An anonymous Internet communicaton system」。佢針對現階段大量存在嘅流量過濾、嗅探分析等工具，喺JAP之類軟體基礎上改進，支持Socks5，並且支援動態代理鏈，因此難於追蹤，有效保證安全性。


Flickr 係一間提供免費同收費數碼相片儲存、分享方案嘅網上服務，亦有提供網絡社群嘅平臺。Flickr 同其他好似 Youtube，Wikipedia 將互聯網帶倒入一個新嘅楷段，叫做 Web 2.


除咗有好多使用者喺 Flickr 上面分享佢哋嘅私人相，亦可以當係放網誌啲圖嘅地方，唔少網誌作者都鍾意。Flickr 受歡迎嘅原因就係啲創新嘅「網上社群工具」，好似能夠將啲相加標籤同埋用呢種方式嚟瀏覽。


有唔少國家嘅政府，都有指控中國政府或用戶，話佢哋對外國嘅公司、大學和政府機構，盜取知識產權和機密商業信息，包括傳染病研究等等，以圖令中國繞過漫長同耗費資源巨大嘅研發過程。有啲政府甚至會對一啲中國公民作出拘捕行動。


綜合唔同嘅報導，受害國家包括美國、奧地利、柬埔寨、加拿大、德國、印尼、馬來西亞、愛爾蘭、挪威、沙特、印度、南非、瑞士同英國，而行業就包括航天、國防、教育、政府、衛生、生物製藥同海事。而APT41，就係其中一個專門幫中國政府從事間諜行動嘅駭客集團。


有部分觀點認為，來自中國嘅網絡攻擊早喺2009年就已經公開化。2009年10月，美國中國經濟和安全事務委員會就曾經向國會提交《中國實施網絡戰和計算機網絡應用能力》報告，警告美國要警惕中國嘅網絡間諜活動。


雖然喺2015年，美中兩國領導人簽訂咗網絡安全協議，情況一度有所改善，但同時仍然有公司表示，繼續被中國黑客襲擊。亦有美國嘅網絡安全公司分析話，中國嘅網絡間諜活動並無收斂。另外，中國喺中美貿易戰入面亦曾經使用呢啲手段，美國公司同政府部門網站進行間諜活動。


中華人民共和國對外宣傳，一般係指中國共產黨喺中國以外不同嘅海外媒體，以唔同方式宣傳中國共產黨嘅管治或者影響當地華人嘅輿論。近年有越來越多外國傳媒，政府機構同埋官員都開始關注中國政府喺海外傳媒嘅參與，有部份人甚至指控呢啲宣傳混入咗一啲假新聞，其實係滲透，或者稱呼呢啲叫做『中共大外宣』。


早喺2008年至2009年間，中國政府就開始部署耗資450億人民幣嘅「大外宣」戰略，推動中國官媒向國際擴張，嘗試改善中國嘅國際形象，同埋宣傳中國共產黨嘅主張。其中無國界記者組織、自由之家同國際記者聯盟，分別喺2019年3月、2020年1月同2020年12月都發表報告，提到佢哋通過收購投資外國媒體同大型電訊企業、設立「假外媒」、將自己國際電視廣播現代化，喺國際媒體上大量購買廣告等手段嚟控制各國民眾獲取新聞資訊嘅途徑，而且呢啲行為有逐年增長嘅趨勢。


另外，美國獨立社交平台研究公司Graphika喺2021年2月發表報告，指出有數以百萬計嘅虛假社交平台帳戶有組織同有系統咁幫中共唱好，呢啲戶口，2019年起集中攻擊香港反送中運動，去到2020年武漢肺炎疫情爆發後，呢啲網軍又將重點改為幫中國講好話，同時抵毀美國喺武漢肺炎期間嘅抗疫工作。


有一啲觀點認為，中文維基百科湧現愈嚟愈多嚟自中國大陸嘅用戶，甚至成為管理員，佢哋大部分立場係支持中國共產黨同中國政府，甚至會群起攻擊同佢哋政見有出入嘅人士。佢哋喺資料來源問題上亦主張封殺香港嘅《蘋果日報》、《立場新聞》等報道異見觀點嘅媒體，又會挑戰台灣喺中文維基百科上面嘅政治地位，外界認為維基百科已經淪為中國政府「講好中國故事」嘅「中國大外宣」新工具。


因為問題已經對其他用戶造成安全性嘅威脅，甚至有用戶受到身體傷害，去到2021年9月14號，負責管理維基百科嘅維基媒體基金會宣布，經過深入調查未被官方認可嘅「中國大陸維基人用户組」嘅活動後，已禁止 7 名來自中國大陸嘅用户，同埋移除 12 名中國大陸管理員嘅權限。


喺武漢肺炎爆發初期，中共網信辦就試過喺2020年2月向大陸嘅傳媒發出唔少指示，要求啲新聞機構要積極咁影響國際輿論，而且唔可以喺出街嘅報導入邊用「無法治癒」、「致命」、「封鎖」呢啲字眼。另外，喺2021年9月，網絡安全公司FireEye發表報告，指一啲親中人士喺唔同語言嘅社交平台散播宣傳假新聞，話美國要為武漢肺炎病毒散播負責。


例如，旅居中國嘅英國籍網絡紅人Lee Barrett，同埋佢個仔Oli Barrett，就喺佢哋嘅YouTube頻道不時發表支持中國嘅言論，例如Lee聲稱新疆嘅維吾爾青年喺接受「教培中心」嘅培訓後就可以改善生活，Oli就曾經批評香港反送中運動，又話獲國際社會唔同人譴責嘅警暴係五眼聯盟國家嘅傳媒推動出來。


英國《泰晤士報》就引述牛津大學一個研究，指佢哋嘅影片獲各地唔少中共官員喺Twitter轉發，而且拍攝亦獲得中國國際廣播電台嘅資助。喺2020年11月，佢哋兩仔爺同多名外國網紅，仲獲得中國國際廣播電台邀請訪問陝西西安，拍攝宣傳中國百姓幸福嘅故仔。


中共中央宣傳部官方嘅英文報章《中國日報》，多年嚟都喺美國唔少媒體，例如《紐約時報》，畀錢刊登一啲帶有宣傳性質嘅文章，做法引起唔少美國國會議員關注。例如，《中國日報》英文版自2016年11月以嚟，就畀咗1,900多萬美元印刷費同廣告費美國媒體，其中向《華盛頓郵報》同埋《華爾街日報》等美國主流媒體支付嘅廣告費，就超過1,100萬美元。


踏入2020年，中美關係因應中美貿易戰，香港反送中運動同香港國安法惡化，美國國務院亦行駛咗《外國使團法》，先後將包括《人民日報》、《環球時報》等18間喺美國有發行嘅中國媒體機構定義為外國使團。國務院發言人歐塔加斯喺10月嘅時候就批評習近平將中國官方國家支持嘅宣傳機構，包裝成獨立嘅通訊社，影響媒體自由。


喺澳洲，有好多中文傳媒都同共產黨有密切關係，甚至係被共產黨控制。對於一啲表達對共產黨批評嘅聲音，共產黨甚至會用恐嚇嘅手段。例如，移咗民去澳洲嘅香港人林松，喺2010年就曾經被中共恐嚇，叫佢唔好講北京六四大屠殺事件，如果唔係就會好似1967年香港反共節目主持人林彬咁死法。


近年，中共亦利用微信嘗試高度控制當地華人收到嘅訊息，情況甚至去到當地國防部門要向聯邦政府作出警告。亦有一啲澳洲中國留學生，被指喺澳洲以唔同形式公開表達對中共政府嘅支持。佢哋甚至喺香港反送中運動期間，暴力騷擾當地人士和平表達意見聲援嘅活動。


例如，今日傳媒集團係其中一個以服務喺澳洲嘅中國人為主嘅華語媒體集團，旗下有五個媒體，分別係今日悉尼、今日墨爾本、今日昆士蘭、今日阿德、今日珀斯。不過，佢哋同中國共產黨有頗為密切嘅關係，例如喺2017年1月，中國駐悉尼總領事顧小傑，就曾經訪問今日傳媒集團，又大讚今日傳媒集團自創辦以來「始終堅持客觀公正嘅輿論導向」。


喺2020年12月，澳洲SBS同《布里斯本時報》就報道，澳洲情報部門分析咗一啲中文傳媒網站同熱門微信公眾號，發現好多都係完全受北京控制同審查，部份更加係由中共直接管理。報道提及嘅中文傳媒或者微信平台公眾號，包括東南網澳大利亞站，大洋傳媒，南海傳媒，微悉尼，今日悉尼等。


另外，澳洲策略政策研究所喺2020年12月17號亦都發表報告，揭露澳洲中文傳媒受到中國共產黨嘅影響去審查內容，其中點名提及澳洲大洋傳媒同埋佢旗下嘅《大洋時報》，喺澳洲為中國宣傳。而且，有包括澳洲廣播公司同SBS在內嘅其他機構，被發現受到中共限制發布一啲唔符合北京立場嘅資訊，當中例如包括限制佢哋喺社交媒體平台微信上發表內容。


有部份觀點認為，台灣一啲親中商人，會得到中共資金嘅支持，買下台灣主要傳媒，多報道一啲對中國共產黨有理嘅新聞。其中經常被指控嘅，就係蔡衍明喺2008年收購嘅中國時報文化集團。流亡美國嘅中國異見分子何清漣就形容，中共對台灣媒體嘅滲透，已經係國家安全嘅問題。


Telex嘅優點係表示附加符號嘅鍵都喺字母鍵當中，手指移動短，因此打字速度快。而家呢種打字方法喺越南好普遍而且大多數越南打字軟件都支持埋呢種約定。但係喺要戥越南文並排輸入好多英文單詞嗰陣，特別係喺編程行業入便，佢個弱點亦都十分之明顯，因爲經常出現輸入法會自動畀單詞加埋附標而輸錯噉嘅現象。


呢個約定嘅基礎係通過重複兩次原始字母抑或緊隨原始字母之後添埋字母w、與/或加添字母f、r、x、s、j之一到字串末尾嚟到表示越南文啲特殊字母與及聲調符號。呢啲係通常越南文拼寫入便冇出現有嘅拼寫，噉佢就唔會攪亂個含義，但係，呢個唔利於編寫與越南同其他外國語言混合嘅文檔。


依家，大多數去附標嘅軟件都具有喺後面加添埋「z」時取消附標嘅功能，例如鍵入「asz」就成「a」。另外亦都可以透過重複輸入字符或來取消標記，譬如，鍵入「bee e r」會係「 beer」，鍵入「her r 」會係「her」。


喺根據電傳慣例編寫嘅文本上高，代表元音附標嘅字母同埋字母đ 必須緊跟其影響嘅字母。喺鍵入電腦文本陣時，為唨符合手寫順序嘅習慣，可以係主要字母抑或同埋聲調輸入唨之後、鍵入埋元音附標嘅字母同埋字母đ。譬如，鍵入「 baan」或「 bana」都會產生「bân」，而「 banfa」都會產生「bần」。


要喺單詞嘅末尾正確嘅位置輸入聲調符號，例如要為「 hoàn」，鍵入「 hoanf」而唔係「 hoafn」，因為後者會捱解釋為「 hoà n」。雖然係噉，而家某啲輸入法經已有能力、去相應自動調整啲標記喺單詞上擺嘅位置。


什葉派，音譯自阿拉伯話al Shī‘a，又可以寫做Shi‘ite Islam、Shi‘ism，係伊斯蘭教第二大派系。最初係阿里·伊本·艾比·塔里布追隨者所組成嘅一個叫阿里黨人嘅政治組織，佢哋認為只有出身哈希姆家族嘅阿里同埋佢嘅後裔先算係穆罕默德合法承繼人，「什葉」個意思，正正就係咁解，即係「追隨者」，而且係專指阿里·本·艾比·塔里布嘅追隨者。


661年阿里被刺殺死咗之後，由佢個仔哈桑繼任哈里發，但哈桑喺穆阿維葉利誘之下放棄哈里發職位，穆阿維葉繼任哈里發之後開創咗倭馬亞王朝。680年阿里二仔侯賽因喺阿里黨人支持下發動武力起義，但係畀伍麥葉王朝軍隊殺死，之後呢班人再經過幾次起義失敗之後，佢哋就開始由一個政治組織，演變成一個宗教派系，亦即係「什葉派」。


公使，全名特命全權公使，係一國元首向另一個派嘅第二高級外交代表，有全面外交豁免權。公使初頭係君主制國派去共和制國，之後發展成大國派去細國嘅代表。第二次世界大戰之後，各國逐漸變到向建交國家派最高級嘅大使，而唔再派公使。


袋鼠係一種屬於袋鼠目嘅有袋類。「Kangaroo」有時亦引伸為任何有袋動物。多數澳洲鬼佬鬼婆會用到Kangaroo、Wallaby同埋Wallaroo嚟分辨各種袋鼠，不過三個英文詞成日俾人撈亂搞錯。頭先提嘅三種，會作為生肉、加工食品或者煮好嘅餸，喺舖頭同餐廳合法噉樣賣錢。


1898年，人類學家 Walter Roth 寫信畀 The Australsian 嘅編輯話「gangurru」對於昆士蘭嘅 Guugu Yimidhirr 人意思係「black kangaroo」。


同其他更細隻嘅有袋類唔同，越大隻嘅袋鼠適應力越強，亦同人類經歷咗澳洲幾長嘅共同歷史。以前歐洲新移民大幅砍伐森林，改造成草原，要來放牧綿羊同牛等等。袋鼠都係食草嘅，唔使驚餓親。相比之下，好多細隻嘅品種就面臨較大嘅生存威脅，數量亦較少。


袋鼠肉係紅肉，味道似牛肉，脂肪少，未發現過有可以惹到人嘅傳染病……唔少研究話食渠哋有益身體，又環保。不過袋鼠肉天生質地韌，帶啲酸味，煮起來好考功夫。對比起一早俾人馴化咗，兼配種養殖千百年，專攞嚟食嘅豬、牛、羊、雞、鴨、鵝等等禽獸，袋鼠肉係餐碟上面嘅稀客。


同樹熊一樣，袋鼠係澳洲最為人所知嘅動物。袋鼠同鴯鶓嘅圖案經常可以喺澳洲人胳膊外套上見到。袋鼠亦經常成為嗰度一系列玩具同紀念品嘅代表。例如商標嘅一部分澳洲航空，佢係澳洲規模最大嘅航空公司。澳大利亞全國橄欖球同盟隊都係以袋鼠作為綽頭嘅。


1960年代，荔園動物園有養袋鼠。香港海洋公園都有，就喺現時「兒童王國」嘅位置，舊時係「兒童動物園」，1992年左右拆咗……香港動植物公園養過樹袋鼠，叫做古氏樹袋鼠。有人提議過養沙袋鼠，回應係「面積太細」，拒絕咗。


一孩政策，曾經係中華人民共和國嘅計劃生育政策，由1979年開始隨住改革開放一齊推行，規定中國大陸嘅城市人只可以生一個仔女，生第二個就要審核批准，如果違反規定生第二個，需要交罰款。例外嘅就只係農村人、少數民族或者兩公婆都係獨仔獨女。


佢哋噉樣做係因為一尐大陸遊客成日一班一班噉落嚟香港買嘢，令到物價上升，加上過多大陸旅客佔用大量香港資源，導致馬路擠迫，地鐵要等好耐等問題，令部分香港人叫爾種大陸人做「蝗蟲」，亦都間接搞到「驅蝗行動」出現。


活動人士喺廣東道大聲嗌「減少自由行 放過香港人」、「放寛自由行 香港快陸沉」，有人更加鬧內地旅客「蝗蟲滾回去」。由高達斌帶頭嘅「愛港之聲」就相反，喺現場打出「歡迎內地同胞來香港」嘅橫幅對峙，又話遊行人士係「廢青」同「賣國賊」，場面混亂。


哈里遜為咗證明自己仲好後生同埋健康，佢喺總統就職典禮嗰日冇着褸演講咗兩個鐘，係美國總統就職典禮最長嘅演講，好多歷史學家相信呢個可能係佢嘅死因之一。演講當中佢計畫要廢除安祖·積遜同埋馬田·范布倫嘅政策，會重新建立國家銀行，亦應承咗唔會連任。


美國史可以追溯到17世紀頭，英國開始向北美洲東岸殖民，侵佔美洲土著嘅土地。之後因為英國本土壓榨北美殖民地，引發美國革命，1776年7月4號發佈《美國獨立宣言》，脫離大英帝國統治，成立獨立嘅美利堅合眾國。


馬建忠，字眉叔，係大清洋務派重要官員，多次俾李鴻章派去做唔同任務。佢因為寫咗中文第一本文法書《馬氏文通》而出名。佢係江蘇丹徒人，因為太平軍打到來，細個就成家搬去上海，同埋響嗰度讀書，所以佢就通曉希臘文、拉丁文、法文同埋英文，亦都識西方科學。


馬家響明時已經信奉天主敎。馬建忠係細仔，佢大哥同三哥都早死。二哥馬建勛響早年曾國荃拔擢過佢，做淮軍糧台。而四哥馬相伯就係震旦大學同復旦大學嘅創辦人。1853年3月，大平軍定都南京。佢哋成家就搬去上海避難，而佢亦都跟埋四哥讀天主教耶穌會依納爵公學，即係後來嘅徐匯公學。


佢細個就學曉中國傳統經史，五歲就諗考科舉。不過，1854年到1860年佢見到第二次鴉片戰爭。佢覺得朝建官員唔掂，淨係自保。就決定改學西洋。佢先入耶穌會初學院做修士，學拉丁文、法文、英文和希臘文等。1869年同1870年，佢見到洋人修士蝦國人修士，就決定唔再讀大修院，亦都唔向洋人低聲下氣。


佢二哥介紹佢畀大臣李鴻章。因為佢熟西洋文化，又識洋文，李鴻章就好賞識佢。佢之後一直幫李鴻章做嘢。不過呢個係個悲劇，因為做洋務一方面要面對守舊官員相迫，又要對住洋人列強苛求。佢派去好多涉外事，遇過好多難事，成日畀人毀謗，兩面受敵，如果唔係李鴻章保住，都好難全身而退。


1876年，因為佢係郎中，所以李鴻章就派佢去法國留學，跟手做埋中國駐法公使郭嵩燾嘅翻譯。1877年，佢參加咗巴黎考試院嘅文科同理科考試，全部及格。之後再考咗律師、政治、外交等等唔同科目，一樣及格。之後佢就返返大清，係屬於洋務派。


1881年佢就要去當時係英國人管治嘅印度，同印度總督傾加鴉片入口稅，同專賣鴉片嘅事。1882年，即係光緒八年，李鴻章又派佢去朝鮮王講同英美德簽商約。無幾耐響六月九日朝鮮發生壬午之亂，大院君李是應唔滿意閔妃同親日派金玉均，就帶改革派入朝專政，殺咗興宣君李最應同埋幾個日本人。


閔妃向大清國頒救兵。就係咁，馬建忠同丁汝昌畀李鴻章同張樹聲派咗去捉大院君李是應。呢件事令到朝鮮慢慢脫離中國，跌入日本手裏面，又畀人鬧到飛起。同一年，即係十月十八日，李鴻章派馬建忠同法國公使寶海響天津傾好越事草案三條，即係中國撤兵、通商、中法分巡紅河南北。


1895年，因為大清響甲午戰爭打輸咗，要去傾條約。佢就做咗李鴻章參贊，一齊去日本，同日本首相伊藤博文簽咗馬關條約。因為又係割地賠款，全國即時，佢又畀人攻擊。康有為亦同埋1300個入京考試嘅舉人上書。李鴻章要自保，就嫁禍馬建忠係東洋奸細。


1900年8月，義和團之亂後，八國聯軍攻入北京，兩廣總督李鴻章就去上海馬建忠屋企，搵佢幫手，傾點樣阻止洋軍南下。馬建忠即刻應承，做咗上海行轅襄理機要。佢發緊燒都唔停咁翻譯外電。4號，佢因病而死，嗰年佢只係得55歲。


馬建忠係主張改革，發展民營工商業，因為國要強，一定要國有錢，而要國有錢，就要國人有錢，而國人要有錢，就有多啲民營工商業。所以佢致力推行洋務，起鐵路，關稅保護工商業。佢亦都提倡國人多學洋文，汲取外國科學文化知識。


馬建忠熟悉多隻外語，去過外國好多地方。佢見到清末國內受西方人侵略，亦都提倡改革。佢認為西方發逹係因為人哋外國有文法，有規矩，容易畀人讀。而當中文就無呢方面文法，難以畀人理解。所以佢就寫本中文文法書，等國人可以有捷徑可以快啲學好中文，汲取四千年文化，同西方人一較長短。


祖柏斯係一位美國演員、歌手。佢出名係扮演多種風格嘅硬漢、變化無常嘅角色，出名喺《寶貝智多星》同埋《寶貝智多星2》裏面飾演Harry Lime，《My Cousin Vinny》嘅Vincent Gambini，重有喺馬田史高西斯嘅電影《狂牛》、《盜亦有道》同《賭城風雲》裏面同羅拔迪尼路一齊合作演出。


James Owen Sullivan，藝名The Rev同 The Reverend Tholomew Plague，係美國樂隊Avenged Sevenfold嘅鼓手同和音，重係另一支樂隊Pinkly Smooth嘅主唱。


到而家為止，呢支樂隊淨係2002年喺Bucktan Records出咗Unfortunate Snort呢一張大碟，Avenged Sevenfold嘅前低音結他手Justin Meacham喺呢張大碟都有份彈鍵盤同鋼琴，不過佢好快就退出咗。


喺2017年10月，觀塘一間藥房有貓被指襲擊一名內地遊客，從而引起網上討論，仲有鄺俊宇同民建聯立法會議員劉國勳嘅跟進。不過，屈穎妍就曾經撰寫專欄文章，叫人唔好考慮事情對錯，然後又批評鄺俊宇由元朗踩過去唔係自己選區嘅觀塘，話佢鼓勵社會唔守法，仲話「大家可以愛心爆棚，但請別借愛心之名推倒法治」。


盧偉文喺香港出世，8歲同屋企人移居美國德州侯斯頓，讀過美國侯斯頓浸會大學人聲敲擊學科。返香港之後因加入第27期無綫電視藝員訓練班而入行，2013年成為無綫電視基本藝人合約男藝員，但人工一直好低，要靠拍廣告同埋做其他幕前工作幫補生活。


佢曾經參與超過70部無綫電視劇集及綜藝節目，其中喺2016年播映嘅劇集《公公出宮》中飾演徐大富手下龍虎豹之一嘅阿虎，演技搞笑浮誇得嚟又幾突出。2019年12月底，佢喺《愛·回家之開心速遞》裡面飾演曹總個仔「曹念華」，同時離開無綫電視，2020年1月尾同另一間經理人公司簽約，專心去美國發展。


黃于喬中學讀拔萃女書院，之後升讀香港中文大學法律學院，曾獲馮氏獎學金遠赴賓夕凡尼亞大學作海外交流。大學二年班嗰陣，佢讀咗人類學嘅課程同性別研究嘅課程，接觸到「女性主義」，所以由2014年開始，佢就喺社交網站用文字同圖片，分享佢對身體自主嘅睇法。


第二波女性主義運動起源於20世紀60年代嘅美國，而且擴展到其他西方國家。爾個時期嘅女性主義者反對性別歧視同固定嘅家庭角色，爭取性別平等同婦女權益。女性主義者例如貝蒂·弗里登、格洛麗亞·斯坦納姆同貝拉·阿布祖嚮爾個時期發揮咗好重要嘅作用。


素海霖喺香港土生土長。2016年，佢用「蘇浵」個名加入大名娛樂做旗下藝人，期間曾參演港產片《鱷魚談》，但套戲一路都未上畫。恢復自由身後，2021年佢用自己真名「蘇凱琳」接拍港產片《＃PTGF出租女友》，成為佢嘅影壇出道作品。


2023年3月15號，素海霖宣布用日文藝名繪麗奈喺日本AV界出道，成為咗第一個拍AV嘅香港人。呢單嘢引起香港網上熱話，更有網民多手改圖，整出文化體育及旅遊局局長楊潤雄恭賀素海霖嘅虛假新聞稿，而令政府要發出澄清表示冇發過稿。


哀宗喺金承安三年八月二十三日出世，開頭叫做守禮，係金宣宗三仔，阿媽係明惠皇后。因為皇太子守忠同埋皇太孫鏗都早死，於是喺貞祐四年正月，宣宗立守禮做皇太子，同年賜名守緒。元光二年十二月，宣宗死咗，守緒繼位，是為哀宗。


哀宗本來算係一個有作為嘅皇帝，即位後，鼓勵農業生產，唔再侵略宋，又同西夏修好，推行內部改革，剷除奸佞，重用抗蒙名將，收復咗唔少地，令到金朝呈現一片全新景象。但係嗰時蒙古勢不可當，正大四年滅西夏之後就全力滅金。


唇亡齒寒，自然之理。」宋人唔理。天興三年正月己酉，宋蒙聯軍攻破蔡州，哀宗唔想做亡國君，將皇位傳畀將軍完顏承麟，自己喺蔡州幽蘭軒吊頸自殺。末帝完顏承麟知道哀宗死咗之後，「率群臣入哭，諡曰哀宗」，「哭奠未畢，城潰。


天興三年，蒙古、南宋聯軍打到嚟，金哀宗唔想做亡國之君，於是傳咗個帝位畀佢。下旨傳位之後嗰日就舉行即位大典，點知大典都未完宋蒙聯軍已經攻到入城。完顏承麟唯有是是但做完個大典就即刻帶兵出迎，最後死喺亂軍之中。


黎鏗係中國電影男演員，1930年代著名童星，香港電影先驅黎民偉個仔。佢祖籍廣東新會，喺上海出世。自細受阿爸薰陶，鍾意電影同表演藝術。1949年返中國大陸定居後，鬱鬱不得志，加上受感情困擾，最後自縊身亡。


佢阿爸黎民偉早喺1920年代初就喺香港同兄弟合作開設戲院同「民新影畫公司」。之後又到上海同友人創辦「聯華影業公司」。阿媽林楚楚係1920至1930年代中國著名影星。黎鏗3歲半就喺電影《人道》扮演一個惹人憐愛嘅男仔。


之後，又喺阮玲玉主演嘅《城市之夜》、《人生》、《歸來》同《香雪海》等影片，扮演女主角個仔。佢細路哥幾得戚，演繹自然，成為童星。當時嘅觀眾對佢印象深刻，報導稱呼佢係「銀幕上的小天使」、「影界神童」。除咗演出，佢仲時不時參與公益活動。


由於戰火迫近，黎跟隨父母到香港。1940年演出香港第一齣由童星擔綱嘅電影《小英雄》。香港淪陷後，佢跟父母輾轉到湛江、桂林等地。顛沛流離之中，佢繼續協助阿爸嘅電影工作及演出話劇。抗日勝利後，佢喺廣州入讀嶺南大學。


1949年畢業後由香港轉往北京，喺北京電影制片廠做演員，參演《民主青年進行曲》、《一貫害人道》等影片。工作之餘，佢積極投入朗誦表演，間中到學校及劇團指導朗誦技巧，深受文藝青年歡迎。1958年底，佢調到廣州嘅珠江電影製片廠做演員兼副導演，曾協助導演王為一攝製經典粵語電影《七十二家房客》。


費明儀同黎鏗自細就係好朋友，因為費明儀阿爸係導演費穆，同黎民偉一樣喺上海做電影，互相熟絡。據費明儀回憶，佢最後一次見到黎鏗係喺1960年1月，黎鏗從廣州到香港探望患病嘅阿媽。嗰時黎已結婚7年，有一個女，原本性格開朗嘅黎鏗變到好憂鬱。


五邑大學學者鳳群話，黎鏗後生嗰時滿懷理想返共產中國，想一展藝術抱負，但佢留喺香港嘅父母，同國民黨有深厚淵源。佢姐夫沈昌煥仲係國民政府外交高官。喺「以階級鬥爭為綱」嘅年代，黎鏗噉嘅背景喺中國大陸根本難以受到重用。


招石文係香港已故資深甘草演員兼無綫電視男藝員，1970年入演藝圈，開頭演粵劇，曾參加粵劇團到美國、加拿大、星馬等地演出，1984年開始更參與電影同電視演出，幫過香港地鐵拍廣告，1996年開始加入無綫電視拍劇。


劉維係中國內地嘅一位商人，喺四川省廣漢市出世。之前做過廣漢乙源實業公司嘅波士。佢雖然話之前俾好多公眾話過係有啲出名嘅民營企業家、慈善家。喺四川省廣漢市入面，佢係出嗮名嘅惡霸。不過佢後嚟喺2015年2月9號俾湖北省咸寧市中級人民法院話因為佢涉嫌殺人案、尋釁滋事、敲詐勒索、防害公務等一系列涉黑案而依法執行咗死刑。


黃爾璇於台中師範學校畢業、服務小學四年後保送升學國立台灣師範大學社會教育系，之後考取該校教育研究所，就讀一年後改考國立政治大學公共行政研究所，取得該所碩士，之後又考取同校政治研究所，並獲該所政治學博士，在校期間曾經考取公費前往日本東京大學就讀。


黃爾璇擔任過小學教師、公務員，後任教東吳大學、政治作戰學校政治研究所、政治大學、國立中興大學等大學並兼任政大國際關係研究中心研究員。黃爾璇具高考教育行政同社會行政及格嘅公務人員任用資格。後於東吳大學政治系擔任專任副教授。


黃爾璇雖曾具中國國民黨籍，但佢亦都係少數敢公開發表政治民主改革言論嘅學者之一，亦因此被國民黨政府列入注意對象。後嚟國民黨青工會同情治單位透過教育部迫使東吳大學校方喺政府壓力下，於1983年6月29號以當時通行嘅「不予續聘」方式解聘，被稱為東吳大學政治系事件。


黃爾璇其後參與台灣人權促進會同初期台灣教授協會嘅發起與活動，並且參與民主進步黨祕密建黨小組推動建黨工作、擔任建黨委員會執行長同政策組召集人。1986年12月民主進步黨成立時擔任建黨秘書長，連任兩屆。黃爾璇致力於民進黨黨章、黨綱嘅草擬及整合，初期黨組織殆為黃爾璇所手創。


黃爾璇擔任立法委員期間，曾經擔任行政院大陸委員會諮詢委員、銓敘部人事制度研究改進委員會委員同行政院政府改造諮詢委員會委員。其後，擔任過總統府人權諮詢委員會委員、台灣聯通科技董事長、台灣獨立建國聯盟《共和國雜誌》發行人。


崇禮門係南韓首都首爾市中心一座城門，由李氏朝鮮開國君主喺1398年開始起出嚟，又喺1962年12月20號列做韓國第一號國寶。崇禮門又叫做南大門，附近有南大門市場，係首爾市保存木質建築之中歷史最悠久嘅一座。


2008年2月10號夜晚8點50分左右，崇禮門樓閣發生大火，燒到凌晨1點54分，成個木製框架連同脊樑瓦片全部冧晒，得返下半部用石砌嘅樓基無事，起火原因係有一個69歲叫蔡宗基嘅亞伯因為唔滿意土地開發賠償而放火。


流浮山小桃園飯局，或叫做「新界鄉紳飯局」，係指2012年2月10號香港新界有鄉紳同埋2012年香港行政長官候選人梁振英競選陣營成員去流浮山小桃園酒家出席一個飯局。2012年3月6號《東周刊》披露，飯局中有“江湖社團人物”出席，引起傳媒廣泛關注。


和安樂 – 和勇義 – 和義祥 – 和安祥 – 和正樂 – 和群樂 – 和群義 – 和群英 – 合群英 – 和共樂 – 和利群 – 和勝和 – 和利和 – 和洪勝 – 和全勝 – 和勝義 – 和勝堂 – 和一平 – 和二平 – 和友和 – 和禾黃 – 和合圖 – 和九指 – 和義堂 – 和利廬


2017年港鐵車廂縱火係發生喺2017年2月10號嘅一單香港港鐵車廂縱火。有個精神病人喺港鐵荃灣綫金鐘站開去尖沙咀站嘅車廂度縱火，列車到咗尖沙咀站度疏散。疑犯當場被捕同送院，留醫三個月後喺5月14號不治，另外有18人受傷。


大埔公路雙層巴士失事係一單2018年2月10號喺香港大埔公路近大埔尾發生嘅嚴重交通事故。一架九巴872線雙層巴士車速太快翻車，上層車頭扯爛，成個「大埔尾」巴士站都砸爛埋，造成19死65傷。呢單車禍係香港開埠以來死人第二多嘅車禍。


30歲男巴士司機陳浩明涉嫌「危險駕駛引致他人死亡」而畀差人當晚拉咗，11號被落案控告，13號提堂，申請保釋被拒而還押監房，等候案件喺4月10號再提堂。同年10月10號個司機被改控19項誤殺罪。2020年7月7號被判坐花廳14年兼夾成世停牌。


事後，有跨黨派立法會議員話意外後第七日嘅2月17號啱啱係年初二，係死難者嘅「頭七」，要求取消嗰晚嘅香港賀歲煙花匯演。行政長官林鄭月娥喺2月12號下晝宣佈，為咗哀悼遇難者同顧及社會大眾情緒，取消呢次煙花匯演。


李顯龍喺新加坡言論同埋新聞自由嘅問題上備受一啲國際社會嘅非議，而新加坡幾乎所有媒體資源都掌握喺執政黨手中。2016年11月2號，非政府組織無國界記者將李顯龍列入「新聞自由掠奪者」名單。另外，英國自由民主黨黨魁提姆法隆亦曾經話過，英國若果要同新加坡進行貿易往來，應該喺進行貿易商談嘅時候，討論新加坡言論同埋新聞自由嘅問題。


對於呢啲批評，李顯龍喺2017年2月接受英國廣播公司節目 「Hard Talk」 嘅時候就反問點解其他人會想教佢點樣管理新加坡，又話新加坡係全面開放嘅國家，但無一種道德標準或價值判斷適合套用喺所有國家身上。


”。渠同日喺第18屆“香格里拉對話”開幕晚宴上演講，也再次提及越南入侵赤柬。李顯龍慨“入侵講”引起越南強烈唔滿，越南外交部發言人黎氏秋姮於6月4日稱，對於未陳述歷史原貌，造成負面公眾印象嘅言論感到“遺憾”。


蕭徽勇係香港男藝人，2001年讀第17期無綫電視藝員訓練班入行，初頭做電視劇演員同細路電視節目主持人，2008年開始做埋配音員，2020年11月份離開無綫電視，離開配音組前最後一套參與嘅作品係《錦繡南歌》。


鄧力群係一位中國共產黨嘅優秀黨員同埋經過長時間考驗嘅共產主義戰士，無產階級革命家，中國共產黨思想理論宣傳戰線嘅傑出領導人，馬克思主義理論家，中國共產黨第十二屆中央書記處書記，湖南郴州桂東人。佢成日俾人話咗「左王」 同「老慶」嘅名。


佢自己話用氣功能做到空盆來蛇，輕功懸空拎水走，空杯送酒，紙灰還原術，凌空題辭嘅絕技，同埋為外國首腦高官醫病嘅特異功能。媒體整咗王林同包括劉志軍、李雙江、馬雲、趙薇、成龍、王祖賢、利智、曾蔭權、何鴻燊、田其琛、李瑞環、賈慶林、李冰冰、李湘、王菲、李亞鵬、周迅、王袓賢、費翔、劉大印、蔣大為、劉曉慶、朱軍、李連杰、童非、陳坤、葛軍在內等好多明星、官員、企業家嘅合影令佢喺網上出嗮名，重話成萍鄉首富。


王林話7歲離鄉別井，去到峨嵋山拜道士學藝。學完藝返嚟上山下鄉，由於嗰時屬文革，佢因為破壞農業而學大寨，令佢一度被收監。服刑期間為咗救兩個唔應該判死嘅殺人犯，期間逃獄一次又被捉返嚟加重刑罰，直到文革結束後出獄為止。


2016年11月11號，撫州市人民檢察院以被告人王林犯非法拘留罪、詐騙罪、非法持有槍支罪、行賄罪向撫州市中級人民法院提出公訴而追究佢嘅刑事責任。但審理半佬因王林患有嚴重疾病而冇辦法出庭，撫州市中級人民法院喺2017年1月10號決定對王林單嘢押後再訊，同日亦俾南昌中寰醫院開咗份病危通知書。


2017年2月10號，佢因為患ANCA相關性血管炎同自身免疫性周围神經炎而出現多器官功能衰竭，雖然醫院盡力搶救但最後證實不治，終年65歲。事發後，撫州市中級人民法院將對王林同佢違法所得同涉案財產等相關事項依法做裁決。


原江西省政協副主席、省委統戰部部長宋晨光曾經請過王林做高級顧問。宜春錦繡山莊有位前負責人透露，宋晨光遇官場事務甚至上卸任好多時同王林交流，甚至靠王林睇相做依據。重好多次話若果王大師到咗山莊，必須以最高規格接待。


司馬南話王林嘅表演純屬做騷，但係唔可以否認王林好多時分析普通人嘅心理，尤其喺名人打交道同接觸時，留低咗各種名人嘅合影。佢亦唔似有啲氣功師一樣辦班直接收錢，而係掙有錢佬啲錢。有米後介入當地其一非法集資放貴利，重用官場腐敗嚟直接牟利，但係亦利用做慈善嘅方式進一步擴大自己嘅知名度。


傷風，又叫普通感冒，係種輕微上呼吸道病毒性感染，有超過200種病毒同傷風嘅病因有關，徵狀包括咳、打乞嚏、流鼻水、鼻塞、喉嚨痛、有痰、頭痛同埋攰等等，亦可能產生腸胃病，例如肚脹、肚痛、肚痾，症狀多數係由人體自體免疫反應引起，而唔係病毒搞出嚟嘅組織破壞。


利巴韋林，拉丁學名叫Ribavirin，英文商標名一般有Copegus®; Rebetol®; Ribasphere®; Vilona®同埋Virazole®，中文譯名就一般有病毒唑同雷巴威林，係一種廣譜抗病毒藥。


Yahoo!知識+，英文系地區叫佢做Yahoo! Answers，係一個開放性嘅知識分享平台，畀啲用戶可以同網友做問答嘅互動，藉住各人嘅經驗同專長，喺問同答嘅討論之間，幫用戶搵出滿意嘅答案，同類似性質嘅Answers.


com、Google Answers、愛問知識人同埋百度知道可以稱之為競爭關係。用單純嘅問答系統嘅好處係可以唔需要喺唔同並且以分類為主嘅論壇時間搵答案，同喺關鍵字搜索入面嘅結果曬時間搵答案。無論係做乜嘢行動，都至少需要一個雅虎戶口，並且需要返自己嘅知識檔案。


知識服務係免費嘅會員服務。雖然係噉，但係英文版嘅Yahoo!知識+嘅發問次數仍然冇急升，反而有啲荒謬嘅問題出現。事實上，Yahoo!因為廣納冇智慧財產權審核制度嘅知識問答文章而促成咗知識所屬雅虎搜尋引擎達到率大增。


知識+嘅運作係採取點數問答機制嘅，並以「預付+回饋」制來實行。當用戶發問嗰陣，嗰個用戶必須先畀五至二十點不等嘅點數，呢啲點數將由系統先行扣除並且幫你保管住先，等到嗰個發問者揀出最好嘅解答或者有咗投票結果之後，再將點數轉贈畀最佳解答者。


畀住先嘅點數，因為會贈送畀最佳解答者，所以叫做「解答贈點」。高啲嘅解答贈點可以吸引多啲嘅網友來回答，用戶通常會自行依照問題嘅難易度、緊急度嚟畀點。當揀出最佳解答之後，如果評價好好，發問者同最佳解答者可以各自攞到10~100點嘅系統贈點，作為將問題轉換為知識嘅回饋。


發問者喺發問問題嗰陣可以選擇問題接受回答嘅日數，由1到10日不等。喺「問題分數」入便，用戶可以選擇將5、10、15、20分贈送畀「最佳  回答」者。發問完畢之後，贈送嘅分數會即刻喺發問者嘅知識分數入面扣除。


2008年12月15號，香港知識+同台灣知識+嘅戶口進行合併，合併之後香港同台灣嘅用戶淨係需要使用一個Yahoo! ID，就可以同時參與香港同台灣知識+，方便各用戶進行知識交流。喺革新咗之後，台灣知識+嘅問題同埋知識亦有機會喺香港知識+入面顯示，相對亦一樣。


以香港用戶為例，由香港保留戶口所發問嘅問題同埋知識將會優先顯示喺香港知識+入面。如果用戶係選擇保留香港戶口，呢個用戶所發問嘅問題將會喺香港知識+入面獲得優先顯示，但係喺台灣知識+入面嘅顯示次序就會較後。


《公民權利和政治權利國際公約》係一份喺1966年12月16號經聯合國大會通過嘅國際多方條約，公約喺1976年3月23號生效。該公約使締約國承擔責任，要尊重個人嘅公民及政治權利，包括生存權、宗教自由、集會自由、選舉權、正當法律程序同公平審訊等等。


隨住起草工作繼續，聯合國各成員國之間對於公民及政治範疇嘅消極權利，以及經濟、社會及文化範疇嘅積極權利，呢兩種權利相對上嘅重要程度嘅見解有顯著嘅差異。最後搞到原公約再拆分成兩份公約，「一份有政治權利，另一份有經濟、社會和文化權利」呢兩份公約被設計成盡量寫有相似嘅條文，而且同時開放畀各國簽署。


第一份文件係《經濟、社會及文化權利國際公約》，第二份文件係公民權利和政治權利國際公約。1954年，草稿獲提交去聯合國大會討論，並喺1966年通過。 作為外交談判嘅結果，經濟、社會及文化權利國際公約早公民權利和政治權利國際公約少少通過。


科拉桑22歲同時任Concepcion市長嘅阿基諾結婚，結婚之後生落咗四女一男，包括1960年生咗個仔阿基諾三世。後尾阿基諾當選參議員，並逐漸成為對抗時任菲律賓總統馬可斯獨裁貪腐統治嘅阿頭，阿基諾曾經喺1972年參議員任內被人拉咗坐咗監。


1983年8月21號，阿基諾夫婦結束喺美國嘅流亡生活返菲律賓，但阿基諾就喺眾目睽睽下喺馬尼拉機場遭到刺殺喪生，一般認為係總統馬可斯唆使。件事惹起反對勢力嘅群情激憤，而無政治經驗嘅科拉桑成為咗大眾嘅焦點，凝聚咗反對馬可斯統治嘅人。


2月24號，馬可斯透過電視台宣布全國進入緊急狀態。同時美國政府喺壓力之下都要求馬可斯落臺。2月25號馬可斯上晝自己宣布就職，中午12點前往總統府馬拉干鄢宮，當日夜晚群眾包圍馬拉干鄢宮，9點喺美國駐菲大使館安排下馬可斯搭直昇機離開馬拉干鄢宮，經關島流亡至夏威夷。


科拉桑曾經同菲律賓共產黨新人民軍和平講數，但係共產黨所要求嘅停止美國軍事同經濟援助以及土地改革，同科拉桑政府嘅經濟政策有好大嘅出入。另一方面，菲律賓國軍部分軍官因為反對和平講數同埋其他原因，曾經喺1987年8月28號發動政變。


叛亂軍人攻入總統府，科拉桑個仔阿基諾三世嘅三個保鏢都中槍死咗，阿基諾三世都身中五槍，好彩冇死，政變雖然未成功，但係對共產黨和平講數因為咁就停止。1989年又有一次未成功政變。科拉桑總統任內總共經歷八次政變。


1992年科拉桑卸任，由拉莫斯將軍接任。科拉桑卸任後仍然有參加政治活動。1997年，拉莫斯企圖修憲將國家由總統制改為內閣制，科拉桑同辛海棉喺9月21號發動60萬人反修憲遊行，結果拉莫斯表態唔會競選連任。


馬可斯當初因主張經濟同埋社會改革而上台，但佢本人就喺之後擔任總統期間，以實行腐敗嘅裙帶資本主義，同埋政治打壓嘅集權主義統治而響朵。1983年，佢嘅政敵阿基諾由美國返嚟菲律賓就喺馬尼拉國際機場畀人暗殺，馬可斯被質疑係幕後主腦。


圓明園規模宏偉，用咗各式園林風格同造園技巧，佢嘅詩畫意境被大多數中國園林學家認為係中國園林藝術嘅頂峰作品，係中國古典園林平地造園、堆山理水集大成嘅典範。清朝時一啲外國傳教士參觀圓明園後將佢稱做「萬園之園」。


朴槿惠喺大邱市出世，阿爸係韓國第五至第九任總統朴正熙，阿媽陸英修，有一個妹朴槿令同一個細佬朴志晚。1953年，朴家搬去漢城住。朴槿惠後來就讀獎忠小學校。1961年，5·16軍事政變成功，朴正熙成為大韓民國總統，嗰時朴槿惠9歲。


朴槿惠喺1987年獲台灣嘅中國文化大學頒發榮譽博士學位，並喺該校研修過「最高產業戰略課程」。2008年，朴槿惠亦獲釜慶大學同埋韓國科學技術院分別頒贈榮譽博士學位，2010年更喺母校西江大學取得榮譽博士頭銜。


1979年10月26號，時任總統朴正熙亦俾中央情報部長官金載圭刺殺身亡，終年62歲，令顯赫嘅第一家庭蒙上陰影，朴槿惠心靈受重創。當時，反對派話佢哋曾經俾朴正熙政府強行收押，批評政府將經濟發展放喺人權之上。


喺披頭四時，因為約翰連儂同保羅麥卡尼呢兩個人嘅影響力太大，佢雖然有才華，不過一直俾呢兩個人遮住晒，活喺佢哋嘅陰影之下，又加上佢相比其他人係最安靜最低調嘅成員，人哋提到佢時成日就會叫佢「安靜嘅披頭四」或者「第三只披頭四」。


張麗瑾係香港商業電台第二台前DJ，1980年代尾嘅香港歌手。佢最出名嘅歌係同鄭丹瑞合唱嘅《留給最愛的說話》。喺商業電台主持過電台節目《日本流行情報》，1986年至1988年同盧業瑂、楊振耀、黃鐵雄、劉煥君、陳輝虹主持晚間節目《月光光四人幫》，軟硬天師初入行都喺張麗瑾主持嘅節目《飛越癲狂院》客串過，1990年代離開電台後曾同倪震主持亞視節目《熱門週末派》，1991年張麗瑾離開香港娛樂圈，1993年佢同任職保險公司嘅男友黃永恒結婚，兩人有一仔一女。


佢喺廣東潮州出世，1996年自中國大陸移民香港，2003年喺香島中學畢業，同年喺香港高級程度會考攞到3A1C成績，獲香港中文大學新聞與傳播學院取錄。2006年大學畢業後加入無綫電視新聞部，2009年主持《晚間天氣報告》憑住活潑風格而引人留意，2010年正式離開無綫電視，之後做過now寬頻電視同香港賽馬會節目主持，亦做過報紙專欄作家。


織田信長喺1534年生於尾張國那古野城，係尾張守護代旗下三奉行之一織田信秀嘅大仔，阿媽係信秀正室土田御前，同母細佬有信行、信包同秀孝。少年嗰陣佢做人荒誕不羈，俾人嘲為「尾張嘅大傻瓜」。1548年，同美濃國大名齋藤道三大女齋藤歸蝶政治婚姻。


織田信秀喺尾張重未統一加上喺強敵今川義元嘅內憂外患下，終於喺1551年因酒色過度中風而死。嫡長子信長咁就繼承家督。喺信秀嘅葬禮上，信長反傳統咁樣對老豆嘅祭壇投擲抹香而引起爭議。無耐信長嘅傅役兼大老平手政秀以自己唔能夠教好信長而切腹自盡。


之後織田家嘅分裂越嚟越嚴重，其中同母細佬織田信行係最大嘅分裂勢力。織田信行同部份家臣以推翻信長成為新家督為目標，最後喺稻生會戰中被信長打敗。信行喺1557年被織田信長喺清洲城毒殺。冇幾耐，信長就將周圍反對佢嘅勢力全部掃平，統一咗尾張國。


1560年，喺尾張東南邊嘅駿河國，控有駿河、遠江、三河三國，當時國力如日中天，人稱「東海道第一弓」嘅名將今川義元帶住兩萬五千大軍，並對外號稱有四萬大軍上洛覲見將軍。由於上京之路必經尾張，信長唔肯臣服，決定興兵對抗。


面對比佢大幾倍嘅軍隊，得3000兵力嘅織田信長發動強襲，利用當日落大雨，導致視線好差嘅情勢衝入桶狹間狙擊位於後面嘅今川義元本陣而獲得大勝，今川義元戰死。信長一戰成名，威震日本，而今川家就日漸衰敗。兩年後佢同德川家康結盟，開始一統天下嘅計畫。


1567年織田信長發動對美濃稻葉山城嘅總攻擊。喺內外配合嘅優勢下徹底打垮齋藤家霸晒成個美濃。同年信長遷居稻葉山城，取中國周朝龍興之地岐山嘅「岐」字，將佢改名為岐阜。並制作咗「天下布武」之印，以岐阜為根據地，展開往後長達15年嘅統一日本之路。


1568年藉著擁立室町幕府第15代將軍足利義昭為由，同德川家康率領號稱六萬人嘅聯合大軍南向上洛。喺同盟淺井長政嘅配合下，織田同德川聯軍逐一擊潰六角家、北畠家、三好家等諸侯，拎咗南近江國、伊勢國、大和國、攝津國，將自己嘅力量擴張到近畿同東海一帶。


1570年，全國各有力嘅大名開始以將軍足利義昭為中心聯合抗擊信長，叫信長包圍網。包圍網中最強嘅大名係武田信玄，信玄原本諗住趁機一舉擊敗德川家同埋織田家，點知道大敗德川家康嘅三方原會戰之後就壯志未酬病死咗。


信玄死後，織田信長對各大名採取逐個擊破嘅方式，除咗消滅淺井長政同埋朝倉義景之外，同埋於1573年將足利義昭逐出京都，包圍網因而重挫。之後同埋德川家康喺長篠之戰中擊敗名將武田信玄個仔武田勝賴，信長包圍網至此大致崩盤。


信長喺1576年搬咗去新起喺南近江嘅安土城，喺呢度作為佢統一天下嘅最終基地。隔咗一年同名將上杉謙信喺手取川交戰輸咗，但信長嘅力量並冇明顯衰退，反而上杉謙信打完仗後無耐就死咗，令信長少咗個強敵。到咗1582年信長自盡前，佢終於消滅宿敵武田家，家督武田信勝同佢老豆武田勝賴喺天目山自盡。


1582年，信長開始支援羽柴秀吉對中國地方嘅征伐，喺夜宿京都嘅本能寺嗰陣，遇到前往支援羽柴秀吉作戰嘅部將明智光秀突襲，抵抗咗一陣間之後失蹤埋，一般相信死喺寺入面，當年49歲。而大仔織田信忠逃到附近嘅二條御所抵抗明智大軍，最後亦打唔贏。


史業寬係中國大陸嘅見義勇為人物，山東煙台人，曾經喺汶川大地震後第二日，做過搶救志願人士，亦搶救過因地震而坍塌嘅教學樓啲學生而出名。同年10月俾四川省人民政府評咗做汶川地震抗震救災紀念獎章，12月亦俾綿竹廣濟鎮委員會同鎮政府辦法咗榮譽證書畀佢。


科索沃戰爭即係1999年3月24號由美國話事嘅北約繞過聯合國唔經安理會授權，以「消除人道災難」為理由，打住「人權高於主權」旗號，向科索沃轟炸咗足足78日，直到同年6月10號。起因係1996年到1999年嘅科索沃解放軍獨立戰爭，同埋1998年到1999年嘅種族流血衝突，南斯拉夫政府軍侵犯阿爾巴尼亞人人權。


北角發電廠係香港昔日一座發電廠，位於香港島北角電氣道。發電廠用以取代不敷應用嘅灣仔發電廠。選址北角嘅原因，係因為當時北角已經係遠離市區嘅地點。北角發電廠早喺1913年開工，但因為第一次世界大戰影響，延至1919年夏天先至運作。


東北師範大學卓音工作室隸屬東北師範大學學生就業指導服務中心，係由幾十個在讀本科生組成嘅一個非牟利性組織。呢個工作室除咗軟件部之外，其他所有部門都係喺東北師範大學本部校區綜合行政辦公樓，軟件部位於凈月校區。


喺1999年，中國嘅畢業生就業工作嘅資訊化重未開始，中國幾乎冇專門為畢業生服務嘅搵工資訊網站。中國高等院校畢業生搵工資訊停喺一個低效、高開銷，而且用紙作為主要媒介嘅階段。搵工資訊化嘅革命同網絡無形市場嘅觀念重未大範圍建立。


「卓音」由英文單詞「Join」根據普通話音譯得嚟，代表 'Job information'。「卓音」呢兩個字嘅中文意思係「卓越之音」，而英文單詞 'Join' 又蘊含團結之意。卓音成員自稱卓音人  。


徐肇平係香港男藝人，加拿大出世，阿爸係醫生徐景清，阿媽係演員黃淑儀，2014年到2015年做過無綫電視藝員，主要做明珠台主持人，傳聞因爲唔願簽長約於是畀無綫電視雪藏，後來去咗ViuTV拍咗四年幾電視劇，2020年重投無綫電視。


安希婷，原名楊芷君，係香港女藝人，入行前做緊紋身師，2017年簽約耀榮文化而正式出道，主要做模特兒同演員工作，2018年贏咗第一屆香港紋身小姐冠軍。2021年參加ViuTV選秀真人騷《全民造星IV》，30強止步。


安娜·賈維斯喺1907年開始搞活動，申請母親節做法定嘅節日。節日喺1908年5月10號喺美國嘅西維珍尼亞同埋賓夕凡尼亞州正式開始。1913年，美國國會確定改每年5月嘅第二個禮拜日做法定嘅母親節，重規定呢一日家家戶戶都要掛國旗，表達對阿媽嘅尊敬。


閩南話維基百科本嚟文章增長唔快，到2015年6月都係得萬三篇文多啲，但由嗰個月開始用機械人寫文，結果唔使兩個月文章數量已經翻咗超過一倍，喺同年7月、8月同9月先後過咗兩萬、三萬同四萬大關。而家已有至少400,000篇文章。


閩南話維基百科主要係由十幾個熱心嘅維基友嚟寫嘅，雖然人少，有時啲字句拼錯咗冇人發覺，不過整體文章未至於有失偏頗。佢啲文章好多寫閩南同台灣嘅文化，亦都寫下化學、生物同埋唐話嘅文。除咗開閩南文化，世界各國同中國大都市嘅文都佔番咁上下。


法文維基百科係維基百科協作計劃嘅法文版，由非營利組織──維基媒體基金會維持負責。家下喺唔同語言嘅維基百科計劃裏面，規模排第5嘅維基百科。計劃喺2001年開始，去到2015年9月已經有超過160萬篇文。


日文維基百科係維基百科協作計劃嘅日文版本，一個自由、開放內容嘅百科全書計劃。2001年5月開始公開編輯，直到2015年9月為止，暫時有超過98萬篇文，喺咁多種唔同語言嘅維基百科裏面，跟文數計，佢哋嘅規模排第13。


韓文維基百科係維基百科協作計劃嘅韓文版本，係由非牟利組織──維基媒體基金會負責搞嘅。佢哋喺2002年10月11日開始運作，直到2011年11月12日，已經有180,894篇文章，喺咁多種唔同語言嘅維基百科裏面，佢哋嘅規模排第30位。


但係喺2020年，蘇格蘭文維基百科潛在嘅問題引起咗大眾嘅關注。Reddit上面有篇帖文話，蘇格蘭文維基百科有好多質素好差嘅文章，有接近20,000篇文係由一位美國少年開嘅，但係佢根本唔識蘇格蘭文。佢開文嘅時候會先用美國英文嚟寫，再用線上嘅網站將英文翻譯成蘇格蘭文，令到文章裏面嘅字有好多拼寫錯誤。


鴨巴甸大學語言學同蘇格蘭語系主任Robert McColl Millar表示，從嗰啲劣質文章可以睇出作者根本就唔識蘇格蘭文。不過蘇格蘭語言中心主任Michael Dempster就對蘇格蘭文維基百科產生咗濃厚興趣，佢覺得蘇格蘭文維基百科有潛力令到更多人關注蘇格蘭文。


客家文維基百科係維基百科協作計劃嘅客家文版本，係由非牟利組織──維基媒體基金會負責搞嘅。佢哋響2006年7月28日喺Wikimedia Incubator測試，響2007年5月27日正式成立，直到2021年，暫時有超過九千篇文章，即係響323種唔同語文嘅維基百科裏面，規模排響第158名嘅維基百科。


全部嘅271種語言版本以文章數排序，列出各語言版本嘅中文名、當地名同埋文章數目，ISO 639兩位字母代碼連結指向嗰個語言版本嘅頭版，語言名連結指向關於嗰個語言嘅文，撳文章連結可以睇嗰個語言版本嘅統計頁。


中間主義係一種政治觀點，一般主張以中庸嘅態度解決問題，同反對政治變革。奉行呢種觀點嘅派別叫做中間派。中間派嘅政治觀點介乎喺左翼同右翼之間。喺多黨制國家嘅選舉裏面，中間派選民通常會受到各方重點關注同拉攏。


錫安主義聯盟，係以色列一個中間偏左政黨聯盟，由以色列工黨同運動組成，喺2014年創立，佢哋打算合組名單參加2015年以色列議會選舉，希望打低內塔尼亞胡政府。不過佢哋攞得24個國會議席，比起利庫德嘅30席為少，成為最大反對黨。


到2019年4月以色列議會改選，我哋黨嘅席位跌到4席，不過呢次選舉冇政黨籌組到政府，以色列要喺同年9月再舉行大選，呢次我哋黨加入利庫德嘅名單入面，不過黨內核心摩西卡隆都冇再用我哋黨牌頭出選，最後利庫德名單入面得1個代表我哋黨嘅候選人當選。


無政府主義又叫做非統治主義，係一種倫理主張同政治運動。認為國家、政府呢啲嘢係一樣落後嘅觀念，而家已經無需要存在。無政府主義認為，人同人之間地位應該係平等，唔應該有某啲人會有特別嘅權力去強制每一個人嘅生活方式，而國家可以提供嘅嘢，喺任何一個社群都同樣畀到，所以國家、政府呢啲嘢應該要淘汰晒佢就啱。


無政府主義好多時畀人認為係一啲主張暴力，專門搗亂嘅嘢，不過事實上無政府主義者反對用權力作為控制手段，鄙視用武力令人屈服呢種做法。所以喺理論上，無政府主義者唔會強迫人去接受某一樣諗法，佢哋相信可以通過教育同內化，去令人接受無政府主義。


呢個諗法係基於克魯泡特金嘅性善論而嚟，克魯泡特金認為，只要社會上嘅人可以維持互相扶持嘅合作關係，就自自然然會變好。呢個諗法亦成為好多無政府主義理論嘅基礎，所以無政府主義者相信社群可以取代國家同政府嘅功能，而且行得更有效。


不過現實中就有好多人對無政府主義有一個誤解，認為無政府主義就等如唔講規矩、唔使負責，結果好多時無政府主義者搞親活動，好似集會或者遊行，都會引嚟一啲搞事嘅人。又由於無政府主義者主張廢除國家呢種體制，亦刺激起一啲極右翼愛國主義者嘅情緒，喺無政府主義者搞嘅活動入面，亦有呢啲愛國主義者混咗入去搞事，而呢啲衝突嘅畫面出現喺傳媒上，政府、政黨或者相關嘅組織就乘機利用呢啲衝突畫面，去作為削弱無政府主義說服力嘅工具。


歐元區，又叫歐羅區，係由齋用歐元做貨幣嘅歐盟國組成嘅經濟及貨幣聯盟，貨幣政策由歐洲中央銀行負責制定。家陣歐元區有20國，包括奧地利、比利時、克羅地亞、塞浦路斯、愛沙尼亞、芬蘭、法國、德國、希臘、愛爾蘭、意大利、拉脫維亞、立陶宛、盧森堡、馬耳他、荷蘭、葡萄牙、斯洛伐克、斯洛文尼亞同西班牙。


美國紐約當地時間2001年9月11號朝早，幾個人劫咗美國航空同聯合航空四架客機，撞咗兩架入紐約市嘅世界貿易中心，一架入五角大樓。另外有架聯合航空93號班機都俾人騎劫咗，但入面班乘客同啲劫機者博命，雖然最後都阻止架機撞落人多嘅地方，令呢班機係四架被劫嘅飛機之中唯一無令地面人員同建築物損失，但架機都撞咗落笪空地，機入面嘅40人都死咗。


不過事實上，社民黨今次敗選對黨嘅打擊深遠，因為呢嗰涵蓋科隆同杜塞爾多夫等大城市同埋魯爾工業區，有成一千八百萬人口，係德國人口最多嘅州份，佔咗全國四分一人。 而呢嗰州過去數十年唔止係社民黨傳統票倉，重係舒爾茨嘅家鄉，今次選舉係9月大選前最後一場地方選舉。


響前兩次地方選舉社民黨已經連番受挫，痛失沙亞同舒勒斯維－荷斯泰因州嘅社民黨來講可謂不容有失，但係結果就差強人意。響距離大選只有幾個月時間，連傳統根據地都保唔住，嚴重打擊社民黨選情，外界相信社民黨失去北萊茵－西法倫州之後，舒爾茨好可能會改變大選部署，嘗試力挽狂瀾。


法國總統奧朗德喺2016年9月26號去到北部港口城市加來，主持新擴建港口落成儀式。佢喺致辭話，會喺年底前要拆嗮當地嘅「叢林」臨時難民營，又會增派警力杜絕難民再喺度聚居，最終會將佢哋安置喺國內嘅收容中心。


當局初步估計，難民營容納咗成七千幾人，唔少人設法喺呢度闖關去對面海嘅英國，尋求庇護或者同屋企人團聚。奧朗德就要求英國方面分擔難民問題嘅責任。今次係奧朗德2012年就任以嚟第一次訪問加來。分析話，佢此行係想展示處理難民危機嘅決心，為出年總統大選爭取支持。


有法國傳媒揭發菲永做咗議員八年入面，請老婆做議員助理，冇做過嘢就白𢭃五十萬歐元人工，2月，法國檢察部門決定對共和黨總統候選人菲永展開司法調查。檢方已經委託司法官調查菲永涉嫌請老婆做掛名助理，領取超過九十萬歐元人工嘅案件。


有報道話，共和黨入面蘊釀緊「倒菲潮」，傾向由前總理朱佩取代佢出選。眾叛親離嘅菲永冇宣布退選，佢透過社交網站上載片段，呼籲支持者堅持，又叫佢哋3月5號出席競選活動造勢。到咗3月5號，成千上萬嘅民眾響應菲永號召，到艾菲爾鐵塔一帶集會。


佢哋不停揮動法國國旗，出現一片藍白紅三色旗海，支持菲永繼續參選總統。亦有佢嘅支持者響街上派傳單，指菲永捲入涉嫌請老婆做掛名助理風波唔抵，認為外界應該停止攻擊。而菲永發言時話，呼籲支持者唔好放棄，又話一早唔應該要求老婆做自己助理，搞到今時今日嘅濫用公帑風波，之後再同國民解釋事件嗰時亦有猶疑，向支持者道歉，但係佢堅稱自己清白，針對佢嘅指控唔公平，又批評響事件曝光之後割席跳船嘅盟友，呼籲支持者不要放棄。


不過有消息話，共和黨部分高層已經有後備方案應對。據報，前總統薩爾科齊已經私底下同前總理朱佩講電話，計劃推舉朱佩，代替菲永競逐愛麗舍宮寶座。第日3月6號，共和黨嘅前總理朱佩話雖然有人希望佢參選，但臨時換人已經太遲，佢亦唔希望自己同屋企人被傳媒打擾，決定唔會接替菲永代表共和黨，出戰四月同五月舉行嘅總統選舉。


朱佩同時批評菲永浪費咗成為總統嘅機會，話佢將濫用公帑嘅醜聞形容係陰謀同政治謀殺，先會令自己陷入困境。之後3月7號共和黨響巴黎總部同黨入面高層開緊急會議。菲永要求共和黨尊重黨內初選結果，而且強調佢係唯一合法候選人，唔存在後備方案。


3月8號，菲永再捲入醜聞，法國《鴨鳴報》報道，菲永響2013年接受一名商人一筆五萬歐元嘅免息貸款，但係冇按規定申報。菲永向調查人員解釋，當時係唔記得申報，佢嘅律師就話菲永一早還清貸款。而向菲永提供免息貸款嘅商人，響2011年得到當時擔任總理嘅菲永推薦獲頒法國最高榮譽勳章。


3月15號，菲永涉嫌虛設職位畀老婆同仔女掛名做助理，白攞人工，原定15號應訊，但有報道話為咗避開傳媒，當局決定提早針對菲永嘅預審，當局以三項罪名起訴菲永，包括挪用公款、侵佔公共財產同冇履行申報義務，預審過程可能要幾個月。


之前菲永曾經講過如果因為呢件案受到立案審查就會退出大選，但響預審法官決定作出傳召之後，菲永改口宣布會堅持參選。案件雖然進入司法程序，但係菲永可以繼續競選活動，不過相信調查會進一步打擊佢已經低迷嘅支持度。


瑪麗勒龐嘅保鑣同助手被指響佢擔任歐洲議會議員嗰陣，領取歐洲議會薪酬，實際上係幫國民陣線做嘢被司法機會調查，瑪麗勒龐因為同時係歐洲議會議員所以有刑事豁免權，講明響大選結束之前，拒絕接受司法調查。但係佢響網上發放伊斯蘭國處決人質嘅相就搞到歐洲議會響3月2號表決通過，就瑪麗勒龐被法國檢察當局調查有冇散播暴力影像，剝奪佢作為歐洲議會議員享有嘅刑事豁免權，意味佢隨時可能就2015年底響Twitter發放三張關於極端組織伊斯蘭國處決人質嘅相，面臨被起訴甚至審訊，一旦入罪，最高刑罰係判監三年同罰款七萬五千歐元。


極右國民陣線響里昂召開嘅黨代表大會到，領袖瑪麗勒龐有提出超過幾百項承諾，包括對外國人嘅工作合約徵稅、增加社會福利之類。之後發表閉幕演講，重申佢提出嘅多項競選承諾，強調「法國優先」政策先係法國未來嘅出路，呼籲選民投票，為國家帶來真正嘅變化。


做過總理嘅菲永本來係呢屆選舉大熱，因為共和黨傳統對手社會黨嘅現任總統奧朗德民望一直響歷史低位，大大拖累社會黨嘅支持度，所以呢屆選舉共和黨原本係志在必得，但係隨住菲永被人踢爆涉嫌利用公帑請老婆做掛名助理，民望幾乎插水。


民調顯示亦話佢會響首輪投票到出局，醜聞亦都引發中右翼陣營強烈不滿，要求佢退選，佢嘅競選團隊亦出現「跳船潮」，黨入面一直蘊釀搵過另一個人取代菲永出戰。但係共和黨入面似乎冇人肯接呢個燙手山芋，呼聲最高係前總理嘅朱佩就講明拒絕代替菲永競逐總統，而菲永嘅主要對手，中間派候選人馬克龍同極右國民陣線瑪麗勒龐都話共和黨嘅事同自己冇關，瑪麗勒龐認為中右翼陣營陷入完全分裂狀態，響今次危機上面冇出路。


西哈莫尼喺金邊出世，係前國王西哈努克嘅仔，1993年8月做柬埔寨駐聯合國教科文組織代表，1994年被封為親王，2004年10月國王西哈努克喺北京宣佈因健康原因退位，首相洪森、國民議會議長拉那烈親王等9人喺金邊王宮舉行會議，推選西哈莫尼繼任。


2018年10月，馬凱申請延長半年工作簽證被港府拒絕，只係俾7日短期旅遊簽證。港府堅持唔公開理由，外界認為理由係佢2018年8月請過香港民族黨召集人陳浩天到記者會演講，得罪咗北京政府同港府。呢件事令人擔心香港嘅高度自治同新聞自由係咪少咗。


梁望峯係香港九十年代紅極一時嘅流行小說作家。佢十七歲就走去做全職作家，第一部小說係學畢華流初出道作品《主席手記》形式嘅校園幽默小說，叫做《校方線人》。佢嘅作品大多數都係啲用校園做題材嘅愛情小說，佢作嘅《寂寞難逃》曾經入選1994年嘅香港中學生十大好書龍虎榜。


劉惠雲別名劉姵穎。之前喺亞洲電視做過下天氣小姐。而家大陸演員袁立、韓國演員洪洙賢、台灣演員許瑋甯基本上指定由佢配音。佢可以做到好多聲，唔理細路仔定阿婆都配得掂。而家係無綫電視出聲數同做主角最多嗰班配音員之一。


范妮·門德爾松自細就展現出驚人嘅音樂才華。佢嘅音樂導師卡爾·腓特列·謝烏特曾經喺一封寫畀歌德嘅信裡面大讚范妮嘅才華。但係由於當時社會同音樂界對女性嘅偏見，范妮最終都係做唔到職業作曲家。佢利用業餘時間創作徂大量作品，但係大部份都祇能夠借用佢細佬菲歷士·門德爾松嘅名義發表。


B. B. 京，原名李利·B·京，係美國嘅一位Blues結他手同歌手、歌曲作詞家。喺美國密西西比州巴吉利亞出世，佢啲歌喺美國本土好出名。佢喺1948年加入樂壇，1949年發佈自己嘅第一份專輯之後就開始喺流行樂界出名。


贛江嘅源頭有兩個。東便有武夷山黃竹嶺嘅貢水，係綿水同湘水匯合而成嘅。另一個係出自大庾嶺嘅章水。章、貢兩條河喺贛州匯埋之後，就叫贛江喇。贛江會再向北流，路過吉安、樟樹、豐城同南昌，入長江度就係鄱陽湖嘍。


贛州同新淦將贛江分成三份，贛州上面喺贛江嘅上游，嗰度四維都係山地，主要嘅河有湘水、濂江、梅江、平江、桃江、上猶江等等，呢啲江最後都係通通流入章水同貢水裏頭。贛州到新淦箇段，係贛江嘅中游，起頭水流好急，去到吉泰盆地就慢得多。


整個贛江流域氣候都唔錯，雨落得好密，一年能有1400到1800毫米。好幾年嗰平均年徑流量達到687億立方米，水能蘊藏量360萬千瓦。100到300噸嗰船響幹流上面，都可以成年通行。贛江上便有江西最大嘅水電站，萬安水電站。


2020年全球爆發武漢肺炎疫情，譚德塞同埋世衞被指應對疫情反應慢、太遲將疫情訂為國際關注公共衛生緊急事件同埋大流行，同埋太偏向中國大陸，而受到一啲政府人員同埋公共衞生專家批評，美國總統當勞侵更加話美國政府會停止資助世衞。


國際關注公共衛生緊急事件係世界衞生組織一項正式聲明，指通過疾病國際傳播構成對其他國家嘅公共衛生風險，同埋可能需要採取協調一致國際應對措施嘅唔尋常事件。呢個制度係經歷2003年沙士爆發後，根據世衞2005年制訂嘅《國際衞生條例》而推出。


香港巴士每日都載成百萬人周圍去，所以會有好大個巴士總站。啲總站除咗近其他交通工具之外，亦都會開響公共屋邨，大型商場等等。有唔少響空地度起巴士總站，亦都會響商場地下起。咁呢類巴士總站樓底要好高，因為要畀埋雙層巴士入。


高麗時代時，940年河曲、東津、虞風三縣統合、升格爲興麗府。995年高麗全國分割成499個縣，興麗府降爲恭化縣，花名叫鶴城。1018年恭化、巘陽、機張、東萊四縣統合爲蔚州，1143年東萊、機張、彥陽又分出去。


喺一般淘汰賽入面，如果喺法定時間完場、加時上下半場共30分鐘都分唔出勝負，就會以互射十二碼嘅方式決勝負，雙方各派出五人梅花間竹噉輪住嚟射。頭五輪就以入波多啲嗰隊贏，如果打完頭五輪都分唔到勝負，就會進入突然死亡階段，到時任何一方射入而另一方射失，場波就會完。


目前為止，多蒙特一共攞到8次德國聯賽同埋5次德國盃冠軍。多蒙特主場係西法倫球場，現時受冠名贊助叫西格納伊度納公園球場。球場係為1974年世界盃興建，而2006年世界盃亦有幾場波喺度比賽。爾個球場係德國最大嘅足球場，可以容納81,365名觀眾。


多蒙特係德國嘅一間職業足球球會，而家打緊德國甲組足球聯賽。多蒙特喺1997年攞過一次歐洲聯賽冠軍盃，係德甲除拜仁慕尼黑之外嘅球隊最近一次攞到冠軍盃。多蒙特同拜仁慕尼黑之間嘅比賽叫做「國家打吡」，多蒙特同史浩克04之間嘅比賽叫做「魯爾區打吡」。


西格納伊度納公園係「西法倫球場」由2005年12月至2021年6月嘅冠名贊助名，屬於德國甲組足球聯賽球隊多蒙特嘅主場球場。國內聯賽容量果包含81,264座位同企位，當舉行緊國際賽嗰時會改做全座位，可以容納到67,000人。


喺1960年代，多蒙特已經開始籌備起一個新嘅球場去取代好舊嘅「紅地球球場」，但係龐大嘅工程計劃因為資金嘅問題而中止咗。 喺1971年科隆市因為財政問題而退出舉辦1974年世界盃嘅城市，多蒙特成為咗替補城市，原先起新球場嘅資金亦都同多蒙特合併咗，但係資金仍然唔多夠，建築商採用咗造價低、以預制組件做基礎、可容納54,000觀眾嘅新型設計方案，喺1971年10月19號獲批准開始工程，起咗一年就用得。


當德國喺2000年獲得2006年世界盃嘅主辦權嗰時，球場俾人叫做「德國足球大劇院」（Opera House of German Football，雖然係德國投標嘅重點球場，但係唔啱國際足協嘅世界盃準決賽球場嘅規定。


阿仁洛賓係荷蘭足球員，主要踢翼鋒，佢做過荷蘭足球代表隊隊長，代表荷蘭參加過2004年歐洲國家盃、2008年歐洲國家盃同2012年歐洲國家盃，以及2006年FIFA世界盃、2010年FIFA世界盃同2014年FIFA世界盃。


之不過佢無論響球會定抑或國家隊，佢暫時都未攞到咩代表性獎項。好似佢響國家隊，2006年FIFA世界盃同兩年之後嘅2008年歐洲國家盃，佢都只係打咗第二圈。之後2010年FIFA世界盃國家隊雖然最後奪得亞軍，而雲佩斯亦喺其中一場小組賽有波入，但其餘比賽表現麻麻。


雲佩斯本身可以打中前場幾個位置，包括咗前鋒、左翼、右翼等等，盤扭本事之餘，速度亦都好高。不過佢太依賴左腳，即使打右面佢都係用左腳射波，所以佢亦都射過一啲難度好高嘅入波。但後來雲佩斯亦都開始用右腳射波，有時重會有波入。


雲佬喺1993年以青訓球員身份加入當時係荷蘭乙組球會嘅丹保殊，開始佢嘅職業足球員生涯，佢為球隊上陣過69場射入17球。1997年加盟荷蘭另一支球隊海倫芬，為球隊上陣31場射入13球。佢喺22歲生日嗰日以420萬英鎊轉咗去PSV燕豪芬，打破當時荷蘭本土轉會費紀錄。


佢喺PSV燕豪芬首季已經射入31球成為嗰屆荷蘭聯賽嘅神射手，但喺歐洲金靴獎以2分之差輸咗畀英格蘭射手菲臘斯，得個亞軍，同年佢成為荷蘭足球先生。佢喺2000年4月右膝受傷，搞到冇得踢2000年歐洲國家盃。


雲佬喺2001年7月1號以破紀錄1900萬英鎊轉咗去英格蘭超級足球聯賽球隊，有「紅魔鬼」之稱嘅曼聯，着起咗10號波衫。佢踢曼聯首季已經為球隊上陣32場射入23球，憑住佢本人出色嘅表現，贏得2002年英格蘭最佳球員。


但荷蘭喺FIFA世界盃外圍賽出局，再次令雲尼斯杜萊錯過國際大賽。2002/2003球季，佢除咗為曼聯贏取英格蘭超級聯賽冠軍外，重打破咗曼聯球員喺歐洲賽事入球嘅紀錄，而獲得2003年歐洲足球協會最佳前鋒嘅美譽。


喺2006年FIFA世界盃外圍賽之中，雲佬係以荷蘭神射手嘅姿態進入32強。矢志要博取曼聯領隊阿力士·費格遜爵士支持嘅雲佬，喺3場分組賽賽事之中，只係入咗一球。喺16強大戰葡萄牙嘅賽事之中，荷蘭隊教練雲巴士頓更要佢做後備，直至完場雲佬都冇出過場。


喺雲佬效力曼聯嘅五個球季，一共二百幾場嘅比賽入面射入對手龍門嘅波達到150球，呢個紀綠絕對能夠列為神射手級別。除此之外，佢喺足球場上獲得嘅榮譽亦唔少，先後奪得過歐洲地區嘅「足球先生」、「神射手」等獎項，又創下多項歐洲地區嘅最多入球紀錄，其中包括自英超開始以來，第一位球員喺連續八場波都有「士哥」。


後尾曼聯老闆同費格遜開會考慮要將雲佬「放盤」，希望搵西班牙球會馬德里體育會交換旗下一位年青猛將費蘭度托利斯，馬體會梗係唔會咁輕易就用一個年輕猛將換取年屆三十嘅雲佬，於是就開價除咗球員互相交換重要另加一千萬英鎊，曼聯見對方獅子開大口，於是交易就不了了之，而馬體會會長後來再發表聲明，話托利斯係非賣品，唔使再搵佢哋開價。


2006年7月底左右，費格遜單方面表現溫和咁話，如果雲佬仍然留低幫曼聯打江山，所有人都會因為咁而高興，暗示主僱嘅關係有冰釋嘅可能。但另一邊廂喺曼聯老闆格拉沙嘅推波助瀾同施壓之下，球會終於喺同月嘅28號同皇馬達成初步協議，同意收取大約一千五百萬歐元將雲佬賣畀皇馬，重喺同月29號通過體檢，正式簽咗三年合約，成為皇馬旗下嘅殺手。


雲佬喺接受傳媒訪問時話，佢好感謝費格遜當初願意等待一個球季嚟畀佢養傷，傷癒之後仍然肯出高價將佢帶入曼聯，諗返真係欠費格遜好多，不過因為師徒關係已經達到決裂重要係無可挽救嘅地步，唯有忍住萬般悲痛咁離開曼聯。


初初加入皇家馬德里嘅雲佬並冇辜負自己嘅盛名，喺季前練習同啲新隊友一齊練傳波，佢嘅入波百份比高過晒其他人，展示一手射門技術令在場嘅隊友同教練個個睇到眼凸凸，暗中讚佢好嘢。跟住幫皇馬踢熱身賽已經有入波，開展佢喺皇馬嘅光輝歲月。


2008年1月，雲尼斯杜萊同皇馬簽新約到2010年6月30號。佢喺同年3月做手術，5月復出，對巴塞隆拿後備入替兼有入波。2008年尾，佢又因為手術而缺陣，去到2009年季前熱身賽至復出。其後佢打完球季第一場西甲之後再次受傷，缺陣幾個禮拜。


安德利亞皮爾洛，香港慣用譯名派路，係位意大利足球員，倫巴第大區布雷西亞省人。1995年開始踢職業賽，司職中場，曾經效力過意大利嘅布雷西亞、國際米蘭、AC米蘭、祖雲達斯同美國紐約城呢啲球會，2017年11月6號宣佈退役。


李天秀係大韓民國足球員，去過西班牙、荷蘭、沙特阿拉伯同埋日本嘅足球會踢波，代表韓國足球代表隊參加過2002年FIFA世界盃、2004年夏季奧林匹克運動會足球賽同埋2006年FIFA世界盃。2002年加盟皇家蘇斯達，成為首位參與西班牙甲組足球聯賽嘅大韓民國足球員。


佢出道嗰陣加入馬德里體育會，嗰陣時已經光芒四射，係球隊嘅「鎮會之寶」。2007年轉會到利物浦足球會，到2008年3月31號為止射入21個英超入波，喺射手榜排第2位，只落後榜首嘅基斯坦奴朗拿度5球，佢喺嗰季嘅總入球數字重達到28球，成為球隊新一代嘅「救世主」。


托迪喺羅馬出世，佢早響16歲嗰陣已經代表球會上陣意甲賽事。佢好受羅馬重用，廿歲嗰陣就贏咗意甲最佳新人獎。2001年佢跟隨羅馬贏得意甲聯賽冠軍，之前又贏埋意大利聯賽最佳年青球員。由於佢生得靚仔，只係二十歲就係意大利女人心目中嘅最佳對象，地位等同英國嘅碧咸。


波歷克早期曾經效力過幾間德國甲組足球聯賽球會，包括凱沙羅頓、利華古遜同拜仁慕尼黑，亦效力過英格蘭超級足球聯賽球會車路士。佢亦入選過2002年同2006年FIFA世界盃，乃球會同國家隊核心人物。尤其係近年德國代表隊球員普遍水準未達標下，波歷克重要性更加受到肯定。


保方係世界頂級守門員之一，佢喺IFFHS評選嘅廿一世紀最佳守門員入面以1分之差攞咗第一。佢喺意大利國家隊長期擔任正選。佢係意大利國家隊贏2006年FIFA世界盃嘅關鍵球員。當屆世界盃組委會將世界盃最佳守門員獎畀咗保方。


《慕尼黑》係一部2005年嘅美國電影，由史提芬史匹堡執導，Eric Bana、Daniel Craig、Ciarán Hinds、Mathieu Kassovitz、Hanns Zischler、Geoffrey Rush主演。


據說原址喺近香港科技大學Student Lounge嘅地方。傳說未被發展成為香港科技大學時，有一名好出名嘅殺人狂魔，最終被殺並經人形師將佢嘅亡魂封喺人形公仔入面。同時因為當時打仗，有好多士兵死亡及後更有傳聞指出Student Lounge不時傳出鬧鬼嘅現象，曾經有人講述去過呢度而又目睹過亡魂嘅人最終都會變得瘋癲，經醫生檢查確診患者患上思覺失調。


吳家瑋喺上海出世，1954年喺香港培正中學畢業，1955年去美國留學，讀物理學同埋數學。1983年45歲嗰陣時，受聘出任三藩市州立大學校長，成為美國史上第一位華裔大學校長。1988年9月出任香港科技大學創校校長。


陳繁昌喺數學、計算機科學同工程學比較叻。佢係美國加州理工學院考到理學士同埋理學碩士學位，後來喺史丹福大學拎到哲學博士學位。之後，佢喺加州理工大學做應用數學研究員，再喺耶魯大學教計算機科學。1986年，佢擔任洛杉磯加州大學數學系教授。


佢亦都係沙地阿拉伯阿卜杜拉國王科技大學董事會成員、韓國科學技術院校長諮詢委員會委員、奧地利維也納大學科學顧問委員會委員、上海交通大學世界大學學術排名國際顧問委員會委員、俄羅斯Skolkovo Institute of Science and Technology 董事會成員、日本RIKEN Advisory Council顧問委員會委員同埋美國百人會會員。


佢又係港科院創院院士、香港科學會主席、香港工程科學院院士同埋香港特別行政區政府創新同科技諮詢委員會委員。陳繁昌喺2012至2013年間，擔任過邵逸夫獎遴選委員會委員。佢係巴西里約熱內盧國際數學家大會2018奈望林納獎評審委員會主席。


中五畢業生可以報讀高等教育基礎證書課程，而中六、中七畢業生就可以報讀高等教育基礎文憑課程或者The University of Warwick Higher Education Foundation Programme。


龐比度1958年加入戴高樂內閣。1962年4月16號做法國總理，1968年7月10號辭職。1969年6月15號，龐比度攞到58.22%嘅選票當選做法國總統。喺任内嘅1974年4月2號，因為卡勒氏病過身。


甘馬曹喺西班牙穆爾西亞嘅Cieza出世。佢最早喺阿爾巴塞特接受青年訓練。18歲嗰陣，加盟西班牙甲組足球聯賽豪門皇家馬德里，當時嘅主教練路易斯·莫洛尼畀咗佢初次登場嘅機會。而佢幾乎喺入隊之後就即刻被納入一線隊員名單同埋正選名單。


1630年，蒲珊29歲嗰時，移居到意大利忌羅馬，重喺意大利開始對文藝復興時間畫作產生強烈興趣，間接影響咗渠古典主義派忌畫風。其代表作《阿爾卡迪忌牧人》就係喺爾個時候畫出來忌。1640年渠曾經短暫返過巴黎，幫嗰時忌路易十三世國王畫咗毋少畫。


蘇聯共產黨係蘇聯嘅政黨，創立蘇聯並一路實行一黨獨裁。1912年，布爾什維克創立蘇共。列寧帶住呢班革命派喺1917年十月革命之後奪得政權。1991年8月29號，喺一次失敗嘅政變之後無耐，蘇共解散。1991年11月6號，喺俄羅斯領土內，蘇共完全廢除。


莫耀強小學畢業後因家貧而輟學邊做邊讀夜校提升自己，後尾以錶針生意創業同地產致富。佢嘅錶針生意迅速發展成為全球產量第1同佔全球4分1嘅大生意，佢喺2001年開始入主香港足球壇球會標準流浪。球會多年嚟都蝕錢。


但佢就只求為香港球壇培育年輕球員一直投資本地足球呢個蝕本行業，因為欠缺班費每年佢都親自揾唔同贊助商籌募經費。佢喺2014年為標準流浪喺荔枝角投資2,200萬買入6,000呎工廈改建成流浪會。到2017年以3,400萬轉售賺到第一桶金1,200萬增加培育新秀本錢，就即喺九龍灣訓練場附近用2,700萬買新會址做訓練基地。


鍾慧寧，暱稱肥豹，係香港亞洲電視前女藝人。1993年參加亞洲小姐競選而晉身演藝界，一直為《今日睇真D》節目主持同埋外景採訪工作，2004年之後淡出娛樂圈。2014年7月17號嘅晏晝12點喺青衣島墮樓身亡，終年43歲。


鍾慧寧生於香港，1983年畢業於香港布廠商會公學，1993年參加《亞洲小姐競選》，於準決賽得到第五名而順利晉身決賽十強，由此成為亞洲電視嘅合約藝員。1994年開始，鍾慧寧獲邀擔任《今日睇真D》節目主持，負責於錄影廠主持直播節目同外景採訪工作，因佢外型高大圓潤而被稱為「肥豹」，憑靈活爽朗嘅表現打開知名度。


《今日睇真D》於2000年後結束，鍾慧寧長期喺亞洲電視嘅工作量因此而減少，曾經自行接洽工作維持生計，但因此而遭到亞洲電視管理層公司管理層董事局高層警告，鍾其後喺2003年不獲亞視續約，情緒疑因此受到打擊並患上受情緒病困擾性問題，最後，鍾慧寧終止解約僱傭嘅合作關係。


2004年，鍾慧寧同節目監製馮永泉結婚並全面淡出娛樂圈，而且一直受到情緒病困擾，需接受藥物治療同埋定期覆診，更曾經兩度入住精神病院，最後一次公開露面係喺2014年3月亞視嘅《今日睇真D》台前幕後聚會。


陳丹丹係香港電視網絡女藝員、前香港無線電視女藝員，2001年第17期無綫電視藝員訓練班畢業後入行，拍過唔少電視劇，亦做過遊戲節目《15/16》助手同《一擲千金》「千金小姐」。2008年離開無綫電視後，佢開咗間娛樂公司，2009年回巢無綫電視，到2012年跳槽到香港電視網絡，憑《來生不做香港人》張丹楓一角引起觀眾留意。


楊國忠原名楊釗，早年喺鄉下做流氓，成村人都鄙視佢。無耐加入軍隊打仗，獲得唐玄宗重用，賜名做「國忠」。752年出任宰相，同時間重身兼四十幾個官職。執政期間，佢兩次派兵打南詔，第一次輸咗六萬人，第二次打輸咗十幾萬人。


先天道，華夏宗教之一，屬佛道儒三合一宗教。開山祖黃德輝，見到神仙為九祖，遙承八祖羅蔚羣，推佛門達摩為初祖。先天道場為齋堂，男女分開，男為乾堂，女為坤堂。教義主張茹素同非婚。教眾要修內功外果，必須行善積德，未劫前救己救人，帶人返去真空家鄉，人間仙境。


集雜志係香港商業電台叱咤903嘅生活雜誌節目，連埋廣告每集係六十分鐘。主持係急急子。2012年6月以聲音專欄喺星期五、六同埋日節目之間播放，其後喺2013年開始每日響節目入面播，由2013年4月22日開始逢星期一至五晚上七點半到八點喺商業二台播，由5月13日開始改咗播放時間去到逢星期一至五晚上八點至九點。


再響2016年5月16號改去星期一至五傍晚六點至七點，播到去2021年9月17號。響2021年9月20號起改去星期一至五傍晚七點至晚上八點。佢嘅節目口號係「每日集合 混雜志向」。節目除咗用聲去介紹各種活動已經展覽內容之外，亦都提供網上圖文版本雜誌畀聽眾重溫。


《309咤叱 偷聽DEMO》係呢個節目入面其中一個環節，去收集一啲由外面嘅人投稿嘅聲帶，響2017年3月3號首播，做到2018年2月5號。之後呢個環節拆咗出嚟，響2018年3月3號開始獨立喺309咤叱度播。


代言人係代表一個特定牌子、產品或服務發表言論嘅公眾人物。發言目標係為單嘢宣傳正面效果，令傳媒觀眾對企業產生好感，信任或者買服務同商品咁。嚮差劣企業請代言人更容易搵人老襯，所以代言人應該有責任了解企業有幾可信先去代言。


獅子山隧道公路係香港公路，貫通九龍到沙田。按地理可分三段，卽九龍段、隧道段同沙田段。九龍段由獅子山南腰，九龍仔打上窩打老道，到獅子山隧道九龍出入口。隧道段卽獅子山隧道。新界段由獅子山隧道收費廣場，到大埔公路大圍段。


沙田段，起自沙田文化博物館個路口，卽大埔公路大圍段、大埔公路沙田段、同沙田正街成十字路口，經獅子橋南過城門河，穿過大涌橋路同車公廟路嘅十字路口，上山同沙田路匯合。再西南向過隔田村經紅梅谷，與紅梅谷路匯合。


基督教香港信義會心誠中學係香港一間基督教直資中學，係北區少數英文中學之一，喺粉嶺馬會道270號，佔地17,000平方米。學校係粉嶺第一間中學，由基督教香港信義會喺1964年創辦，並由教會入面嘅學校教育部統籌管理，現任校長係麥沃華。


香港動植物公園，減筆爲動植物公園，人稱兵頭花園，舊書亦寫公家花園，係香港最耐歷史嘅公園。公園響香港島中環雅賓利道，俾羅便臣道、己連拿利、上亞厘畢道及花園道等幾條街圍住。公園佔地5.6公頃。公園大門口響雅賓利道。


1841到1842年之間，兵頭花園係香港總督官邸。去到1848年，香港政府已經有起植物公園嘅計劃，之不過，因為冇錢而押後，最後要 1853年先開始起。1864年8月6號，個公園第一期開放畀公眾用。由於公園以北係上亞厘畢道，係港督府嘅所在地，而香港總督名義係三軍統帥，所以就叫佢做兵頭。


當時公園佈局，可分爲下中上三層，斜喺山上。中層有大噴水池，當時叫水景，公園屢次重建，但必定原地再建水景。喺十九世紀時，好多西人細路、僕婢喺度玩。黃昏有西樂演奏。而中層尚有養雀巢同果園。1876年，香港總督堅尼地卸任。


香港日治時期，公園俾日軍改名做大正公園，重起埋香港神社。公園裏面堅尼地銅像都運咗去日本熔咗。戰後1958年，就改咗放英王佐治六世嘅銅像。後尾公園擴建，留畀哺乳動物同爬蟲類居住。為咗反映公園裏面多咗好多動物，喺1975年就改名做香港動植物公園。


卡爾六世係神聖羅馬帝國皇帝、波希米亞王、匈牙利王、克羅地亞王、塞爾維亞王，同埋奧地利大公，1711年到1740年在位。喺西班牙王位繼承戰爭期間，佢爭過做西班牙王，稱為「卡洛斯三世」。佢亦係哈布斯堡王朝最後一位男性成員。


佢喺1711年繼承阿哥約瑟夫一世啲位之後，一直都冇男繼承人。1713年佢發表國事詔書，將佢自己可能有嘅女嘅繼承權，排得高過約瑟夫一世嘅兩個女。喺往後廿幾年，佢一直爭取歐洲各地接受呢份國事詔書，期間佢哋提出唔同要求，包括廢除奧屬尼德蘭嘅貿易公司奧斯坦德公司等等。


佢2001年到2007年任職新城電台做廣播節目主持，嗰時藝名愛菩。佢2009年到2015年任職無綫電視，做財經新聞主播，而2015年到2016年做亞視電視首席財經記者同《六點鐘新聞》主播，2016年轉投香港電視娛樂ViuTV。


靈獅，舞獅時嘅獅子，本來係喺深山中修煉，但民間受瘟疫之苦，唔請靈獅出來驅除瘟神都唔得，於是天神太白金星化身獅鬼，手揸靈芝草及靈扇，以靈芝草為餌，靈扇為阻，一邊誘餌，一邊用扇阻擋，唔畀靈獅食到靈芝草，以便將靈獅引落山來驅瘟避邪，太白金星所化身嘅獅鬼，即今日大頭佛嘅由來。


博濟醫院喺嘉莊辦咗10年之後就發展成喺廣州入面，已經係好有規模，而且醫院設備、醫師力量同醫療水準方面都發展到爆燈咁滯。佢經過咗之前幾屆收啲未學過嘢嘅徒弟嚟培訓，已經發展到可以開得醫學班喇。到咗1865年嘅博濟醫院30周年慶典嗰陣，就成立咗博濟醫校。


到咗1901年，博濟醫院就正式起成正規嘅醫校，重整咗獨立嘅校舍出嚟。而新嘅校舍喺1903年起好，嗰時係成個廣州入面比較新嘅大樓，嗰年重改咗名嗌「南華醫學堂」。嗰年重變咗中國歷史入面，第一間開辦嘅現代醫學院。


到咗1909年嘅春天，由於博濟醫學堂俾學生玩罷課嚟搞對抗，而嗰時嘅校長就搞一刀切，乾脆將罷課啲學生仔冚唪唥都炒走嗮。結果學生仔就因為噉先至搞到好甍噌，甚至一於唔撈喇，搞集體走佬而導致醫校停辦，雖然話喺1909年底話重新開過，但到咗1911年又唔好彩，因為間嘢冇嗮錢而導致停辦。


佢作爲詩人、語言學者而活躍，係中國新文化運動嘅先驅者。著作有《半農雜文》、《半農談影》、《四聲新譜》、《方言字典》、詩集《揚鞭集》，當中論「攝影美學」嘅專門書《半農談影》係中國最早嘅攝影理論書之一。另外佢又將小仲馬嘅名作《茶花女》翻譯成中文，亦係知名嘅譯本。


1925年嘅《四聲實驗錄》整理自佢嘅博士論文，因爲係中國實驗語音學嘅先驅，呢個業績令佢名氣幾高。同年佢喺北京大學爲實驗語音學整咗間研究室，研究各地方言嘅音聲。1930年時佢將保羅·帕斯嘅《Petite phonétique comparée des principales langues européennes》翻譯成中文，書題做《比較語音學概要》。


喺語音學同方言學以外嘅方面，文學革命後嘅1920年出版咗《中國文法通論》。留學法國時，佢調查咗伯希和收集嘅敦煌文獻，喺1925年出版咗《敦煌掇瑣》全三集。之後有佢同人共著嘅《十韻彙編》出版，呢本書以敦煌爲中心，收集咗各種切韻系韻書。


留學英國時，劉半農因爲思鄉，寫咗首《教我如何不想她》嘅詩，呢首詩畀趙元任譜曲，流行一時。現代中國使用嘅第三人稱代詞「她」就係劉半農喺呢首詩中作嘅詞。表示女人嘅人稱代詞「她」出來之前，指示第三人稱嗰陣，通常使用「他」，個性別不明，劉半農就作咗女性嘅人稱代詞「她」。


大學聯合招生辦法 ，通稱做大學聯招辦法，簡稱聯招，係香港專上教育嘅主要派位機制，由陳衍輝博士設計，「大學聯招辦法」管理委員會管理，並設有「大學聯招處」。大學聯招協助持有香港中學文憑考試成績嘅香港學生申請修讀計劃下嘅大學全日制課程。


同時持有香港中學文憑考試同其他學術成績嘅申請人，而單憑申請人香港中學文憑考試成績已經符合經「大學聯招辦法」可以選報嘅課程申請資格，可以選擇透過「大學聯招辦法」或非「大學聯招辦法」途徑遞交申請，但係唔可以同時透過兩種途徑遞交申請。


由於學額數目遠比合資格嘅申請人數少，而9間「大學聯招辦法」參與院校同SSSDP「資助計劃」院校收生需要經過甄選。因此，符合9間「大學聯招辦法」參與院校或SSSDP「資助計劃」院校同佢哋有關課程嘅最低入學要求嘅申請人並唔能夠保證獲得取錄入學。


申請人喺課程嘅評核結果名單上嘅位置並唔係只取決於佢喺香港中學文憑考試成績。會唔會取錄取決於多方面嘅因素，其中包括申請人喺某啲課程面試或測驗時候嘅表現、課程選擇組別、喺同一年度選報同一課程嘅申請人所考獲嘅香港中學文憑考試成績同報讀人數、申請人喺網上申請表上填寫嘅其他資料、其他因素等。


牛肉麪嘅主要配方，早期係留守臺灣眷村嘅軍人整。使用牛肋、牛腩、牛𦟌加埋花椒、辣椒調味嘅產品叫作「紅燒牛肉麪」，唔食得辣嘅亦都有「清燉牛肉麪」可以揀。針對穆斯林人士嘅料理，即係「清真牛肉麪」。肉品來源可以係本地產，或者澳洲入口。


不過計劃撞正亞洲金融風暴，令樓市下滑，社會由關注買樓問題變成關注負資產問題。2000年，董建華接受傳媒訪問，話佢自1998年無再提過「八萬五」，所以呢個政策一早已經唔存在。雖然董建華揹哂呢隻鑊，但係政商界大致相信，以上政策係梁振英嘅主意。


臺灣南島語言，或者叫臺灣原住民語言，泛指臺灣原住民用嘅語言，語言分類學上包含南島語系多種語言。中華民國官方將呢啲語言，連同蘭嶼達悟族用、被歸類菲律賓語族嘅達悟話，統稱臺灣原住民族諸語，納入其中一種「國家語言」。


為咗維護皇帝尊嚴，對於皇帝相關嘅名稱都有具體規定，例如皇帝嘅命叫「制」，令叫「詔」，皇帝嘅起居、服裝、出行都有專門嘅規定，例如冕服。皇帝自稱「朕」，其他人當面直接叫皇帝做「陛下」、「聖上」或者「萬歲」等、私底下叫皇帝為「聖人」、「官家」、「至尊」、「君王」、「天子」等等。


瀑布闊卌幾米，落差12米。一到咗雨季或汛期等呢啲水災高發嘅季節嗰陣，總闊可以去到200幾米，從斷崖以飛流直下嘅佛山跌落到深潭入面。佢嘅聲音好大，十里聽濤，氣勢恢弘。因為呢個瀑布整出嚟嘅氣窿喺坍塌咗之後，又經過剝蝕而搞出嘅深潭，直徑有成百幾米咁大。


呢年8月，葉姵延代表中國香港出戰北京舉行嘅2008年夏季奧林匹克運動會羽毛球比賽，第一輪比賽就以0比2輸咗畀33歲嘅英國老將特蕾西·哈勒姆出局。賽後，港隊教練陳智才話，失準係因為呢段時間佢嘅腸胃一直唔係咁妥，日日肚屙搞到身體虛弱，影響咗佢力量型嘅打法。


初版Optare Solo喺1997年底亮相。佢採用一體化設計，外貌同埋車廂佈局同舊嘅MetroRider有啲似，都係頭軸擺喺車門前面，不過兩條車軸之間係低地台。引擎同埋波箱都擺嗮喺車尾，為咗令重量分佈平均，電池擺咗喺頭軸上面，油缸亦都盡量移前。


初時Solo嘅車身規格選擇唔多，引擎係歐盟二型排放嘅平治OM904LA，波箱係Allison AT545，全長8.5米或9.2米，闊2.46米。2000年代初，平治OM904LA提升至歐盟三型排放，另外多咗Allison 2000波箱選擇。


2003年，Optare喺Coach & Bus 2003展覽會宣佈推出9.9米版Solo，並且加入康明斯ISBe六汽缸引擎選擇，用康明斯引擎嘅Solo尾輪跨長咗，令架車全長變成8.8米、9.5米或者10.


2006年，Optare推出廉價版Solo SE，全長7.1米或7.8米，闊度跟隨SlimLine嘅2.33米，配平治OM904LA引擎同埋Allison 1000波箱。另外因應歐盟四型排放生效，Solo原有兩隻引擎都用咗選擇性催化還原技術，因此Optare同Solo加咗用廢氣再循環技術嘅猛獅D0834LOH，畀唔想用AdBlue嘅公司揀，後來呢三隻引擎都過渡到歐盟五型排放。


2007年，Optare展出咗一架Solo SR，車身款式嚟咗一次革新，同早一年推出嘅Versa中型巴士趨於一致，車身佈局、引擎波箱就跟返初版Solo。至於車身長度就比初版Solo長少少，全長8.9米或9.


2012年，Optare將初版Solo停產，以後出產嘅Solo都係Solo SR款式。同時Optare亦將Solo SR嘅車身稍作改良，車身長度改為7.2米、7.9米、9.0米同埋9.7米，後兩者有需要嘅會整成長9.


2013年，Optare應英國Stagecoach要求，為Solo SR加入Voith DIWA波箱選擇。同年起電動版Solo SR嘅驅動系統改為由Magtec供應。2014年，歐盟六型排放嘅Solo SR開始出現，佢只可以配平治OM934LA引擎，波箱係Allison 2100或Allison T270R。


同初版Solo一樣，Solo SR嘅主要市場都係英國本土。由於Solo SR一開始只係成個Solo系列嘅選擇之一，銷售比較緩慢。去到2012年Optare宣佈唔再出初版Solo，Solo系列得返Solo SR之後，Solo SR先至開始多咗公司買。


Solo SR一樣有被出口，運去南非、愛爾蘭、馬耳他、澳洲、紐西蘭、瑞典、瑞士、荷蘭、德國、巴林同香港。當中運去南非嘅221部Solo SR係以散件形式運出口，由Busmark 2000公司喺開普敦嵌，服務開普敦嘅MyCiti巴士快速交通系統。


公司係喺1975年由橫濱市嘅帝國自動車工業同埋金澤市嘅金產自動車工業合併而成。原帝國自動車工業間廠出大型巴士，而原金產自動車工業間廠就出貨車車身同埋中小型巴士。2000年日野車體工業經股權轉換之後成為日野嘅全資附屬公司。


香港巴豆嘅嫩枝同花序都有星狀毛，重生得好貼服。葉成束生響枝頂，8－12厘米長，2－4厘米闊。葉柄短兼有毛。花分公乸，一束噉生。花公會有幾朵，花冧成個波仔噉，直徑2毫米到，有十六條蕊。花乸得一朵，生響成束花底，有三條花柱。


《星洲日報》枕住以嚟嘅老編傾向於支持國陣嘅情況。喺國陣執政時期，星洲喺國陣一黨優勢嘅情況下，同政府保持默契，並建立如互利共生嘅關係。喺中文報業近乎畀世華集團壟斷嘅情況下，《星洲日報》作為馬來西亞最大嘅華文報章，仍因介入政治鬥爭，而將手上嘅媒體公器私用，提供一面倒嘅消息同言論給社會大眾。


1999年11月23號，英國廣播公司報導《星洲日報》為篡改相公開道歉，理由係修改咗一張1995年嘅相，將前馬來西亞副首相安華喺國陣嘅領導人中刪除，再以當時嘅副首相阿布都拉·巴達威嘅人頭相取代。《星洲日報》總老編劉鑑銓承認修改相違反咗新聞業嘅基本原則，稱該錯誤係由個初級副老編覺得安華已經唔再係國陣陣營，所以認為安華唔啱出現喺嗰張相中，副老編無政治動機，並強調圖片唔係意味住反映事件嘅真實性，並為有關事件喺網絡論壇上刊登道歉啟事。


2019年4月15號，《星洲日報》喺佢嘅Facebook副刊專頁「活力副刊吹水站」貼出一張向香港反送中運動致意「祝福香港」嘅版面相，內容為一名右眼受傷嘅香港女子，同埋其他14張蒙眼抗爭者嘅相合輯。最終《星洲日報》副刊《快樂星期天》無刊登「祝福香港」嘅版頁，改為刊登一則威士忌內容。


2019年7月29號，時任馬來西亞國防部副部長劉鎮東嗌名《星洲日報》喺佢尋日共華小教學樓同綜合禮堂落成典禮上，喺佢回應華小學爪夷文嘅致辭報導中，直斥《星洲日報》喺報導添加「小題大做」嘅標題同內容係惡意捏造新聞。


2019年11月13號，《星洲日報》轉載報導《環球時報》所報導嘅香港示威者喺反送中運動襲擊校車假新聞，並附上校車著火嘅假照片。該新聞最終被證實係假新聞，《星洲日報》最終承認喺未完成證實之前就轉述該報導，並喺網絡上公開道歉。


2021年5月3號，《星洲日報》轉載一篇《當今大馬》訪問民主行動黨陸兆福嘅報導中，冇註明報導來源，並將專訪嘅內容改寫，惹嚟陸兆福同《當今大馬》嘅批評。陸兆福澄清佢冇接受《星洲日報》訪問，批評內容當中有好多唔符合事實嘅報導，促請喺報導新聞時，嚴守媒體操守。


呢次集會本嚟係上環追究開槍大遊行，由中環遮打花園行到西營盤中山紀念公園，但警方發咗「反對通知書」，只批准喺遮打花園集會。集會嗰日，好多參加者走出集會範圍遊行，主要目的地係銅鑼灣怡和街同西營盤近正街，當中西營盤嗰邊，示威者同警方出現對峙同爆發衝突，入夜後衝突轉移到上環。


葉家泓係香港無綫電視基本藝人合約男藝員，曾經喺2010年度香港先生競選攞咗亞軍。佢2005年喺香港潮陽小學下午校度畢業，之後喺東華三院辛亥年總理中學讀到2010年中五畢業。葉家泓除咗做演員，仲係一個游泳教練同泳池救生員。


星火不息燃點國際集會係2019年12月23號一次反逃犯條例修訂集會，喺中環愛丁堡廣場搞。呢次集會嘅主題係聲援被警方凍結資金嘅抗爭支援組織「星火同盟」。主辦單位估計有4.5萬人參加，警方就話高峰期有3,300人。


HKTVmall係香港一個網上購物平臺，由香港電視網絡喺2014年12月開辦。呢個本嚟係香港電視網絡嘅副業，透過搞網購去幫補免費電視嘅營運。不過政府一路都未肯發免費電視牌畀香港電視網絡，電視節目製作要暫停，HKTVmall就變相做咗香港電視網絡嘅主要業務。


因為呢啲終結技暴力得好交關，搞到成個真人快打系列喺當時引嚟咗社會嘅批評，有好多家長覺得呢個系列喺度教壞細路。不過，真人快打系列最後取得咗相當大嘅成功，而到咗 1996 年，英文 fatality 呢隻字經已俾人廣泛噉攞嚟指格鬥遊戲入面殺死對手嘅最終招式。


2014年11月4號，廣州水上巴士公司取消咗之前喺呢個碼頭停嘅S1線同S3線。之後新出咗一條路線往返石圍塘碼頭。究竟係點解，廣州市客輪公司就話雖然平時呢兩條路線都好多人坐，但係石圍塘站冇乜人上落，佢減少停站係為咗提高路線嘅營運效率。


聖若瑟小學係香港灣仔一間天主教喇沙修士會小學，喺活道48號，2013年轉為全日制，為咗增加課室，2012年8月31號停辦幼稚園。聖若瑟小學有一間直屬中學聖若瑟書院。如果計晒三間學校，喺聖若瑟入面讀書嘅人數有超過四千二百人。


草象係食素嘅動物，所食嘅植物好視乎佢棲身乜嘢環境同氣候。佢哋平均每日可消耗大概225公斤嘅植物，不論青草、果實、種子、樹葉、樹皮都照單全收，食嘢過程可順便幫一啲種子播種，對生態有所貢獻。佢哋有4隻臼齒，另有兩隻象牙。


通常以祖母為一個單位。一群由數十至數百隻不等。大象乸一到性成熟期，就會發出低音頻話畀大象公知。大象公一到成熟期就會離群，繁殖時期佢哋嘅顳腺會腫大而且會流出大量嘅液體，陰莖會充血兼且係咁滴尿，陰莖鞘會變青白色，嗰時佢哋亦都到咗狂暴時期。


除咗人類之外，成年非洲草原象少天敵，成群獅子同鱷魚會襲擊象仔。豹同鬣狗襲擊較少。19世紀至20世紀，人類為咗佢嘅象牙、象肉同象骨，大肆獵殺，令數量銳減。1990年全球禁止象牙貿易，令佢哋數量稍為回升，但至今仍有人非法偷獵大象，生態環境受破壞，亦影響草象嘅種群數量。


國家醫院，香港舊日一間醫院，今日部份屋宇屬西營盤賽馬會分科診所，為歷史建築。醫院香港政府開，喺西營盤雀仔橋。舊時隔皇后大道，對住高陞戲院。醫院治理皇家人，即係公務員，其他病者亦可以就診，有商人，有自備藥資，有巡理府送來就醫，亦有窮民。


最初國家醫院，並唔喺現址。1849年，只算兩層高屋仔。由於起得差，維修唔好，1874年打風打散咗。咁政府借歐洲酒店做醫院，喺荷李活道，巡理府側。巡理府即中區差館。新址1874年11月13號開張。無幾年，1878年12月25號，又畀火燒毁。


國家醫院係主要政府醫院，直至1937年，瑪麗醫院開張，先至取代國家醫院。原址變成西營盤醫院，治傳染病。之後原址嘅建築物分期重建，1955年起咗贊育醫院、1960年起咗西營盤賽馬會分科診所，1980年起咗菲臘牙科診所。


崙頭物產以水果爲主，有臍橙、甜橙、糯米糍荔枝、尚書懷荔枝、桂味荔枝、紅果楊桃等。崙頭村土地五千畝，有三千幾畝種水果。崙頭水果生意最鼎盛時期，係清朝同光年間，除咗賣去省城之外，重賣到去新加坡。二十世紀三十年代，廣州市舉辦柑桔展，成個賽區唯一嘅臍橙就係崙頭嘅，卒之崙頭攞第一。


明體，係漢字印刷字體嘅風格類別。最初係喺複刻臨安書棚本嗰陣，將筆畫加以直線化，呈現出硬朗表情嘅一種字體。筆畫有粗幼變化，而且通常係橫細豎粗，末端有裝飾部份，點、撇、捺、鈎等筆畫有尖端，屬於白體，不時喺書籍、雜誌、報紙印刷度用嚟做正文排版。


喺中國宋代出現咗活字印刷術，而當時嘅活字字體都係楷書。宋朝嘅印刷事業有三大產地，即浙江、四川、福建，而三地嘅楷書字體有各自嘅特點。浙江所出版嘅字體大多數仿製歐陽詢嘅楷書，四川嗰啲大多數仿製顏真卿嘅楷書，福建嗰啲大多數仿製柳公權嘅楷書。


宋敗於金朝後，爲咗翻印留喺北宋嘅書籍，南宋首都臨安嘅棚北大街上建立咗好多出版商，其中有陳起嘅陳宅書籍鋪。陳宅書籍鋪出版嘅書籍有一種甚有特色嘅楷書字體。呢個字體，畀後人仿製，就係現代所謂「仿宋體」，亦係明體嘅基礎。


後嚟呢種字形特徵，被歸納爲「橫細豎粗撇如刀，點如瓜子捺如掃」，橫末帶有「小三角」。响公元1553年刊刻嘅《墨子》度，明體嘅基礎已經成型。萬曆年間，呢種字體因爲刊本數量急速增加而普及化，已稱爲而家所認識嘅明體。


雖然明體逐漸流行，但係由於佢缺少書法上嘅藝術變化，畀明代文人詬病爲「匠體字」。明體字東傳去到日本，日本人稱作明朝體。清朝時嘅印刷亦以明體爲主，連《康熙字典》都用明體，不過同時康熙亦規定改稱呢種刻版字體做「宋體」，導致後嚟喺中文入面，呢種字體嘅名有「明體」同「宋體」之爭。


日本嘅明朝體，係由於美國人姜別利响1859年將上海美華書館所製造嘅六種字體傳入日本，並且指導日人本木昌造用電鍍字模製造法所形成嘅字體。因爲佢模仿自明朝萬曆年間嘅字體，所以叫做「明朝體」，日本而家仲沿用呢個稱呼。


現代鉛字採用咗明體印刷。後嚟依據西方文字嘅黑體同埋意大利體嘅方式，創造咗漢字印刷體嘅黑體鉛字。目前宋體、黑體、仿宋體同埋楷體成爲漢字印刷嘅四種主要字體。“明體”係一類字體嘅總稱，有好多字體都屬於呢個範疇。


Mac入面嘅襯線字體有儷宋Pro同埋蘋果儷細宋。Linux發行版中使用較多嘅有AR PL 上海宋同埋完全民間開發嘅文泉驛點陣宋體。網絡上仲有民間開發嘅華秀月明字型、保存傳承字形嘅一點明體、透過Glyphwiki產生嘅花園明朝體等。


山谷道邨所在嘅老龍坑前身係山谷道木屋區，「山谷道」就係因位於老龍坑山谷而得名。1961年木屋區大火，政府收返塊地，交畀工務局起屋邨。全邨合共有16座舊型政府廉租屋大廈，1964年落成，嗰時名為山谷道政府廉租屋邨，由屋宇建設委員會管理。


2000年，香港房屋委員會宣布會喺山谷道邨舊址起5座高48層嘅居者有其屋，並採用非標準間隔，被稱為「超級居屋」，並預計2005年落成。但隨後政府喺2002年決定停建居屋，房委會將地皮交還政府作私人住宅發展，期間土地一直空置，並以短期租約出租地皮作停車場。


2010年，香港政府落實喺山谷道邨第一同埋第三期土地，起港鐵觀塘綫延綫同埋沙田至中環綫何文田站，2016年落成。另外亦撥出土地畀香港理工大學起第二座學生宿舍，2012年落成。第二期土地就喺2010年6月8號公開拍賣，結果由新鴻基地產以109億港元投得，嗰時係香港歷來成交金額第二高嘅地皮，其後塊地起咗私人樓天鑄。


土神誕，減筆寫做土神𧩙、土神旦，係土神嘅寶誕，係同土地公有關。亦都有寫做土地誕，同減筆土地𧩙同土地旦。神誕唔止一日，響正月初十、正月十九、二月初二、二月初十、三月初十、四月初十同五月初十。個誕亦都叫福德正神聖誕、同土地正神聖誕。


所羅門群島喺2020年10月3號確診咗第一單武漢肺炎個案，患者係位喺同年9月底從菲律賓包機撤僑嘅學生公民，期間曾經提供過3次核酸檢測陰性證明而獲得返到所羅門群島資格，喺入境海關時檢測到陽性。八日後確診第二單武漢肺炎個案，患者曾經喺同年9月底接觸過從菲律賓撤僑嘅學生。


2020年10月27號，有四位足球隊成員喺英國返紐西蘭轉機到所羅門群島，入所後發現感染武漢肺炎個案。重喺11月3號確診多五單武漢肺炎個案，其中有四位患者喺英國轉機返嚟，淨低嗰位喺南韓搭飛機到紐西蘭轉機返嚟。


六日後又確診多3單，其中有兩位喺英國搭飛機返嚟足球員，淨低嗰位喺菲律賓搭飛機返嚟嘅公民。當日有5位患者好返出院嘅同時，連喺菲律賓起飛返所羅門群島嘅航班都正式取消咗。同月24號確診第17單感染武漢肺炎個案。


踏入2021年，喺2月8號確診第18單感染個案，重喺同年3月29號、4月9號先後確診夾埋兩單感染個案。隨後一直未出現過感染個案，淨低啲患者亦喺同年陸續好返出院。直到大除夕前五日重新出現感染個案，到大除夕當日，感染總數淨去到22單。


踏入2022年，1月前半都未出過單感染個案，直到同月17號，疫情開始出現爆發。喺17號當日出現七單感染個案，其中有6人喺帛琉返嘅健康站工人，淨低嗰位喺澳洲昆士蘭州布里斯班搭飛機返嚟時發現。三日後，疫情出現大爆發，當日出現單日新增48單感染個案，估計單嘢可能係由人蛇，通過貨運物流將病毒帶到所羅門有關。


隨後政府喺首都宣佈開始封國。不過感染案例一直都冇停，兩日後嘅總感染數去到289單，重喺22日單日新增破百。嚟到25號，感染總個案已經超過五百大關，重第一次出現死亡個案。嗰兩位死者分別係51歲同59歲嘅公民。


解穢酒，又寫做解慰酒，係喪禮同送殯儀式完結之後，家屬招待出席喪禮嘅親友同屋企人享用嘅一餐飯。解穢嘅意思，係解除一切污穢，因為中國人覺得做白事嘅地方都係污糟、污穢，解慰亦有安慰嘅意思，為家屬同親朋戚友除去憂傷。


佢喺1999年11月去到新加坡，之後曾經去一啲民歌餐廳自薦，認識咗一個作曲嘅本地朋友，而佢因為華語水平比較好，於是就開始幫手寫歌詞。不過，英文溝通反而就成為咗佢嘅障礙，所以當時就隨身攜帶一個電子辭典，後嚟就慢慢適應。


一位對特務狂熱著迷得極度離地嘅少女方妙齡，竟然誤打誤撞咁救咗一名負傷嘅「特務」，死纏爛打下，「特務」答應收佢為徒，從此整個世界變得天翻地覆。集合爆笑、曖昧和動作於一身，奇情背後有血有肉的告訴你一個關於夢想嘅故事…


天鴿座係家下八十八西洋星座之一。佢響天球南部，佔天球面積270平方度。地球北半球來講，天鴿座係冬天嘅星座，即係冬夜會見到。肉眼可以睇到嘅星，約莫40粒到。有一到四等星6粒，即係有3等星2粒、4等星4粒。


從2007年6月開始，廣州政府話要解決公交企業嘅惡性競爭同巴士公司數量越嚟越多嘅問題，先至開始整合巴士資源。結果喺2009年9月2號，呢間巴士公司同新福利、新世界、冠忠、恆通、興華巴士合併成而家嘅第二巴士公司。


呢條馬路係因為之前呢度開咗間中西保安局先至改咗噉嘅名。喺1914年，嗰時寺貝通津啲居民、歸僑工程師江順德嘅仔俾賊佬綁架咗，結果成個東山都有人知，搞到好多人都心驚驚，所以當地中外人士就出錢嚟搞間中西保安局出嚟維持治安秩序。


金策，字洪啓，號洪溪，假名金樂，金印植，金仁植，金洪印，金東印，金印，中國名羅東賢。係中國和朝鮮民主主義人民共和國軍人，北朝鮮政治人，獨立運動家，作曲者。佢做金日成係最側近之一人。佢嘅成名作係《金日成將軍之歌》，長編小說《白頭山》。


其實早就喺1889年11月28號由浸信會嘅三位華人牧師李濟良、馮景謙同廖德山喺廣州越秀嘅秉政街搞咗間基督教書院，嗰時就改名做「培正書院」。之後喺1938年1月嗰時因為第二次世界大戰而搬到港澳及台山一帶。


二段體指首音樂分兩大段，兩段嘅長度差唔多一樣咁滯。好出名嘅英格蘭民謠《綠袖子》就係一首二段體嘅曲，由樂譜度可見，首曲分四段，頭嗰兩段彼此之間旋律好相似，而跟尾嗰兩段又係彼此之間旋律好相似，形成 AABB 噉嘅二段體形式。


《洩密者們》係2018年港產懸疑片，邱禮濤導演，吳鎮宇、張智霖及佘詩曼領銜主演。2017年6月尾開拍，8月中煞科，2018年6月15號喺中國上畫，6月21號喺香港、澳門、馬來西亞上畫。電影喺檳城拍實景。


馬來西亞某藥廠利用新型變種傳染病發災難財，一個自稱「洩密者」嘅神秘組織揭發黑幕。藥廠東主個仔同當地記者離奇自殺後，馬來西亞警長李永勤同香港督察王大偉合作追查真相。其後「洩密者」同香港日報記者阮嘉嵐聯絡並會面，兩位警探亦追蹤佢哋動向，三人同「洩密者」交手。


安迪華荷，原名 Andrej Varchola, Jr.，係一個美國藝術家，又以流行藝術見稱，喺佢開始做流行藝術之前，做過商業插畫家同櫥窗設計師。1987年2月22號喺紐約屋企心臟病發死，終年59歲。


對安迪華荷嘅作品定係個人嘅評論，好壞都有。首先畀人話佢貪錢同鍾意出風頭，但同時佢名氣亦令佢成為一個美國文化象徵。另外，佢啲作品嘅評價亦好極端，例如佢成名作係一系列金寶湯圖案，成輯作品完全無任何特色，只係將一個罐頭湯正面重覆印十幾次，兼且無任何角度，而且好平面。


李我，原名李晚景，又名李耀景、李國祥，香港著名播音員，活躍於戰後1940年代至1970年代，先後任職廣州風行電台、澳門綠邨電台、香港麗的呼聲及香港商業電台。1946年始創廣播劇《天空小說》，風行省港澳，聲演三十年，深受粵港聽眾歡迎。


李我自細已經跟阿媽學唱粵曲，十三歲跟隨名導演湯曉丹學編劇。其時戰亂頻繁，李我十幾歲開始已經喺粵港地區工作，同廿幾位同伴自組「新春秋劇團」到廣州演出。當時廣州風行電台台長，喺戲棚聽到李我嘅粵劇表演，就請佢擔任廣播劇主持，初試啼聲。


1949年，香港麗的呼聲重金禮聘李我加盟，一年間訂戶增加六倍。佢喺麗的呼聲只做咗一年半，由1949年11月至1951年6月，因為人事問題同自己作品嘅分帳問題，同麗的呼聲鬧得好唔愉快，於是唔再續約，1951年9月1日跳糟至澳門綠村電台。


但店舖生意兩年嚟都無起色。正當佢對前景憂慮之際，麗的呼聲嘅舊同事鄺天培同林國楷嚟搵佢，問佢重有冇興趣從事廣播。原來呢兩年間，廣播業已起咗變化，澳門嘅綠村電台有咗新股東，就係後嚟做咗香港商業電台老闆嘅何佐芝。


根據綠村電台老臣子梁送風嘅回憶文章指，何佐芝入股之後，電台改名為澳門綠邨商業廣播電台，於1955年起全面革新。鄺天培同林國楷搵李我時，都已經離開咗麗的呼聲，準備投入呢間電台。經佢哋介紹，李我都成為咗呢間電台嘅一員，再次投身廣播行業。


高達巴黎出世，屋企有錢。佢喺大學主修人類學期間，成日蒲法國電影園同電影會，識咗一班電影發燒友，包括伊力盧馬、利維特同杜魯福。1950年，佢開始喺伊力盧馬嘅電影評論雜誌《電影公報》定期寫稿。佢第一篇影評就係《邁向政治電影》，1951年佢加入巴贊嘅雜誌《電影筆記》成為出名嘅影評人，出名嘅影評仲有《什麼是電影？


1960年代，佢先後拍過《斷了氣》、《女人就是女人》、《已婚女人》、《阿爾伐城》幾齣電影，轟動影壇，憑住獨特命題、實驗技巧，喺電影裏頭大量插入獨白、旁白、跳脫嘅映畫節奏，仲有突如其來嘅聲、畫混入，令佢成為法國新浪潮電影運動嘅頂尖人物。


到咗1960年代中後期，巴黎爆發學生運動，左翼思潮盛行，高達亦變得左傾，支持馬克思主義，喺《我所知道的二三事》、《中國女》、《周末》、《一切安好》幾齣作品中，表達強烈嘅政治訊息。1972年，佢同好友開咗製片公司Sonimage，探索當年新錄影設備出現後嘅主體性問題。


北白川宮係日本舊時一個宮家，由邦家親王第十三仔智成親王響1870年創立，花名「悲劇宮家」，前身係聖護院宮。1947年響駐日盟軍總司令指示底下，北白川宮最後一任當主道久王皇籍脫離，降為平民。現時北白川宮已經絕家。


北白川宮前身係聖護院宮，由邦家親王二仔嘉言親王響1868年創立，但同年年尾嘉言就過身，所以由智成親王接任。1870年，智成將聖護院宮改名叫北白川宮。但係響1872年，智成親王早死，終年17歲，之後根據佢嘅遺言，將當主一位傳咗畀大佬、邦家親王第九個仔能久親王。


能久親王長年出國打仗。1894年，能久奉上司命令參加甲午戰爭，負責留守台灣，任職台灣軍指揮。點知能久1895年響台灣戰死，終年48歲，由當主一位就三仔成久王接任。但係成久都唔長命，1923年同鳩彥王響巴黎郊區撞車，成久傷重死亡，終年35歲。


Klaus Barbie係納粹德國嘅一個黨衛隊成員，曾經親手噉用酷刑折磨過好多法國戰俘。喺二戰打完之後，美國仲請過佢嚟幫手做反馬克思主義嘅工作。佢一世人犯過好多戰爭罪行。後嚟佢俾法國拉咗，仲俾人扚咗上法庭當係戰犯噉審。


但係當然，法國軍方入面某啲人有罪，都唔等如 Klaus Barbie 冇罪，所以呢個辯護後尾都仲係俾法庭方面駁回咗，而法庭後嚟告入咗 Klaus Barbie ，並且判佢終身監禁。Klaus Barbie 最後嘅收場係喺 77 歲嗰陣喺監倉入面生癌死咗。


王七入屋行竊，撞著屋主韓小茹帶男友張維亷翻來幽會，王七於是藏身衣櫃。包養小茹嘅有錢佬陳冠球突然翻來，維亷連忙匿入衣櫃，遇到王七。王七喺維亷口中知道小茹本來同維亷係一對，但係為咗生計，被逼要做冠球情婦。


王七同隔籬屋楊愛蓮扮做有錢人，去冠球屋企個宴會，乘機偷小茹啲文件，點知意外咁搵到冠球嘅販毒證據。冠球發現文件被人偷咗，就將維亷、小茹禁錮，又綁架王七啲仔女，要脅王七交翻啲罪證出來，好彩愛蓮通知警方趕到，將冠球班人一網打盡。


黃現璠喺大清南寧府新寧州熙良團渠思村度出世，是年爲大清光緒25年。黃現璠來自個壯族家族，阿爸係甘新昌，佢細個嗰陣嘅名係甘錦英，17歲之後改名為黃現璠。細紋仔時生活坎坷，3歲嗰陣阿媽過咗身，一直跟住阿爸生活。


佢阿爸係個樵夫，成日砍柴賣柴，揾到啲錢勉強度日，但佢好想讀書，成日央求老竇畀佢返學，但係咁嘅貧寒屋企無可能有錢畀佢返學。無奈之下佢好多時去扑扑齋，企喺課堂出便，竊聽先生授課。不過佢聰穎過人，聽晒啲嘢皆能倒背如流，令塾師驚奇，好鍾意佢，先至畀佢免費入塾讀書。


黃現璠喺12歲之後，佢老竇先至有錢畀佢返學，先後讀渠黎小學、中學。跟住去南寧就讀廣西省立第三師範，喺度曾受教於著名教育家葉非英。之後，1926年，考入北京師範大學史學系嘅預科。兩年後，入北京師範大學史學系本科，1932年畢業同埋拎倒學士學位。


跟住喺1935年，佢去到日本，入東京帝國大學嘅大學院。喺度跟和田清、加藤繁、原田淑人同埋池內宏等東洋史家學習日本史同東洋史。半年後，攞到廣西省政府資助嘅獎學金。喺1937年，日本侵入中國，抗日戰爭全面爆發。


返廣西之後，前後做過廣西大學、中山大學、國立桂林師範學院、廣西師範學院等校嘅史學教授，佢係中國壯族第一位大學教授同廣西崇左首位大學教授。做過廣西教育研究所研究員、廣西大學訓導長、中文系主任、圖書館館長同埋廣西師範學院圖書館館長等職。


1941年之後，黃現璠開始關註少數民族嘅研究，多次深入黔桂兩省少數民族地區展開廣泛學術嘅調查活動。響1943年8月，黃現璠喺中山大學組織過「黔桂邊區學術考察隊」，做埋隊長，去龍勝三江考察少數民族嘅社會、歷史同現狀，佢睇到邊區少數民族鬼咁辛苦。


響1945年4月，黃現璠喺廣西大學組織過「黔南邊民考察團」，做埋團長，去貴州榕江大有鄉一帶考察考察苗族人嘅教育同社會組織，佢睇到苗人生活鬼咁辛苦，憤而批評國民黨縣政府，咁就俾國民黨廣西省黨部掟入左派黑名單。


響1953年6月，黃現璠喺廣西大學組織過「桂西僮族自治區人民政府文教局歷史文物調查工作組」，做埋組長，去廣西桂西地區嘅5個縣調查少數民族嘅社會、歷史同現狀。考察之後，佢寫過《羅城縣仫佬族調查報告》、《河池縣少數民族調查報告》同埋《南丹縣少數民族調查報告》。


響1956年8月，黃現璠喺全國人大民族委員會嘅指示下，組織過「廣西少數民族社會歷史調查組」，做埋副組長同個壯族組組長，負責成個組嘅學術調查工作，去廣西各個縣調查少數民族嘅社會、歷史同現狀。考察之後，佢寫過《廣西省大新縣僮族調查資料》同《廣西僮族社會歷史調查報告》。


喺CC派嘅大老陳立夫任教育部部長嗰段時間，開始推行「以黨治校」同「黨化教育」，加強國民黨對高等院校嘅控制。喺呢個時候調高陽任廣西大學校長，佢一進校，就抓咗一批進步嘅學生。呢啲學生好多係窮人嘅仔，平時同黃現璠教授感情好好。


國民黨統治中國嗰個年代，喺廣西大學嗰陣，好多時有唔少國民黨黨員拉佢入黨，但佢冇乜興趣。重有共產黨員夜晚入屋企探佢，亦拉佢入黨，佢都無乜嘢興趣。收尾喺1943年，佢俾中國農工民主黨嗰個廣西創始人丘晨教授拉埋入咗農工民主黨，成為中國農工民主黨廣西委員會嘅委員。


跟住喺1949年之後，中國共產黨取得政權，成立咗中華人民共和國。黃現璠作為廣西嘅名教授，俾新政府拉入去做嘢。喺1949年到1957年間，佢做過唔同嘅職務。做過桂西僮族自治區人民政府嘅委員、廣西省人民委員會嘅委員、中央訪問團廣西分團嘅副團長同廣西社會歷史調查組嘅副組長。


黃氏喺中國歷史學界著名五大右派之中，政治地位最高。反右運動始終係政治迫害運動，黃現璠畀人列為受迫害嘅歷史學界著名五大右派之首，蓋自有其緣由。佢唔單只錯劃為中國歷史學界同埋壯族嘅頭號大右派分子，亦係中國少數民族出名嘅六大右派分子之一，被迫害22年左右。


黃現璠嘅大仔大女，受黃現璠右派事件牽連，都被整成右派分子。響廣西師範學院嘅「黃現璠右派集團」中，有兩位被整成右派分子嘅講師，一位被開除公職，送勞教營接受勞教兩年。另一位亦被開除公職，送回原籍嘅廣西大新縣農村，做農民22年。


響文化大革命嗰陣時，黃現璠重受到迫害。俾人話係「反動學術權威同死不改悔嘅大右派」，遭到戴高帽批鬥、遊街鞭打、掛牌示眾、隔離審查同埋抄家毀書等肉體同精神嘅摧殘。對於呢啲嘢，佢同好多受迫害嘅知識分子一樣，亦無可奈何。


向達喺1966年文化大革命嗰時，畀造反派迫害至死。陳夢家喺1966年自縊身亡，但有人懷疑係畀造反派打死後僞裝成自殺。王重民喺1975年文革評法批儒運動嗰時，畀四人幫迫害，走投無路，喺頤和園長廊自縊身亡。


1979年之後，佢相繼被選做第一屆嘅中國民族學學會顧問、第一屆中國西南民族研究學會顧問、百越民族史研究會副會長。重做埋《中國大百科全書·民族》編輯委員會委員，同埋中國人民政治協商會議嘅第五屆全國委員會委員。


喺擔任全國政協委員期間，為協助政府嘅平反冤假錯案做咗好多嘢。一位做咗死刑犯，後尾改為無期徒刑，喺鐵窗下度過咗二十三個春秋嘅右派，經佢多方奔走營救，喺1981年8月獲得平反昭雪而無罪釋放，結束咗23年蒙冤受屈嘅牢獄生活，返返廣西師範學院物理系工作。


1932年春，黃現璠同佢嘅學生李石鋒、劉盛亞、張天授等人，受咗新文化運動同新史學思潮嘅影響，喺北京共同創辦「蓓蕾學社」，黃現璠做埋社長，李石鋒做埋總經理兼主編，劉盛亞做埋主筆。蓓蕾學社出版過好多有名嘅書籍同刊物，佢哋為弘揚新文化、新文藝、新史學、新教育做咗好多貢獻。


收尾李石鋒成為有名嘅雜文作家，劉盛亞成為重慶有名嘅作家，張天授成為詩人。真係點都諗唔到，「蓓蕾學社四傑」喺1957年反右運動嗰陣，都畀整成右派分子，歷經人生磨難。李石鋒被整成右派分子後，發配到西昌市寧南縣大同鄉插隊落戶，接受勞教二年。


壯學係指對中國壯族嘅傳統文化同現代化研究嘅一門學科。呢個學科包括壯族歷史、文化 、哲學、宗教、語言、文字、文學、藝術、醫學同習俗嘅研究。壯學喺1950年代誕生，始創者係黃現璠，因此後世一啲人尊稱佢為「壯學宗師」。


黃現璠從事學問研究五十年咁上下，喺中國通史、社會史、學運史、人類學、民俗學、民族學、語言學同壯學等方面，做咗好多學問研究始創性嘅貢獻。佢寫嘅好多著作，都係學問世界嘅「第一部」，亦俾中國學術界譽為「拓荒嘅研究著作」。


1980年6月，黃現璠、翁獨健、梁釗韜、陳國強等人共同倡議同創立「百越民族史研究會」，黃現璠被選做第一、二屆百越民族史研究會副會長。1981年11月，黃現璠喺桂林主持召開「中國百越民族史研究會第二屆年會暨學術討論會」，為中國百越民族史研究嘅建設同發展做咗突出貢獻。


佢寫嘅歷史作品《唐代社會概略》俾中國學術界譽為響20世紀問世嘅第一部關於唐代社會史研究嘅書，成為當時「新史學」於社會生活研究實踐課題嘅先聲之作。呢本書由上海商務印書館響1936年3月發行初版，1937年2月再版。


全書主要論述咗唐代社會嘅階級、風俗、借貸同交通等幾個方面嘅概貌。呢啲嘢歷史文獻雖有記載，但長期冇人加以研究。黃教授開拓以研究下層勞動階級為主要內容之一嘅社會生活史嚟與傳統史家習慣記述上層帝王將相嘅舊史學做徹底告別，呢啲就係佢寫呢本書嘅初衷。


日本學者岸邊成雄對唐代音樂史嘅研究係從制度進行考量嘅一個範例。從他嘅引文同參考書目中可以睇出，黃現璠先生嘅《唐代社會概略》對社會制度嘅探討係佢探究唐代音樂史嘅基礎，其研究方法，論點、論據畀後學以相當嘅啟示。


呢本書從出版嗰陣到而家一直俾史學研究者重視。臺灣當代出名嘅學者李敖主掌「臺北文星書局」嗰陣，分別響1956年同1965年兩次再版《宋代太學生救國運動》一書，將呢本書同培根嘅《新工具》、羅素嘅《哲學中之科學方法》、杜威嘅《哲學嘅改造》、費希特嘅《人嘅天職》、房龍嘅《聖經嘅故事》、魯濱遜嘅《新史學》、拿破侖嘅《拿破侖日記》、甘地嘅《甘地自敘傳》、服部宇之吉嘅《儒教與現代思潮》、王夫之嘅《宋論》、王國維嘅《宋元戲曲史》、黃侃嘅《文心雕龍劄記》等一道作為「近現代世界學術精典100部」系列叢書之一。


家下，一啲民國學術名著經過發掘，重新出土。呢個現象，折射出而家浮躁嘅學界喺原創力上嘅匱乏，讀書界同埋出版界得返擰轉身，去從事學術著作嘅考古工作。與其咀嚼而家一啲人嘅學術雞肋，咁不如去品鑒前賢嘅心血結晶。


佢寫嘅歷史作品《中國歷史沒有奴隸社會》係第一部論證喺中國歷史上冇經歷過奴隸社會嘅專著。亦係佢開宗立派被後世尊稱佢做「無奴學派」阿頭嘅奠基之作。呢本書從構思到發表據佢話斷斷續續費時近40年咁上下，喺1979年佢發表《我國民族歷史沒有奴隸社會的探討》一文嘅基礎上修改、完善，收尾喺1981年油印發行。


佢寫呢本書嘅目的，係挑戰喺極左嗰個年代好流行嘅「唯我獨革、唯我獨尊」嘅嗰股教條主義勢力，澄清人啲長期對中國史學研究「五朵金花」入面古史分期呢朵金花嘅種種誤識，凈係希望青年學生對中國歷史有一個正確嘅認知。


1979年，黃現璠教授發表咗《我國民族歷史沒冇奴隸社會嘅探討》一文。文章發表後，得到張廣誌、胡鐘達等人嘅支持。據筆者粗略統計，家下史學界發表此類文章約莫百篇，各種跡象表明，「中國未經歷奴隸社會」嘅擁護者日益增多。


1979年黃現璠首先發表咗《我國民族歷史沒冇奴隸社會嘅探討》論文，跟住張廣誌亦喺1980年發表咗《略論奴隸制嘅歷史地位》一文。到1982年，越來越多嘅人趨向於奴隸社會唔係人類歷史發展必經階段嘅看法，殷商唔係奴隸社會幾成歷史學界嘅共識。


《廣西僮族簡史》係黃現璠研究壯族歷史嘅第一部作品，亦係「中國第一部系統研究壯族歷史嘅專著，填補咗中國民族史研究嘅空白。」呢本書由廣西人民出版社響1957年6月出版。係喺《廣西僮族史略》專稿嘅基礎上修改、補充資料後正式出版嘅論著。


黃現璠教授出身壯族，以壯族歷史研究中至今仍閃爍光輝嘅《廣西僮族簡史》一書嘅作者名響中日學術界……《廣西壯族簡史》係喺中華人民共和國成立後政府實行民族平等政策同廣西壯族自治區即將成立嘅時代背景下，著者企喺壯族人嘅立場上，基於豐富嘅實地調查同埋嚴謹細致嘅文獻考證，從而寫成嘅一部有關壯族自古以來針對唔同歧視壓迫而奮起鬥爭嘅反抗史。


佢將好多實地調查所獲得嘅第一手史料同歷史文獻有機結合起來，運用自己博古通今嘅史眼史才、深厚嘅考據學功底同古文字學識，去偽存真，客觀地寫出咗自己民族嘅第一部歷史，從而結束咗具有數千年悠久歷史嘅壯族冇一部完整歷史記載嘅歷史，可話具有劃時代嘅裏程碑意義。


呢個開拓性嘅研究成果，唔單只填補咗壯族史研究嘅空白，而且為宣傳壯族，讓世人了解壯族，確立壯族嘅歷史地位，爭取民族嘅自治權利同埋廣西壯族自治區嘅建立，都具有積極嘅意義……壯族係中國少數民族中人口最多、經濟文化發達、歷史悠久嘅民族，喺黃老之前，重冇一部自己獨立嘅歷史著作。


1956年，先生喺出席全國人大一屆三次會議後，開始編著《廣西壯族簡史》，並於翌年出版。呢個開拓性嘅研究成果，唔單只填補咗壯族史研究嘅空白，而且為宣傳壯族，讓世人了解壯族，確立壯族嘅歷史地位，爭取民族嘅自治權利同廣西壯族自治區嘅建立，都具有積極嘅意義。


佢嘅遺著《壯族通史》俾公認為中國第一部全面系統研究壯族歷史文化嘅通史作品 。呢本書由廣西民族出版社響1988年11月出版，全書69.5萬字，最突出、鮮明嘅特點係廣征博引，史論結合，平實不虛同埋從實立論。


呢本書係今時今日我所知嘅第一部壯族通史。佢嘅出版，豐富咗我國少數民族歷史嘅研究成果，將會增進壯族同其他兄弟民族之間嘅了解，密切各民族之間嘅關係，促進中華民族嘅團結，為建設有中國特色嘅社會主義做出貢獻。


呢本書以豐富充實嘅史料為佐證，詳盡地論述咗壯族嘅起源，全面地介紹咗壯族各個歷史時期嘅政治、經濟、文化諸方面嘅發展狀況。佢係家下我國第一部壯族通史，本書豐富咗我國少數民族歷史嘅研究成果，亦為壯族史嘅研究提供咗較新較全嘅資料，係不可多得嘅參考書。


《壯族通史》開創出自成格局、規模恢宏、堪足傳世嘅大型民族通史嘅寫作先例。呢本書自成一體，係研究壯族歷史嘅獨創之作。佢以鮮明嘅理論創新同富於開拓性嘅研究為其特色，提出咗新嘅學科命題，並結合壯族史料予以實證。


因此，佢唔單只因對壯族歷史作出全面、系統嘅論述而具有重要嘅學術理論價值，重為廣大學者研究壯族提供咗不可或缺嘅參照……佢為呢本通史傾註咗全部精力同心血，可話數十年如一日地苦心孤詣磨一劍。本書具有好高嘅學術研究價值、史料積累價值同深切嘅現實意義。


喺1941年夏，黃現璠俾廣東中山大學聘為史學教授。嗰時為攞到教授研究經費，佢將過往寫嘅一啲中國食衣住行嘅研究論文加料修改後匯集成一冊，報送教育部，收尾拎到半年研究經費，佢進而不斷修改加料成初稿一卷，起名《中國飲食起居禮節史》。


1947年，佢將初稿寄往國民黨官方最大嘅出版社上海正中書局。呢個書局亦有意出版，雙方簽訂咗出版合同，佢重攞到正中書局預支嘅稿費法幣2000萬元。冇諗到喺1949年5月上海解放，正中書局解散，即管已出樣書，但未能正式出版。


後尾佢重逐年增補，喺1956年完成書稿兩卷，亦寄往北京人民出版社，呢個出版社審讀一年，喺1957年7月黃現璠去北京出席全國人大一屆四次會議嗰陣雙方簽訂咗出版合同，重攞到人民出版社預支嘅一半稿費人民幣700元。


1980年8月，黃現璠赴北京出席全國政協五屆三次會議，北京人民出版社得知佢右派冤案平反，為信譽計，特派人到北京飯店同佢傾下偈，希望善始善終，履行當年所簽出版合同，佢聽後十分欣慰，當即表示樂於合作。會議結束返桂後佢即開始修改初稿自序，補充考古新發現史料圖片，計劃翌年底完成初稿三卷圖片、史料補充同註釋引文初核，再送返北京人民出版社審定添。


構建『中國生活學』係黃現璠先生喺上世紀70年代末80年代初即已提出嘅構想，而家喺中國史學界仍屬首倡，具有好大嘅現實意義。喺深入研究中國古代食衣住行生活後，受嗰時倡議『史界改革』嘅新思維意識嘅影響同『日本生活學』相關方面研究嘅啟示，黃現璠先生對『中國生活學』嘅研究對象、定義、學科設置以及研究方法或手段都進行咗一定嘅探索，提出咗框架構想。


黃現璠先生學林耕耘、辛勞艱苦，拳拳之心令人景仰，切切之意發人深思。本刊刊發此文，既係為咗讓世人了解黃現璠先生嘅『中國生活學』研究歷程同相關成果，亦是為咗引起學界對構建『中國生活學』嘅關註、探討同埋研究。


《韋拔群評傳》係中國第一部壯族農運領袖評傳。亦係「我國壯族第一位大學教授、已故著名歷史學家黃現璠教授遺著，由佢後人甘文傑同甘文豪重新整理出版 。成本書有17章，近100萬字，圖文並茂，史料翔實。呢本書喺對韋拔群進行評傳嗰陣，重涉及咗唔少韋拔群一啲友。


會上，與會嘉賓暢談咗《韋拔群評傳》出版嘅現實意義，一致肯定《韋拔群評傳》嘅拓荒性貢獻。」跟住《深圳晚報》、《南寧日報》、《南方都市報》、《中國圖書商報》、《廣西社會科學》同《河池學院學報》都做咗相關報道，以人民網為首嘅全國30多家官方網站，喺書入面摘錄相關嘅嘢先後進行介紹。


道由域多利峽起，近山頂纜車總站。呢處路口分歧，駁得去山頂道、舊山頂道、盧吉道、柯士甸山道同芬梨道。夏力道向西行，見一飛泉，由扯旗山而下。沿途樹木圍繞，再西行到西高峽。呢處有西高山郊遊點。峽有兩分支，一支去盧吉道，一支去克頓道。


1圈圈係香港商業電台廣播節目，星期一至五朝早10點半至中午12點喺雷霆881頻道播出，2020年開始改咗喺每日下晝3點到5點播，接替之前大玩派嘅空檔。講中港台、日本、歐美、韓流娛樂圈嘢，主持人係阮兆祥、天欣、朱菁，另外馮志豐、梁泰來、翁樂茵熊書頤同江健聰主持週末版嘅節目，喺2022年4月2號起，呢個節目嘅週末版本就正式拆開咗做一台好戲、星光背後同埋午後Live House三個獨立嘅節目，以取代《電影圈》、同埋後兩者嘅同名環節。


以此舊日書籍可以考證。一八五五年，初學粵音切要，只得/ɔː˥/音。一九一四年分部分音廣話九聲字宗，只得/ɔː˥/音。一九一六年，廣話國語一貫未定稿，只得/ŋɔː˥/音，即鼻音化/ɔː˥/音。一九四一年，道字典，只得/ɔː˥/音。


一九三九年道漢字音，有兩音，/ɔː˥/音同/aː˧/。一九四一年，粵音韻彙，有四音，/ɔː˥/音，/aː˧/音，/aː˧˥/音，指名感歎詞，/aːk̚˧/音，指名阿誰，阿爺，同木蘭辭。由於粵音韻彙係第一本標咗萬國音標，之後字典只係抄佢讀音。


橫沙站係地鐵6號綫入面嘅其中一個重要嘅樞紐站，呢個站附近都係啲大型樓盤、城中村嘅居民區，所以呢個站都幾多人下。喺6號綫開通之前，附近啲交通都幾乎癱瘓嗮，嗰時從金沙洲出去市區都要成幾個鐘先至到。喺6號綫通咗車之後，有大部分乘客就轉咗坐地鐵出去市區各地都得，所以呢個站嘅客流方面都幾多下。


2015年11月24號中午十二點幾，台山新城市花園第八座八樓一個單位火燭，單位冒出大量濃煙不斷湧入走廊，單位住戶企圖救火失敗逃出，撳着大廈消防鐘，但係掹唔出消防喉，拍門通知鄰居疏散。肇事單位冒出大量濃煙充斥成幢大廈嘅走廊，過百戶自行疏散，大批住戶跑到大廈平台，七個住戶響走火警嗰陣吸入濃煙唔舒服或者嚇親要送院，消防接報之後迅速派員到場將火救熄，肇事單位客廳完全燒嗮，間房亦薰黑。


起火單位嘅兩個住戶事後同消防講，事發前將手機嘅叉電器插響拖板，放響梳化到通宵叉電，到中午去完廁所之後突然發現梳化位着火，火勢迅即蔓延，救唔熄啲火。消防話到場後五分鐘控制火勢，經過同屋主了解，涉事手機叉電器響淘寶到買，初步唔排除因為叉電器壞咗搞到火燭。


2017年5月30號，司警接獲消防局通知，響台山新城市花園一個單位入面發現骸骨，要求跟進處理。男死者生前有精神病，而且有暴力傾向，大約半年前離開精神病院之後就翻返案發單位獨居。直到30號老豆上去探佢傳出異味就立即報警，而管理處話幾個禮拜之前單位已經傳出異味，之後發現死者屍體只係剩返骸骨。


課室、會議室、會客室、社工室、禮堂、圖書館、視覺藝術室、音樂室、家長資源室、社工輔導室、醫療室、資源輔導室、輔導室、言語治療室及觀察室、電腦室、多媒體學習室及預備室、科技與生活室、設計與應用科技室、露天茶座、小賣部、保安室、籃球場、露天休憩場地、運動場、種植園。


足球場係進行足球比賽嘅場地。足球場嘅基本條件係一塊長方形嘅平地，可以係草地、人造草、膠地甚至石屎地，較簡陋嘅足球場可能淨係有兩邊龍門同幾條白線，設備較好嘅足球場可能附設有燈光、看台、更衣室等設施。畀職業足球聯賽或國家隊進行比賽嘅足球場，可以喺四面設有廣告板。


草皮只可以用全天然草地或全仿真草地，唔可以天然草同仿真草混合使用，仿真草場地嘅顏色一定要係綠色。唔同地區嘅足球場嘅草皮有所唔同，但係都有一個共同點，就係只能夠由國際足協認可嘅供應商供應同種植/安裝草皮。


射十二碼罰球時，波要放喺十二碼點，球例規定射罰球嗰陣，所有球員都一定要「離球十碼」，由底線到十二碼點係12碼，由十二碼點到禁區只有6碼，所以要以十二碼點作為圓心，畫上半徑10碼線，鵝眉月半圓啱啱好係圓周，喺呢個半圓上嘅任何一點，距離十二碼點都啱啱好係10碼，咁就符合「離球十碼」嘅規矩。


太平沙喺17世紀尾到18世紀初係珠江嘅一個沙洲，最初由五嚿沙洲組成，所以又叫「五洲」。但因泥沙猛咁積埋一齊，到大明就合五為一，變成靠珠江北邊嘅沙洲，結果有農民到沙洲開荒，甚至喺沙洲嘅低窪地種咗蓮藕。由於嗰時風景好靚，結果又起咗好多亭臺樓閣，好快變成廣州比較出名嘅風景區。


欣豐虎航簡稱虎航，曾經叫「Tiger Airways」，係新加坡嘅一間平價航空公司，以樟宜國際機場為主要基地。公司喺2003年12月成立，而家係新加坡經營載客量最大嘅平價航空公司。2006年嘅載客量達到120萬人次，比前年增長75%。


欣豐虎航係第一個用新加坡樟宜國際機場嘅廉航航廈做基地嘅航空公司，亦係新加坡航空嘅子公司之一，而佢嘅規模細過另一間廉航瑞安航空。即管虎航嘅競爭對手好多，但係虎航仍然重申佢嘅服務範圍集中喺新加坡附近5個鐘航程之內嘅地方，而虎航亦有意圖收購其他亞洲區內嘅廉航，以克服佢嘅阻滯所在。


新加坡航空嘅子公司勝安航空有時會填補新航嘅航班空缺，例如澳門航線，但喺2004年尾勝安航空閘住澳門航線，令欣豐虎航有機會乘虛而入，三個月後攞到澳門嘅航權，喺2005年3月25號首飛去澳門。勝安航空亦因為2004年印度洋大地震嘅關係，而喺2005年2月終止咗喀比航線，令欣豐虎航攞到航權，喺同年10月7日首飛去喀比。


2007年2月9號，欣豐虎航宣佈，希望喺澳洲成立專營國內線嘅航空分公司，同維珍藍航空、澳洲航空同捷星航空共同競爭。同年3月16號，欣豐虎航取得澳洲當局嘅許可後，即日成立「珀斯虎航」，搞大咗間公司嘅規模。


新加坡航空喺2016年11月宣佈預定會喺2017年下半年將欣豐虎航併入姊妹公司酷航，到時「虎航」品牌會成為歷史。最終欣豐虎航同酷航喺2017年7月25號合併，兩間航空公司共用「酷航 Scoot」單一品牌營運，雙方全部航班時刻維持原有情況，而酷航嘅航空公司代碼會由TZ改為原欣豐虎航使用嘅TR。


《都市日報》係份跨國免費報紙，由瑞典傳媒公司Kinnevik創辦，總部響盧森堡。特色係佢嘅主要對象係地下鐵搭客。第一份報紙響1995年2月13號響瑞典首都斯德哥爾摩地下鐵派，第一份香港版就響2002年4月15號派。


查理大橋係捷克共和國布拉格市內，伏爾塔瓦河上面一座橋，長516米，闊約莫10米，有16個橋拱。由查理四世喺1357年開始起，至15世紀初起好。初初嗌做「石橋」或者「布拉格橋」，後尾到1870年先至命名為「查理大橋」。


《兩岸服務貿易協議》，簡單叫服貿，係中華民國政府同中華人民共和國政府跟《海峽兩岸經濟合作架構協議》第四條簽嘅服務貿易協定。學生反對國民黨控制嘅立法院唔去審查清楚就通過同中國大陸簽《兩岸服務貿易協議》，就爆發咗太陽花學運。


喺1992年，由澳門楹聯學會、澳門攝影學會、澳門歷史學會、澳門中華詩詞學會、中區扶輪社、澳門美術協會、澳門獅子會同澳門教育文化藝術學會八個社會團體，組成新嘅澳門八景評議會。評選以考慮「歷史性、時代性、可觀性同連續性」原則，結果喺一年後，喺43個澳門景點中選出經共同評議嘅「澳門八景」。


以前，小谷圍設咗海關，檢查出入嘅船隻。當時規定海關官員住喺小谷圍對住嘅島，所以呢個島就叫「官洲」。南宋嗰時，陳姓族人由南雄珠璣巷遷到爾道，官洲正式開村。嗰時官洲地區非常落後，一直冇橋樑、隧道同地鐵等其它對外交通可以入去呢個島，俾嗰時啲人笑佢做「廣州嘅海南島」。


受到1997年成功搞出克隆羊多利嘅影響而搞生物嘅高新技術產業，結果全球各地開始效仿搞生物園區。1999年4月，廣東新綠洲生物技術研究所接待緊廣州市人民政府領導時，話要喺廣州海珠區嘅官洲搞生物島，結果俾官方同意咗。


1999年8月開始納入規劃，2000年12月重俾國家計委批准咗。2001年9月重將個島畀咗黃埔區睇實，參照廣州科學城模式嚟開發，但因為拆遷同唔夠錢，加上規劃未搞掂嘅問題，直到2004年嘅大學城搞好之後先至開始喐手搞。


鷺江站嘅收費區喺站廳嘅北邊，而南邊係人行通道。車站嘅商舖都喺嗮車站嘅東北偏北嘅收費區入面，而自助服務喺嗮車站嘅東西兩邊。站廳入面重有好多部扶手電梯同樓梯往返月台。而專用𨋢喺車站嘅東邊免費區域入面，乘客如估有需要嘅話，可以向車站嘅工作人員查咗車飛之後嚟協助用。


喺1988年嘅「十字綫網」規劃入面就話咗嗰時舊2號綫嘅一個站，喺廣州大道嘅東邊。後嚟喺1997年嘅《廣州市城市快速軌道交通線網規劃研究》入面話咗要將條2號綫一分為二，而呢個站係話嗰時5號綫嘅一個站。而曉港站到琶洲嗰橛都加入咗2號綫一期嘅工程入面，之後用咗先行貫通，重留低咗拆解嘅條件。


萬宜大廈樓高33層，有3層商場，地庫係停車場。以前客𨋢入面有個女服務員幫手揸𨋢，再之前有男工友揸𨋢，直到退休。重有，香港第一部行人扶手電梯，就係裝嚮萬宜大廈，當時香港人特登放假，成家人約埋嚟見識一下。


成在基係南韓人權運動家兼男性主義運動家，自由主義哲學者，男性人權運動團體男性連帶嘅創立人，性平等運動、人權運動同政府女性優待政策嘅主要帶頭人。成在基由2008年開始亦係男性連帶嘅領袖。字臨聖、號審軒、心軒、青竹。


佢2006年11月28號創立咗反女性主義男性解放連帶，2007年1月4號創建女性部廢止運動本部。發起對政府女性特惠政策嘅反對運動，並針對男性權益向政府請願。2007年11月佢再次發起關於廢止政府女性部嘅請願運動。


樂章喺音樂上係指一首音樂或者一款音樂形式當中能夠獨立抽出嚟嘅一部份。同一首音樂嘅唔同樂章喺節奏同主題等嘅特性上可以好唔同，所以有陣時啲人表演音樂嗰陣會抽首音樂嘅其中一段樂章出嚟演奏而忽略嗰首音樂其餘嗰啲樂章。


其實「北京路」呢笪繁華嘅商業區域，係有段古嘅。喺明朝同埋清朝嗰陣，惠愛街係舊陣時廣州嘅東西骨幹，而條街南北兩邊冚唪唥都係啲衙門嚟嘅，佢重係個政治中心區添。而雙門底嗰截就係從城南邊直通去到天字碼頭嘅主幹道。


從清兵開始睇實廣州到1920年，廣州係重未拆城牆嘅，而北京路嗰邊都凈係一條大街啫，而街嘅中間就有兩棟城門。呢兩個城門好耐就有，係唐末古建築，當時叫「清海軍樓」，後來到宋代改建爲雙門城樓，因為條街穿過呢兩棟門，所以得出「雙門底」呢個地名。


而「雙門底」有個民間古仔，就係喺清朝嗰陣，因為有兩個一樣官階嘅官員同一時間嚟咗廣州，如估按照嗰陣時嘅習慣係一個官員凈係可以行一個城門入去。由於兩個官都想過城門，結果呢兩隻官你爭我搶噉，差啲搞咗個大頭佛出嚟。


另外有個噉嘅古仔。係因為清朝嗰陣嘅廣東省省長係楊永泰，佢就想將自己嘅名留喺廣州嘅路名入面嚟畀啲後人記得佢係邊個嘅，但係嗰陣時嘅路名改名規矩係，凈係得死咗嘅人先至有呢份套餐。結果搞到楊永泰諗到頭都爆埋都重未諗到，結果佢就將個「永」字同埋個「泰」字嚟拆開咗。


喺成條北京路入面，有好多間舖頭響度，佢哋所做嘅業務同依家都差唔多。有300幾年嘅老藥房――「陳李濟」就響呢度，重有幾處中國老牌出版社舊址。「王氏宗祠」嘅西邊冇幾遠就係「拱北茶樓」喇，佢哋重係用緊以前城樓嘅舊名。


從以前一直到1949年10月初嗰陣，每年嘅迎春花會都係喺永漢北路嗰邊舉辦。依家嘅新大新百貨係以前成個廣州入面，四大百科公司中嘅其中一間。重有就係之前嘅美華百貨商店。而陳李濟藥房嘅隔籬就係禺山路，入面有禺山市場。


喺2002年嘅7月份，北京路步行街嘅北邊就發現咗從唐朝到中華民國嗰陣共計11層嘅路面，而南邊發掘咗從宋朝到明清嘅拱北樓基。而出土嘅文物就有大量嘅石條同埋牆磚，重有宋朝嗰陣嘅拱北樓基、明朝嗰陣嘅拱北樓抱鼓石。


依家北京路係百年老店同埋廣州老字號嘅集中地，入面嘅舖好多，加上規模又大，經營嘅嘢又齊，有好多種嘅商舖賣場、酒樓食肆、文化娛樂場所同埋銀行，夾夾埋埋都已經超過咗500間喇。入面嘅舖頭有賣衫、鞋、珠寶首飾，亦有百貨同埋餐飲。


到依家為止，呢笪地雖然話過咗2000幾年，但係佢嘅地位始終都冇變過。喺全球範圍內，噉嘅嘢好少見，所以呢度好有歷史文化內涵嘅。喺1978年之後，呢條路重多咗廣州百貨大廈、新大新百貨呢啲市級嘅商檔同埋一堆比較出名嘅時裝商場。


法比加斯未成名之前喺巴塞隆拿做學徒，之後喺2003年9月受到英超阿仙奴領隊雲加嘅賞識簽咗去阿仙奴。佢加盟「槍手」之後嘅第一季一直都冇乜上陣機會，直到2004/05球季，好多阿仙奴嘅中場球員都受晒傷，法比加斯終於得到多啲嘅上陣機會，佢亦係由嗰時開始喺阿仙奴確立咗佢喺阿仙奴嘅中場進攻核心地位。


2003年，法比加斯首次着西班牙足球代表隊嘅紅色戰衣出戰芬蘭世少盃，從此開始咗佢嘅國家隊生涯。憑住佢喺阿仙奴嘅出色表現，佢喺2006年更入選西班牙足球代表隊，代表西班牙參加2006年FIFA世界盃同埋2008年歐洲國家盃，其中2008年歐洲國家盃更贏得冠軍。


2002年，法比加斯喺巴塞隆拿展開佢嘅足球生涯，啱啱開始嘅時候法比加斯打嘅位置係防守中場，但後尾佢做咗入球王，曾經喺個青年聯賽一季入超過30球，但係佢冇因為噉而畀巴塞揀入一隊。知道自己留喺巴塞冇前途，2003年嘅夏天，佢揀咗踢阿仙奴，2003年9月11號同呢支倫敦球會簽約。


加盟冇耐，佢覺得喺英格蘭首都生活好困難，好彩佢好快就同識講西班牙文嘅辛德路斯做咗朋友，而辛德路斯亦幫佢安頓好喺倫敦嘅生活。加盟嗰時只得16歲嘅法比加斯並冇即時喺阿仙奴嘅一隊上陣，而係專注練波同學英文，一有機會就向一隊嘅球員例如韋拉同基拔圖施華等球員學嘢。


韋拉去咗祖雲達斯之後，法比加斯開始喺中場線同基拔圖施華合作。喺2005/06球季，佢一共為球隊踢咗49場波。佢雖然好細個，但佢嘅表現就越嚟越好。打法上已經開始適應，犯規次數亦少過韋拉，初時法比加斯重認為自己冇能力代替韋拉。


但係，法比加斯確立咗自己係踢法上嘅風格，球隊喺歐洲聯賽冠軍盃贏皇家馬德里同埋有韋拉倒戈嘅祖雲達斯入面，佢嘅好表現令觀眾留下深刻嘅印象。8強鬥祖雲達斯嘅首回合，法比加斯先開紀錄，而射手Thierry Henry就入咗第二球，證明自己夠晒實力做個可以學韋拉嗰種勇猛鏟波、踢法硬朗嘅中場球員。


夏季轉會市場重開之後，好多單轉會傳聞都有法比加斯份，就算阿仙奴同法比加斯有長約喺身，皇馬都好想買佢，但阿仙奴領隊雲加就話到明阿仙奴冇收過叫價。2006年9月，法比加斯同阿仙奴重剩低6年合約，阿仙奴提供咗新嘅5年合約，法比加斯喺2006年10月19號簽咗呢份合約，同球會嘅合約年期好長，法比加斯話阿仙奴嘅風格同雲加英明嘅領導，係佢願意賣身畀球會嘅原因。


喺英超聯賽，佢交出13次助攻，係聯賽第二高。嗰季佢贏咗好多個人獎，好似意大利報紙托圖體育舉辦嘅金童獎，係歐洲一啲好出名編輯投票揀出嚟。佢又入選咗歐洲足協每年嘅最勁陣同埋當選2007年1月英格蘭足球總會英格蘭超級聯賽每個月入面最勁嘅球員。


2007/08球季對於阿仙奴可以話周圍都係蘇州屎。首先球會個副主席大衛甸恩因為同其他高層鬧交走佬，跟住球會隊長同埋神射手Thierry Henry過檔巴塞隆拿。呢個係雲加攞球會嘅前途嚟較飛嘅一單生意。


法比加斯知道自己做咗阿仙奴最重要嘅球員，話自己已經冇嘢驚。開季佢踢得幾好，好多時都有入波同埋助攻，ESPN足球網更將阿仙奴開季咁成功嘅功勞歸晒喺佢身上。踢得咁好，令到佢O28月到10月連續三次贏得阿仙奴擁躉每個月嘅最勁球員同埋9月英超每個月嘅最勁球員。


幫阿仙奴喺聯賽榜一路領先到3月，法比加斯亦喺2007/08賽季歐洲聯賽冠軍盃入面踢得好好，歐聯16強次回合鬥AC米蘭，法比加斯喺差唔多吹雞嗰時入咗一粒，幫球隊殺入八強。2008年4月11號，法比加斯再俾人提名做英格蘭球員先生同埋PFA每年最勁嘅年輕球員，佢贏咗後者，同埋入選PFA每年最勁嘅陣容。


2019年1月11號，法比加斯卒之宣佈轉投摩納哥，會簽約到2022年。響2020年11月，響摩納哥對巴黎聖日耳門嘅一場比賽當中，法比加斯入咗奠勝嘅一球，幫摩納哥以三比二擊敗聖日耳門，係球隊至2016年之後再一次打贏聖日耳門。


雖然佢又係西班牙足球代表隊成員，但係法比加斯嘅國家隊生涯係喺青年隊開始。芬蘭主搞嘅2003年世少盃，佢雖然打中場，但做咗神射手，重俾人投票選佢係賽事最勁球員。西班牙係決賽輸咗畀巴西，只係得亞軍。法比加斯係之後嗰年歐洲少年國家盃，帶住西班牙隊，點知又係得亞軍 ，法比加斯做咗賽事嘅黃金球員。


法比加斯去咗阿仙奴第二季就做到皇牌冇耐，西班牙就揀咗佢入隊。見到佢喺2006年歐聯咁犀利，西班牙教練阿拉干尼斯揀咗呢位後生仔入隊，同科特迪瓦打友誼賽。喺呢場波，法比加斯入咗一球，做咗西班牙70年嚟最後生嘅入波球員 。


開頭阿仙奴諗住將法比加斯帶去球會，跟住叫佢慢慢踢聯賽盃發展技術，但喺2004/05球季，佢好意外咁做咗球隊正選中場球員，頂成日受傷嘅韋拉、伊度同基拔圖施華個位。法比加斯多數都係做中場指揮官，佢咁有用，係因為佢傳波勁準。


佢係家下球壇入面啲人最恨做佢嘅球員嘅其中一個，人哋成日話阿仙奴冇咗佢唔得，好叻睇通場波，有創意、同埋喺阿仙奴場場波唔計較付出同埋成熟嘅表現，並唔係普通後生仔球員可以咁做。喺死球方面，佢係球隊入面踢角球同自由球嘅首選之一。


法比加斯喺接受訪問嗰時，話以前隊友韋拉一直係自己嘅好榜樣同埋好朋友，佢嘅踢法同哥迪奧拿好似，佢後生嗰時當哥迪奧拿係英雄。人哋覺得同佢打同一個位前輩比，冇個同佢類型同踢法一樣，佢嘅踢法有啲技術型，唔係速度型。


但係，法比加斯喺比賽嘅統計年年都進步緊，同埋佢用攻力更勁嘅踢法踢波。球會冇咗佢唔掂，因為佢有創意，喺2006/07球季所有比賽交出16次助攻就可以證明到呢點。佢又認佢喺阿仙奴頭嗰幾季唔多識入波，2005/06到2006/07球季成日舊叉燒擺到入口都食唔到，係圍住阿仙奴嘅一個嚴重問題。


2007/08球季初頭，好似變變地，佢喺聯賽頭16場入咗11粒，就算領隊雲加一路都話法比加斯喺之前唔識入波，又將佢同法國出名球員柏天尼比，柏天尼因為好多入波而出名。雖然佢好細個，好多人都驚佢成日要打國家隊同球會踢波，會踢到殘晒，但係呢位中場踢咗阿仙奴咁多年都未試過傷得好勁。


啓係夏朝第二位君主，亦係中國史上第一位透過世襲攞到權力嘅君主。佢阿爸係當時成功治水嘅禹。禹本來諗住將王位禪讓畀皋陶，點知皋陶死得早，禹就改做禪讓畀皋陶個仔伯益。但係禹死咗後，班諸侯擁立啓做國王，結果啓就繼承佢阿爸個王位。


大山水庫，舊名塔拉泡，係位於中國吉林延邊朝鮮族自治州敦化嘅水庫，佢喺牡丹江支流塔拉河嘅河口度，個大壩起喺雁鳴湖鎮附近，離敦化市區60公里。呢個水庫始建於1969年2月，到1969年10月完工，係個養魚、防洪爲主嘅中型水庫。


大山水庫嘅正常儲水位355米，設計防洪水位356.75米，校核防洪水位358.11米，總庫容0.416億立方米，水庫面積3平方公里，集雨面積343平方公里，海拔354米。起呢個水庫嘅工程總投資190萬元。


塞爾日達梭老頭馬塞爾喺1929年創立Société des Avions Marcel Bloch）。集團旗下嘅達梭飛機為軍隊生產過幻影同疾風戰機，亦係電子設備生產商Thales繼法國政府之後嘅第二大股東。


法律上，當警察、檢察官等政府官員行使執法自由裁量權時，就會出現選擇性執法，即選擇是否行使或如何懲罰違法者的權力。執法者會有偏見地行使執法自由裁量權，例如基於種族偏見或是腐敗因素。通常選擇性執法被認為是一種法律濫用行為和對法治的威脅。


喺某啲情況下，選擇性執法可能係可取嘅。例如，對青少年進行口頭警告可以有效地改變佢哋嘅行為，此時可以唔需要對佢哋訴諸法律懲罰，而且仲可以減少政府嘅法律費用。喺其他情況下，選擇性執法可能係唔可避免嘅。例如，要警察向佢哋所見到嘅每一個超速駕駛者開出交通罰單可能係唔切實際嘅，所以警察可能別無選擇，只能將懲罰對象鎖定喺啲最魯莽嘅駕駛員身上。


葡萄牙體育會，多數人叫佢譯名士砵亭，係葡萄牙嘅足球會，1902年成立，總部喺葡萄牙首都里斯本，而家踢緊葡萄牙超級足球聯賽。佢同波圖、賓菲加被稱為葡萄牙嘅三大班霸。其實成個體育會有好多運動，好似網球、田徑噉，不過足球係最出名。


第二代大圍總站喺家下大圍站南便、大圍歡樂城西南便，1986年跟住大圍站永久車站開放而啟用，總站名叫「大圍火車站」，係一個坑狀露天車站。第二代大圍總站有兩個入口，分別晌美田路同埋車公廟路，其中美田路入口嘅站位採用U形設計，由車公廟路進入嘅巴士就係單向西行，巴士統一晌美田路駛出。


第三代大圍總站即係而家嘅大圍站公共運輸交匯處，2001年同大圍站馬鞍山鐵路部份一齊開始起。室內公共運輸交匯處採用環狀設計，巴士同埋專綫小巴統一晌車公廟路入、美田路出，站入便有緩衝區畀巴士停車用。根據政府規劃，第二代巴士總站都係公共運輸交匯處嘅一部份，嗰個站臨時搬向南便，以配合工程進行。


大圍站公共運輸交匯處晌2004年12月21號同馬鞍山鐵路一齊啟用，通車初期同露天臨時總站一齊用，九巴晌2005年至2006年期間逐一將巴士站搬去室內公共運輸交匯處，露天總站已經晌2006年底永久封閉，而家嗰度重係吉地，啲站坑同埋專綫小巴總站嘅路面劃綫重晌度，重未有乜嘢發展。


《合桃鉗》初頭俾好多評論家覺得佢細路仔得滯，但打後美國芭蕾舞大師佐治·巴倫錢喺 1954 年整咗個紐約市芭蕾舞團版本公演，令到《合桃鉗》喺當時嘅美國掀起一股風潮，及後文化上強大嘅美國將佢啲文化產物－包括一啲有《合桃鉗》做主題嘅電影同電視劇等－傳到去全世界。


小洲村，亦叫瀛洲，喺廣州市海珠區東南面，三面環水，北接土華村，西臨西江涌，東臨細涌，有四百一十七萬方咁大。元朝邱、黃、梁、饒、林、鍾六姓開村，後來簡姓遷入成咗大姓。清朝係番禺縣彬社二十四鄉之一。二十世紀中期，吞併隔籬嘅西江村，小洲村面積擴大。


張可凝係香港女歌手，主要喺宴會活動做表演嘉賓，亦參加過唔少歌唱比賽，包括喺2011年中國音樂金鐘獎流行音樂大賽全國女子組攞第五名同埋最佳音樂潛力獎，同埋又曾經喺香港無綫電視歌唱節目《超級巨聲》第一季入面做表演嘉賓。


機場喺吉隆坡50公里以外嘅雪邦，由馬來西亞政府所持有嘅國庫控股公司控股60%嘅馬來西亞機場控股集團經營。機場喺1998年6月27號正式啟用，取代梳邦國際機場。吉隆坡國際機場標語係「一個新的方式走向世界」。


吉隆坡國際機場行李處理系統24小時運作，以條形碼嚟辨別同分配行李。呢個系統用嚟處理入境、出境同轉機乘客行李、利用全長3300米世界最快嘅行李輸送帶。條形碼掃描器負責閱讀國際航空運輸協會嘅行李條碼，運送佢哋去目的地。


二號航站樓由馬來西亞HL建築設計集團有限公司同AAP建築團隊設計，採用嘅概念係以一系列簡單摺疊飛機環繞成座建築。二號航站樓雖然係廉價航空航站樓，但亦設有登機橋、貴賓候機室同好多唔同種類商店。主要服務亞洲航空同其他廉價航空。


2017年2月13號，北韓領導人金正恩嘅同父異母阿哥金正男喺KLIA2準備登機前往澳門時畀兩名女子以VX神經毒劑暗殺，喺送院途中死亡，兩名女子期後畀馬來西亞檢方以謀殺罪起訴。2019年3月11號，因控方撤回控狀，莎阿南高庭宣佈釋放印尼籍被告西蒂·艾莎。


AEC Routemaster係一款由英國Associated Equipment Company出嘅一款雙層巴士，由AEC同埋倫敦運輸局合作設計。佢嘅設計工作早喺1947年開始，第一架車喺1954年亮相。


AEC Routemaster嘅外形同當時嘅半駕駛艙式前置引擎雙層巴士相似，不過佢係一體化設計兼用咗多個新設計。架車係分開前後兩個副架，而車身係用鋁合金造，令架車輕啲之餘，重可以配合倫敦運輸局喺Aldenham Works搞嘅大修工序。


Routemaster主要係配AEC AV590、AEC AV690或利蘭O.600引擎，配半自動或自動波，避震用螺旋彈簧，但有啲係用後氣墊懸掛。所有量產型巴士都係配Park Royal Vehicles車身。


大部分量產型Routemaster係用AEC AV590引擎，但部分RM系列係用利蘭O.600，而RCL系列係用AEC AV690。紅色Routemaster用自動波，而綠色Routemaster就用半自動波，Routemaster客車有電動車門。


喺倫敦市區，紅色Routemaster巴士係用嚟取代市內嘅無軌電車，成個計畫喺1962年完成。之後引入嘅紅色Routemaster就係用嚟取代車隊入面嘅RTL/RTW系列雙層巴士。綠色嘅Routemaster巴士係用嚟行倫敦郊區線，而綠色嘅Routemaster客車就用嚟行倫敦運輸局旗下嘅Green Line路線。


1970年1月1號，倫敦郊區線同埋Green Line路線俾新成立嘅London Country Bus Services接收，啲綠色嘅Routemaster亦同樣轉移至新公司。後來，London Country嘅Routemaster面對零件唔夠嘅問題，最後一架喺1980年退出London Country巴士服務。


踏入1990年代，倫敦重有多架Routemaster行緊，兼且車上繼續有人賣飛，其中幾百架Routemaster喺呢段期間被翻新。2001年起，再有多架喺倫敦以外行嘅Routemaster經過翻新之後返倫敦繼續行。


2003年起，倫敦剩低嘅Routemaster亦逐步退役，俾低地台巴士取代。2005年12月9號下晝，當最後一架Routemaster行完159線班次之後，Routemaster正式結束喺倫敦嘅常規巴士服務。


2005年11月14號，兩條「文化遺產」路線9同埋15開辦，用車係2001至2002年俾Marshall Bus翻新過嘅Routemaster。9號線已經喺2014年7月25號取消，而15號線過咗2019年9月29號之後亦都冇再行。


Northern General喺1964至1965年間入咗50架長30呎嘅Routemaster，佢哋係配前門，用利蘭O.600引擎同埋AEC Monocontrol半自動波。1966年Northern General買埋換咗利蘭O.


另外British European Airways喺1966至1967年間入咗65架長27呎半嘅Routemaster，佢哋係配前門，用AEC AV690引擎，車尾拖住Marshall出嘅行李車，用嚟行倫敦至希思魯機場嘅機場巴士線。


1964年，AEC開始研製後置引擎版Routemaster。佢個結構用返前置引擎Routemaster嗰種，兼且大部分零件可以同前置引擎Routemaster共用，不過車門擺喺前輪跨，即係巴士最前面。


喺1980年代，多架退役嘅Routemaster被運去英國多個地方繼續城市巴士服務，不過現時絕大多數已經退役。另外Routemaster巴士亦有被用作租車同埋觀光車。除此之外，亦有多架Routemaster成為收藏品。


李重茂響武后延載元年出世，聖曆三年封做北海郡王，中宗神龍元年封做溫王、右衛大將軍，又做埋贈州大都督。景龍四年李顯俾人毒死，六月初四韋后暫管國家，改元唐隆。六月初七韋后立十六歲嘅李重茂做皇帝，韋后垂簾聽政。


1987年，日野推出Rainbow 7M同埋Rainbow 7W，兩隻都係2.3米闊同埋有用氣墊懸掛。其中前者係中置引擎設計，後者係後置引擎設計，並喺1988年取代Rainbow AC系列。1991年Rainbow 7W出現短軸距版本，令前門可以擺喺前輪跨。


1999年Rainbow RJ/RR系列觀光/私家巴士俾日野Melpha 9取代。至於Rainbow RJ/RR系列城市巴士一直冇出低地台版，RR系列喺2001年停產，而RJ系列就喺2004年停產，俾採用五十鈴Erga Mio設計嘅日野Rainbow II非低地台巴士取代。


1999年，日野推出Rainbow HR系列中型低地台巴士，最初引擎係打橫擺，有7米同埋9米長版本，2000年再加入10.5米長版本。後來日野同埋五十鈴嘅完整巴士生產合併，10.5米長嘅Rainbow HR系列自2003年開始亦有以五十鈴Erga J呢個名賣。


隨住日野同埋五十鈴嘅中型城市巴士設計逐步統一，日野Rainbow HR系列亦逐步俾採用五十鈴Erga Mio設計嘅日野Rainbow II低地台巴士取代，去到2007年Rainbow HR系列只係得番10.


積葵丹美喺法國西岸Pontchateau地區出世，爸爸係汽車技工。佢自細鍾情映畫光影，決定報讀藝術課程，畢業後先後做過動畫、紀錄片導演嘅助手。積葵丹美憑第一齣長片《羅拉》打響名堂，贏得大獎。1962年，佢同女導演艾麗絲華妲結婚，兩人有一仔一女。


1964年，佢嘅電影《秋水伊人》為佢贏得康城影展金棕櫚大獎。之後，佢又拍咗長片《柳媚花嬌》、《驢皮公主》等出名嘅劇情片。佢嘅遺作係1988年嘅《莫負良宵》。1990年，積葵丹美因為腦出血而死亡。佢畀人歸類為「法國新浪潮」「左岸派」導演。


君主專制係君主制下面一種政治制度同統治嘅方式。統治嘅國君擁有最高嘅權力，對佢嘅子民行使呢啲權，一般呢啲權力唔係完全冇限制嘅，史上唔少嘅國君係冇乜權，或者受到其他嘅權威限制，好似受到以前嘅教宗同埋揸住軍權嘅人限制咁。


大江口係中國湖南永州東安嘅鄉，位於東安嘅東南部，處於湘江嘅上游，離縣城16公里，鄉政府駐大江口村。面積95平方公里，2010年人口有2萬3千人左右。交通上有207國道穿過，當地經濟主要係農業，出產有水稻、油茶、生薑、棉花，亦有淡水養魚。


十字車，又叫白車，救傷車或者救護車，係一架專用來運傷者、病人嘅車。多數係緊急運人去醫院搶救，亦有啲只係運啲唔方便嘅人。急救用嘅十字車會配埋閃燈同警號，等架車行嗰陣，其他車會讓畀佢，可以快啲送人入急症室。


救護車可以分為緊急、非緊急同埋快速反應單位三大類。緊急救護車處理各種緊急求助個案，非緊急救護車接送病人往返醫療設施、轉院等等非緊急個案、而快速反應救護車通常係小型汽車或者電單車，佢哋未必具備運載病人嘅能力，佢哋主要係負責以最快速度將救護員或者醫療人員送到現場。


救護車服務可能由政府提供，亦有可能由慈善機構、志願人士、甚至私營公司提供。有啲國家／地區嘅救護車服務係完全免費，但亦有國家／地區嘅救護車服務係要收錢嘅。各國各地政府可能畀救護車某程度嘅特權，方便佢哋執行職務。


以前十字車一律白色加個紅十字。救傷呢個概念係由紅十字會來，係戰場上劃咗白底紅十字嘅地方或者車船，係用來照顧傷者，敵我雙方都唔可以打。因為咁，後尾唔係時時都打仗，紅十字會服務就轉到平民，例如急救服務。所以，救傷車劃白底紅十字就唔只係打仗用。


唐人見到就叫佢十字車或者白車。後尾亦好多唔係紅十字會嘅救傷車都用紅十字呢個標誌。不過，話到底紅十字會係人哋標誌，和平時咁用法就係一種濫用。所以家下除咗戰地，或者係紅十字會嘅救傷車，先至會有白底紅十字。


現時香港嘅緊急救護車主要用平治Sprinter 516CDi、518CDi同埋519CDi型，亦有行得斜路、山區或崎嶇不平道路嘅越野路華「防衛者」130型、特別啱行狹窄路面嘅鈴木DA64V型同埋平治Sprinter 316CDi型。


據文化會社喺2008年1月出嘅書《拯救最前線》第173頁介紹，消防處喺1982年試用救護電單車。起初，只有兩部電單車駐紮摩理臣山救護站。1986年，消防處認為試驗成果滿意，1987年買多七架電單車作全面試驗，分別駐守沙田、梨木樹、長沙灣、馬頭涌同埋摩利臣山救護站，另有一架駐守上環消防局。


消防處嘅急救醫療電單車，適用喺交通擠塞、路面狹窄或救護車輛因各種原因阻住而未能喺召達時間到場而出動。每一輛急救醫療電單車都配備咗急救醫療器材，由一名受過嚴格訓練嘅急救醫療助理喺事件現場為傷病者進行全面嘅病人評估，以提供全面嘅院前輔助醫療服務。


日本消防部門喺一啲地區用越野電單車做緊急車輛。喺街仔同埋交通繁忙嘅大城市地區好有用。越野電單車有助喺處理城市周圍好多嘅山地丘陵嘅個案。有啲部門偏好將兩三架電單車編做一小隊。其中一架電單車攜帶急救箱同埋／或者自動體外心臟去顫器。


小隊嘅其他車可能進行攜帶滅火同埋／或者救援設備。大多數嘅隊員係受急救培訓嘅消防先遣人員，同埋／或者輔助醫療人員。每個隊員著輕量消防服同埋駕駛電單車專用嘅消防頭盔。呢啲電單車有自己嘅無線電台、貨物托架、閃燈同埋警報器。


喺該國其他州消防部門，好似米納斯吉拉斯，南馬托格羅索州同埋伯南布哥，自2008年起都採用救護電單車。2008年8月，Service d'Aide Médicale d'Urgence，聯邦緊急醫療服務，買咗400架電單車作為救護車並喺2008年12月至2009年之間派去全國各地。


石頭城，係喺中華人民共和國江蘇省南京鼓樓區清涼門北面嘅古城，喺清涼山上，南京別名「石頭城」「石城」就係來源自佢。東漢建安十七年，孫權喺度築城，1988年1月13號，國務院指定佢做全國重點文物保護單位。


周顯王三十六年，楚威王滅越國，喺清涼山整咗座城邑，亦即金陵邑。當時金陵邑下面就係長江，地勢險要。212年，孫權喺金陵邑嘅基礎上起成石頭城。城牆用泥砌成，全長「七里一百步」，東面有兩個門，南面有一個門，西面臨江，無門。


隋朝滅陳，毀滅咗建康城，就喺石頭城建置蔣州，唐初喺石頭城設揚州大都督府，所以係隋朝同唐初，石頭城係南京一帶嘅中心。日後長江河道西移，石頭城嘅要塞地位失落，到唐中期就已經廢棄。五代十國時，楊吳重建金陵城，但冇重修石頭城，直到明朝經營南京城時，石頭城納入南京城牆西面嘅一部分。


石頭城廢棄後，清涼山上嘅鬼臉城就係石頭城遺物。佢係明朝城牆嘅一座城頭，因爲塊紅巖似鬼面，下面又有眼水塘，於是構成金陵四十八景中嘅「鬼臉照鏡」。1982年做咗江蘇嘅省文物，1988年作爲南京城牆成爲中國嘅國家重點文物。


鄭海泉，GBS，OBE，JP係香港銀行家，擔任過香港上海滙豐銀行亞太區主席。佢係滙豐控股有限公司首位華人執行董事。大學時係中大學生會第二屆內閣副會長，參與政治活動，被港英政府政治部稱為「極端激進分子」。


鄭海泉1948年生於一個6口之家，係屋企嘅大仔，父母都係賣生果。鄭海泉出咗世後無幾耐患上小兒麻痹症，大個咗之後要用拐杖行路。佢喺1960年畢業於深水埗大南街南英中學。鄭海泉曾經先後入讀福華街實用中學同九龍工業學校，中五畢業後因原校冇開設預科而投身社會，一邊喺律師樓任職文員，一邊獲香樹輝提議到夜校完成中七預科課程。


佢本嚟於大學畢業後喺香港心光盲人院暨學校工作咗兩年，期間認識咗一位紐西蘭嘅盲人，獲對方建議到學費較便宜嘅紐西蘭升學，一圓出國深造嘅想法。喺紐西蘭就學時，鄭海泉曾經因生活拮据而任職洗碗工，其後佢搵到一份人工較高嘅兼職簿記工作，脫離「洗大餅」生活。


及後於1998年，鄭海泉調任恒生銀行副董事長兼行政總裁。2005年5月接替退休嘅艾爾敦，出任香港上海滙豐銀行有限公司主席，成為滙控集團創立139年來，首位擔任此職務嘅華人，亦係喺滙控集團內職位最高嘅華人。


同時，佢亦出任滙控集團常務總監，以及太古公司董事。2007年，滙豐銀行有限公司成立，鄭海泉出任該行嘅董事長。2008年2月獲委任為滙豐控股有限公司執行董事。2009年7月則獲委任為香港鐵路有限公司獨立非執行董事。


2009年9月25號，滙豐銀行宣佈鄭海泉將卸任香港上海滙豐銀行亞太區主席，但仍然擔任執行董事、滙豐中國董事長兼滙豐台灣區主席。兩年後，即2011年2月25號，滙豐銀行宣佈鄭海泉於同年五月退休。2011年5月28號，鄭海泉正式退任執行董事職務。


鄭海泉喺恒生工作嘅6年半時間裏面，恒生嘅業務穩步發展，股價由1998年嘅30幾蚊猛升至目前嘅100幾蚊港元。鄭海泉嘅管理哲學是視僱員為老闆，提倡下屬評價老闆嘅工作。最令佢自豪嘅係，即使經歷咗香港嘅經濟低谷，恒生喺佢嘅領導下，並冇裁過一個僱員。


喺1968年，呢間學校率先喺而家嘅白雲區太和鎮嗰度搞，到咗1976年就搬咗去而家海珠區嘅南華東路，太平東四巷嘅一間小學宿舍入面。直到1980年就搬到江南大道中嘅隔山新街22號嗰邊，喺2010年，學校又搬咗去江南西路嘅玫瑰二街12號嗰邊。


喺2007年9月之前，呢間學校一直叫「廣州市第七十六中學」。直到2007年9月，由於海珠區人民政府喺度搞緊海珠區當地嘅文化嚟搞宣傳嶺南文化，間學校就順便喺馬涌對面嗰間廣州美術學院同嶺南畫派紀念館嘅地域優勢先改名嗌「嶺南畫派紀念中學」，直到而家。


無綫電視發展多年，製作唔少影視作品，對香港社會發展有一定角色，亦不時成為公眾討論嘅對象。連同佢哋嘅唔同商標，無綫電視因而持有同管理唔少版權。不過，喺涉及第三方使用呢啲商標或者影視作品嘅問題上，無綫嘅做法就俾一啲人批評。


喺2022年頭，電視評論家方以文舉辦「觀眾在民間電視大獎2021」，但去到三月初，方以文就透露，話Facebook有幾個民間電視大獎嘅貼文都被無綫電視投訴侵權，連埋Instagram幾個post都無咗，懷疑係因為當中有部分相包含TVB嘅角色造型照。


2021年3月，歐錦棠喺自己嘅YouTube頻道《乜乜棠水舖》入面分享自己喺1995年拍攝亞視劇集《精武門》嘅經歷同幕後花絮，但片段上載唔夠1天時間，歐錦棠就收到無綫投訴，要求佢立即下架。之後歐錦棠就暗指無綫大細超，質疑其他YouTube Channel點解冇事。


喺2019年底，有網民因應收費電視、網絡媒體同埋串流影音平臺嘅興起，教人點樣喺電視中刪除唔需要嘅電視頻道，當中有無綫電視節目畫面嘅片段只係佔整體內容嘅好少部分。不過，無綫電視嘅法律部就警告有關網民，話佢侵權。


2022年3月，專欄作家游大東喺社交媒體刊登「無綫電視發盈警料2021年至少蝕6.4億」嘅報道，分析無綫蝕錢嘅原因，結果被無線電視而當中附圖有無綫台徽為理由檢舉，最後游大東重新製作一張附圖再上載有關報道。


喺2022年3月，無綫電視被揭發旗下子公司「Zennora Group Limited」申請註冊「SayNo4TVB」同埋「CCTVB」商標，而咁啱專頁英文名稱同埋Instagram帳號就係「SayNo4TVB」，思思TVB的二三事嘅團隊之後表示，「除咗想趕盡殺絕我哋，諗唔到其他原因」，但就未打算改名。


之後，專頁多次比無綫指控侵犯版權，搞到專頁被Facebook停權。事前，專頁曾經批評無綫節目《學是疫學非》唔應該搞人用霧化槍噴人，以及介紹無綫唔同節目嘅贊助商等。專頁團隊質疑Facebook嘅做法，亦認為無綫係因為不滿自己被批評，先至向Facebook舉報，做法唔尊重言論自由，又提醒唔同Facebook專頁使用TVB節目嘅截圖時要留意。


無綫推出旗下業務「myTVSUPER」後，向成人網站「myAV SUPER」發出警告，話佢刻意抄襲、致使有公眾被誤導」，但「myAV SUPER」就話「My」、「Super」都係極普通嘅字，紅綠藍更係平常不過，冇理由只係由無綫專用，反擊要求無綫道歉。


根據本港《版權條例》，只有當某項作品嘅實質部分被人採用嗰陣先算侵犯版權。《版權條例》第 38 同 39 條指研究、私人研習、批評、評論、新聞報導某一作品，只要附有足夠嘅確認聲明，就唔算侵犯版權，而就已發表版本嚟講，亦唔算侵犯其排印編排嘅版權。


李㼅作為大朝鮮國王族，但他喺佢庶仔嘅庶出仔及他爲無官無爵，佢係江華島嘅貧農身份於平生無官無爵。後來他雀位嘅追尊，1849年24代國王憲宗李烉爲無子女及王室近親嫡子嘅斷絶同他嘅庶三仔李元範爲25代國王哲宗即位後贈爵佢做全溪君，後加追尊雀位埋大院君及他按廟號叫全溪大院君。


阿伯拉罕·加斯亞，又譯做亞巴郎·加斯亞，全名係阿伯拉罕·加斯亞·阿列厄加，係西班牙嘅足球教練，執教過西班牙皇家馬德里同馬德里體育會嘅青年軍、中國足球乙級聯賽球隊銀川賀蘭山、香港超級聯賽球隊傑志體育會等等，家下執教西班牙乙二組足球聯賽球隊Gimnástica Segoviana Club de Fútbol。


「葛量洪號」滅火輪喺1953年投入服務，2002年退役前，一直係香港消防處滅火輪隊嘅旗艦，曾經參與過無數船舶同沿岸重大火警嘅撲救工作同海上救援任務。「葛量洪號」喺香港黃埔船塢建造，除咗見證香港嘅消防歷史之外，亦充分反映香港五十年代造船業嘅成就。


鑑於「葛量洪號」深具歷史意義，香港歷史博物館將佢列為藏品，並起咗「葛量洪號滅火輪展覽館」，妥善裝置呢艘滅火輪，喺2007年開放畀市民參觀。展覽館面積大概1,200平方米，展出獨特嘅消防文物，並輔以多媒體介紹，增進市民對香港海上救援工作嘅認識。


《MIRROR.WE.ARE LIVE CONCERT 2022》係香港男子音樂組合MIRROR嘅第三個演唱會，係組合頭一個喺香港體育館搞嘅演唱會。而呢個演唱會亦係香港體育館頭一個用實名制賣飛嘅演唱會。


演唱會原定喺2022年7月25號到8月6號舉行，總共開12場，但7月28號第4場因為舞台上面嘅巨型屏幕跌落嚟壓傷兩個舞蹈員，結果要腰斬淨低嘅場次。原定有三場同時經網上直播平台MakeALive直播嘅安排，亦因相關場次被取消而未成事。


7月25號第一場，江𤒹生喺貨車型升降台跳唱，期間升降台突然搖動，佢要用手撐地企穩。同場後段，MIRROR一眾成員企喺吊起嘅天橋上面演唱，但橋板激烈搖動，亦有成員差啲跌倒。第二場開始將天橋演唱環節改喺平地演唱。


7月28號第四場，呂爵安同盧瀚霆跳唱嗰陣，舞台上面一個4米乘4米、重600公斤嘅巨型屏幕突然冧咗，壓傷兩個舞蹈員，MIRROR經理人黃慧君上台向現場觀眾宣佈演唱會因發生重大事故而即時腰斬，而救護員到場將傷者送到伊利沙伯醫院。


以下係2013年亞冠日程。今年嘅亞冠決賽同以前唔同，決賽從之前「一場定江山」制改成以主客場制嚟分勝負。而16強重用返之前「一場定江山」嘅以名次定主客場制，就係小組賽第一嘅隊先客後主對陣，小組賽第二嘅隊先主後客對陣。


2006年，由於居民意見同消防問題，民政總署研究將街市側邊嘅小販區改建做永久性大樓方案，加上後嚟因為祐漢公園搞緊改造工程導致小販區傾斜，所以將原來小販區拆卸，同時起過五層樓高嘅小販大樓，而大樓響2008年開工，響2012年陸續啟用。


一間企業嘅其中一個辦公室入面，今日有班警察喺度搜職員嘅身，因為有個女職員懷疑俾人偷咗隻鑽石戒指，所以分開咗男同女兩邊排隊。車文杰返到嚟，照樣俾人叫咗去排隊，而搜女仔嗰邊已經搜晒，所以個女警就叫車文杰過去搜女仔身嘅房度進行搜身，阿杰俾女警搜身搞到好唔自然，點不知個女警忽然拉低件衫露晒胸咁嚟勾引佢，嚇到佢即刻縮埋牆角唔知點算，呢個時候，成班職員噴晒花條掟晒花紙碎咁一湧而入，原來成班人夾埋嚟整蠱阿杰嚟賀佢新升職做副經理，同佢一齊做嘢嘅老豆車親仁重開香檳嚟戥個仔高興。


後嚟一行四人去到的士高散心，阿晶為咗氹BANANA開心，就去整蠱個光頭惡霸，後嚟車親仁又嚟加入玩埋一份，點知人哋人多勢眾，最終三父子俾人打咗一身。程老先生同金默基去到警局接返個女，同埋保釋車氏幾父子，金默基就乘機加鹽加醋話阿杰係黑社會唔係好人，不過程老先生仍然相信阿杰。


到咗第二日，阿晶着晒西裝扮佢阿哥，兩個人一齊返工。今日公司約咗日本個大客嚟簽十幾億生意嘅合同，點知臨開會前阿杰同程老先生飲咗阿晶暗中落咗藥嘅咖啡，搞到一齊去廁所，而金默基為配合阿晶亦都扮肚痛去埋一份，剩低阿晶去見幾個日本人。


第二日，阿晶打電話去程氏集團搵金默基收埋啲尾數，點知咁啱BANANA撳錯咗條內線偷聽到佢哋對話。BANANA拎住支疊球棍，跟據金默基喺電話講嘅地址去到整蠱專家嘅辦公室，一推門就見到阿晶走出嚟，於是係咁揮棍要打佢，不過打極都打唔到，搞到喘晒氣。


BANANA同阿晶嚟到車宅，車親仁知道原來呢個親生仔係假嘅就好失望，不過亦都知道大家各為其主，所以亦都唔怪阿晶，但係要將件事解釋畀阿杰聽就好有困難，因為阿杰份人好硬頸，怕唔會原諒阿晶。阿杰搵唔到阿晶就返嚟屋企，見出面行雷閃電就好擔心，車親仁襯機會就同佢講咗成件事嘅真相，阿杰聽完就發晒脾氣，重覺得老豆同阿晶夾埋嚟整蠱佢，於是走咗落街，咁啱樂兒企喺樓下，重有架勞斯萊斯喺側邊等，呢個時候阿杰終於知道原來樂兒就係老細個女，再一次嘅打擊搞到阿杰跌咗入萬丈谷底，一嬲之下走咗去。


一位呀唔該係香港商業電台叱咤903嘅實驗性質節目，連埋廣告每集係六十分鐘。主持係阿正。喺2018年9月29號到2019年5月18號星期六晚八點至九點播放，2019年5月25號到7月6號星期六下晝四點至五點播放，2019年7月8開始星期六下晝四點半至六點播放，2019年7月8號至2020年10月2號逢星期一至五下晝四點半至六點播出。


O.M.O.做完場曲，到星期一至五時代一段時期之後喺大部份日子節目完結嗰陣都會播出由Fika Fika x Zpecial唱嘅《正歌》做完場曲。喺週日嘅第二個星期開始，就加咗阿正同埋李拾壹合唱嘅《單身有幸》做主題曲。


一套廣播劇，有20集嘅《搭枱呀唔該》系列，跟住就播咗呢個系列嘅外傳，之後就以單元劇播出。每集都會最近期嘅派台歌，至2021年2月18號逢星期四播出。當中嘅《派台歌劇院》環節仲會喺梁子力學節目之中重播。


同同樣係舌上音知、徹、澄唔同，而家嘅漢語同域外方音分唔開泥同娘，而且反切中泥娘經常撈埋一齊用，所以有啲學者認爲娘母唔係獨立聲母，不過係爲咗等韻整齊而設，所以擬音同泥母一樣係/n/。主張娘母係獨立聲母嘅人，有派擬成泥母嘅捲脷音，擬爲/ɳ/，有派擬爲泥母嘅顎化音，擬爲/ȵ/，擬成顎化音嘅人，爲咗區分娘同日，會將日母擬成/ȵʑ/，喺後面加濁塞。


梅樹坑，香港一村，亦係一地，喺大埔北面，林村河邊，英文寫Mui Shue Hang。村地、田地沿林村河，都幾長下，如今大多變成梅樹坑遊樂場、大埔太和路、吐露港公路。只淨低東南一角谷中，由梅樹坑遊樂場中間入。


梅樹坑有四橋過林村河。由南數起，一喺大埔頭水圍路過，近帝欣苑，入梅樹坑遊樂場。二三喺梅樹坑路嗰邊，過人工河道江心洲，入梅樹坑遊樂場。四喺公廁嗰邊，駁大埔公路。不過橋窄，下有大水管，唔開畀公眾用。另外側邊有堰，通去梅樹坑觀景臺底。


由於清潔同保安最低工資響2016年1月1號生效，泉福新邨面臨管理費狂加嘅局面。管理公司響12月下旬貼出告示話要加管理費，其中三房單位由原來嘅二百八十六蚊加到四百八十六個二，升幅去到七成，而且管理公司同業主會協商過程入面，管理公司代表態度極之囂張，面對小業主批評意見接受態度照舊，又冇承諾加價之後會改善服務質素。


管理公司重話如果小業主唔滿意服務質素嘅話，大可以換過間管理公司。有居民批評，管理公司服務質素惡劣，泉福新邨第二期停車場由管理公司揸手，由另外一個看更長期坐陣負責收停車錢，但人工都係用大廈管理費嚟畀，而泉福加埋六座大廈只係得一個看更管理，看更又成日唔見人影，即使見到人亦成日瞓覺又或者玩手機，大廈變咗無掩雞籠一樣成日有陌生人出入，但係由於出席小業主大會只有一成，所以通過加管理費方案。


2014年8月11號，氹仔地堡街泉福新邨再度揭發懷疑非法旅館，警方話被揭發嘅係三房廳單位，響大廈高層，有人同警方話以每個月四千到六千蚊租住房間。警方初步相信有人租住單位之後再出租畀其他人，警方帶走四女兩男大陸人，其中一個人逾期逗留，兩個人冇法出示證件，另外有一個人懷疑係非法旅館嘅老世。


大清時期，條路由「華貴街」同「觀瀾街」呢兩條街組成。1931年，廣州市政府拆咗華貴街同觀瀾街起咗條馬路。文化大革命期間，條路受到破四舊浪潮影響而改名嗌「荔灣中路」。直到1982年10月30號重新改返之前個名。


原牛比一般黃牛大隻，黃牛一般只有 1.4 米高，但原牛可達 1.75 米高，頭連角可長3米，體重可達 1000 公斤。原牛亦有多種家牛已經冇嘅特徵，例如牛角向前，兇猛嘅性格。喺古代，如果可以殺一隻原牛係英雄嘅象徵。


喺香港，呢種稱呼自從1997年回歸之後，喺法庭對法官嘅稱呼亦從「大人」轉成「閣下」。喺日本，日常或正式傾偈入面好多時用到，連電影作品都唔例外。喺南韓，早期成日用嚟做對總統嘅稱呼，但自從金大中上台執政之後好快拋棄咗。


《驅魔龍族馬小玲》係套預期2023年上畫嘅香港電影，屬亞洲電視劇集《我和殭屍有個約會》嘅電影版本，同電視劇版本設定相似，但屬唔同嘅世界。套戲由原作編劇陳十三做導演、監製同編劇，並由吳千語、黃宗澤、蔡潔、呂良偉、廖子妤主演。


池內宏喺日本東京都出世，佢阿爺係著名嘅儒學者池內大學，細蚊仔時受儒學嘅深厚熏陶。喺東京府尋常中學校同第一高等學校畢業後，1904年考入東京帝國大學文科大學史學科，喺度跟東洋史學嘅創始人白鳥庫吉等史學家學嘢，受到一連串正規同嚴格嘅史學教育。


車站開通初期並唔係對外開放，到1971年1月15號先至改為對外開放，但嗰時要有介紹信先至有得入站坐車，制度直到1972年先至取消。期間一直係1號綫嘅車站，1987年12月28號因1號綫一分為二，路線所屬車站亦拆解兼摱到2號綫入面。


馬來民族統一機構，又譯做巫來由人統一組織，簡稱巫統，喺1946年成立，係馬來西亞嘅政黨。同時亦係政黨聯盟「國民陣線」嘅創始者同最大黨派。由馬來亞1957年獨立之後至2018年馬來西亞大選為止，一直係馬國嘅執政聯盟首領，主宰住馬來西亞政治。


巫統公開代表住喺馬來西亞馬來人，亦開放任何馬來西亞原居民，即非馬來人或者非穆斯林，好似東馬嘅卡達山人、伊班人、達雅人等入黨。呢個政黨宣揚馬來人主義，一種馬來人身為國土早期居民應當享受特別地位嘅概念，依家受到馬來西亞憲法153條文保護。


女，星官之一，二十八宿之一，女宿之首。女在北方玄武，玄武龜蛇，或在龜身，或在蛇身。恆星有四，呈梯形。遠古女當為織女星，光星司辰，歲差之故，織女之星官，不在二十八宿，而另立月舍女宿，全皆暗星。今織女星官，歸入牛宿範疇，非女宿範疇。


灰頭麥雞係一種好容易辨認到嘅雀。頭灰色，肚白色，咀黃色但咀尖反而係黑色，有一條黑色嘅胸帶。飛嗰陣翼面有明顯嘅黑白同褐色配搭。鍾意濕嘅草地，但亦可以喺任何地方出現。喺亞洲東北部繁殖，冬天會飛到亞洲東南部以至澳洲過冬。


麥詠楠自細住長洲，2012年讀表演課程畢業後開始做自由工作者，同時搬到旺角自己租屋住，參演過幾套舞臺劇同廣告，亦做過扭氣球表演人員同萬聖節嘩鬼演員。到2015年佢攞到機會參演電影《哪一天我們會飛》入面趙學而角色嘅後生版，之後開始多咗幕前演出工作。


1985年嘅功能組別選舉係用「按選擇次序淘汰」制度，即係如果候選人多過3個或以上，選民就可以按喜好順序揀出啱心水嘅候選人，如果冇候選人喺第一輪得票過半，就會篩走得票最少嘅候選人，之後就會將被淘汰候選人得票當中嘅第二選擇分配畀其他候選人，如此類推，直到有候選人得票過半。


呢座樓最出名係大幅跳層，座樓跳咗唔老嚟嘅4、13、14、24、34樓，39樓對上就一嘢跳到上60、61、63、66、68同埋88樓，引嚟爭論。其後發展商將39樓對上樓層改成40、41、42、43、45同埋46樓。


王壽南生性孤寒鹹濕，扮經理去追靚女許芝蘭，點合芝蘭原來係壽南個姪秉希嘅未婚妻。芝蘭戲弄壽南之後得知佢原來係未婚夫秉希阿叔，而且曾經拒絕借錢畀秉希做生意，於是諗計呃壽南啲錢。王太太得知佢兩人約咗喺酒店，於是趕過去，壽南為咗避開老婆逃往鄰房，剛好撞破亨利想對佢個女育珍圖謀不軌，芝蘭同王太太大打出手，壽南就人財兩失。


關西學院大學，係日本一間位於兵庫縣西宮市一間好出名嘅私立大學，由美國教育家藍布斯牧師響1889年創立，隸屬基督新教循道宗。係日本西日本地區四大名門學府「關關同立」之一。同香港中文大學、香港浸會大學、復旦大學、中山大學、牛津大學、多倫多大學、雪梨大學等世界各國嘅高等學府有國際交流。


《天作之盒》係一部2004年拍攝嘅香港基督教福音電影，以2003年香港嘅SARS疫症、張國榮自殺同埋梅艷芳去世為主題，講述喺前線對抗SARS疫症而殉職嘅謝婉雯醫生同埋佢丈夫劉俊興嘅愛情故事。電影由影音使團製作，關信輝導演，謝君豪同埋蔡少芬主演，2004年4月8號喺香港上映。


有錢仔馬子祥同王文湘相戀，文湘阿爸因為子祥蝦乞丐李小明，將文湘許配俾鄧世昌。子祥心生不忿，買兇去殺世昌，俾小明目擊，之後子祥重揾人燒死文湘阿爸。文湘同阿媽投靠子祥，重嫁俾子祥當報恩，點知小明同文湘講出子祥做過嘅事。


1964年，愛爾蘭參加歐洲國家盃外圍賽，一路進軍到八強，最後畀西班牙淘汰。1988年愛爾蘭再次殺入歐洲國家盃決賽圈首回合。1990年更加第一次殺入世界盃決賽圈，之後又先後喺1994年同2002年殺入世界盃八強同16強。


天際同佢十一歲嘅女心童相依為命，不過其實佢哋兩個係有重重嘅隔膜。一個喺「超級寶寶」實驗室逃走出嚟嘅男仔思哲，遇到心童之後就喺佢屋企住咗幾日，思哲自細食由經過基因改造材料生產嘅食品「超級寶寶」長大，所以智商同體能都遠超過同年紀嘅細路，甚至超過大人，但係亦因此患上躁狂症同一種叫HDAD嘅病，呢啲都係由「超級寶寶」總裁Chole所策劃。


自此，出入該區嘅遊客數量大增，撈黃嘅人，紛紛走去揾食，臨近聖誕同新年等旺季時，佢哋會特別沓馬。衣着性感誘人嘅流鶯，會喺上述物業嘅賭場同商場徘徊兜客，而雞頭則喺附近𥄫住。看更週不時會趕佢哋走，然而冇幾耐又會返嚟。


由於武漢肺炎入侵，該處遊客變得稀缺，淫業連帶遭殃。澳門嘅所有賭場，同其他娛樂場所，被政府下令，由2020年2月5號子夜起停業15日。之後又有一浪接一浪嘅防疫政策，令甚為依賴旅遊業同娛樂業嘅娼妓同馬伕，生意大受打擊。


戲棚係一種以竹木臨時搭建嘅流動舞台，係籌辦神誕、太平清醮或盂蘭勝會嘅時候，上演神功戲或進行宗教活動嘅場所。戲棚主要由竹、杉構成樑柱同框架，外面鋪蓋鋅鐵片遮陰擋雨。搭棚師傅可以根據唔同需求，靈活噉搭建出容納幾百至幾千觀眾嘅戲棚。


香港嘅戲棚搭建技藝歷史悠久，有關戲棚最早嘅記錄喺19世紀尾出現。當時嘅戲棚以竹木結構為主，棚頂同棚身鋪設有織成格狀嘅葵葉，整體上已經具有今日戲棚嘅形制同規模。後嚟由於戰亂，部分搭棚師傅從廣東肇慶、東莞、寶安等地搬到香港定居，並將佢哋嘅技術同香港本地嘅戲棚工藝結合，經歷幾代傳承同改良之後，發展成今日所見嘅戲棚建築形態。


每逢神誕、太平清醮、盂蘭勝會，香港唔同嘅社區例如新界嘅鄉民或漁民，同市區嘅廣府、潮州、海陸豐等族群，除咗舉行各種宗教儀式之外，重會聘請搭棚師傅搭建戲棚，邀請戲班演出神功戲，娛樂神同人。戲棚搭建技藝能夠傳承落去，全靠香港以神功戲酬神祭祀嘅傳統而得以延續。


「龍船廠」又稱為「龍船脊」，因為外觀同攞放龍船嘅臨時竹棚相似所以有噉嘅名。「龍船廠」嘅結構比較簡單，屋脊同戲棚入口成直向伸延，整體建築形態較低矮扁平，一般喺天后誕、盂蘭勝會等每年都會舉辦嘅節慶活動中使用。


李文浩喺佢嘅議員辦事處門外貼上告示，指「本辦事處不為任何藍絲提供服務，藍絲與狗不得內進」，佢事後因貼上告示而被恐嚇，不斷收到騷擾電話及訊息，並恐嚇佢「會比人斬」、「會變浮屍」等，更有人恐嚇要殺佢全家。


2020年3月7號，有廿幾個親中共人士去到李文浩同公民黨劉家衡嘅聯合辦事處表達不滿，發生爭執。3月9號，30幾名親中共人士手持標語同木棍等到辦事處抗議，有門外人士向辦事處吐痰，其間有人襲擊辦事處內嘅議員同職員，兩名議員都有受傷。


3人涉嫌襲擊及刑事毀壞被捕，當中包括香港政研會執行主席關新偉同鄧德成。事件中兩名議員同3名女職員受傷，其中兩名女職員去咗醫院驗傷，辦事處嘅閉路電視亦遭到破壞。雖然有親中團體認為個告示涉嫌歧視，但平等機會委員會指李告示上嘅字句「不涉及現行四條反歧視席條例所涵蓋嘅範圍」。


响2021年9月，李文浩宣布缺席2021年香港區議員宣誓，即時冇咗區議員席位，同年10月24號，李文浩喺社交媒體宣佈自己已經離開香港，佢又話之前發現多咗好多人跟蹤佢，而且行為模式唔再似黨報記者，佢意識到再唔走就可能出現人身安全問題，到時就太遲，佢又鼓勵大家繼續支持落去，話大家一定會贏。


馬來西亞反貪污委員會，前身叫「反貪污局」，係馬來西亞一個政府機構，負責調查同起訴公共企業以及私人企業等嘅貪污腐敗者。為咗確保委員會嘅透明度同廉正，有五個機構監督反貪污委員會，佢哋係反貪污咨詢理事會、反貪特別委員會、工作檢討委員會、防貪與咨詢委員會、投訴委員會。


由2009年1月1號開始，反貪污委員會作為一個反貪污機構運作。呢個機構根據2009年反貪污法案起草，以取代1997年反腐敗法並由呢個機構主席領導。2018年7月1號開始，反貪會成為獨立機關，直接向馬來西亞國會負責。


由2009年1月1號成立以嚟，反貪污委員會嘅成就同良好表現直接以及間接地得到國際機構嘅承認。其中一項係23項反貪會嘅反貪污活動畀聯合國毒品和犯罪問題辦公室所承認，以及負責評估反貪委員會同馬來西亞遵守聯合國反腐敗公約。


2020年8月6號夜晚，林冠英因檳城海底隧道弊案畀國盟政府翻查而畀馬來西亞反貪污委員會突然宣佈逮捕，喺8月7號吉隆坡法院被控索賄罪。之後喺8月10號北海法院被控濫權索賄罪。9月11日，林冠英喺北海法院被控兩項不誠實挪用政府土地相關的失信罪。


2016年10月4號，反貪污委員逮捕前沙巴水務局副局長張志康同另外一名前沙巴水務局主席達希爾。兩人濫用職權，喺2010年以嚟開始由中央政府批畀沙巴州水務局總值33億嘅計劃中斂財。同日分別喺佢哋兩人屋企中搜出1億1400萬令吉同5370萬令吉嘅現金。


一個馬來西亞發展有限公司醜聞係《華爾街日報》同《沙撈越報告》喺2015年7月3號所揭發嘅馬來西亞政治事件，報道指出7億美元分兩輪匯入咗時任馬來西亞首相納吉嘅私人賬戶，報道喺馬來西亞政壇投下震撼彈，更令到首相納吉捲入一場政治風暴。


馬來西亞反貪污委員會將呢單案分兩宗案件處理，即「捐款案」同「SRC案」進行調查。2016年1月26號，馬來西亞總檢察署總檢察長阿班迪宣佈，對於納吉喺「捐款案」接獲嘅26億令吉係沙地阿拉伯王室捐款，而喺「SRC案」並無貪污，宣佈納吉喺兩宗案中無犯法，並指示反貪會將呢兩宗案件刪file了結。


呢件案件涉及350萬令吉現金，依家已逮捕首相署1名保安主管同16名保安人員並充公佢哋嘅貴重資產，分別係97萬8800令吉現金，5部轎車，11部電單車。截至8月15號，反貪會只取回147萬令吉，其余嘅錢已經花哂。


呢卷書敘述以色列人民對建立王國一事嘅複雜情緒。耶和華係以色列實際君王，不過為咗滿足人民嘅願望，耶和華為佢哋選立一位君王。重要嘅一點就係國王同人民都受上帝嘅統治同審判。喺上帝嘅律法之下，所有人民，唔分貧窮，都受同等嘅待遇。


颮線係一種天氣系統，係一啲帶狀雷暴雲構成嘅一啲中至小尺度嘅強對流天氣，通常跟住冷鋒出現。颮線嘅產生通常係因為冷空氣推進到暖濕地區嘅時候被迫抬升，形成上冷下暖嘅格局，令到對流層上面同下面嘅熱力結構唔同，於是產生高強度嘅強對流天氣。


裕熙園係香港一屋苑，係住宅項目，喺香港島太平山頂。園有一排五間獨立屋，響貝璐道四號。裕熙園建築面積，一伙四千三百平方呎，自設私人泳池，兼有前後花園、車位咁，家下地產估價市值每伙至少四億港紙。屋名分叫ABCDE，當中A屋B屋係相連，係前香港特別行政區行政長官梁振英所有。


2019年，佢有份參與七二一元朗襲擊事件，去到同年9月20日被捕，佢之後認罪，去到2021年7月被判4年8個月。法官形容，包括林觀良在內嘅被告事實係非法禁錮，令公眾造成極大恐慌，又質疑林觀良，當時人哋都走緊，點解仲要打，所以要判處阻嚇性刑罰。


水牛嶺，香港一山，喺元朗西部，青山公路屏山段以南，水邊村西南後山。雖則叫嶺，查實唔高，三十米有多。如今佔大部份做元朗公園，山頂則起咗百鳥塔。以山為名，當地人叫公園做水牛嶺公園，而原名元朗市鎮公園，就近兩個遊樂場留有舊名。


布局而言，環廻道內，大部份為元朗公園。西北處有香港童軍總會元朗西區總部。總部南有墓地，有原居民葬山同金塔。中部東南方，亦有水牛嶺義塚，葬有 二次大戰抗日而死嘅人。西南有兩校，一者保良局羅氏信託學校，二者元朗公立中學。


道外，東北有水邊村同協怡山莊。北有市鎮公園北兒童遊樂場，以及博愛醫院元朗商會極限運動場。西北有御豪山莊，西南御景園。兩處西側為山腳大渠邊，有山下路。南有市鎮公園南遊樂場，以及藝典居。東南有翠韻華庭、元朗公立中學校友會小學、同埋華翠豪園。


喺2019年9月20號，基督教香港信義會元朗信義中學舉行便服日，當時正值香港逃犯條例爭議，有學生醞釀當日著黑衫返學抗議政府逆民意修例，但校方就先前喺校內廣播話唔畀同學噉做，原因係「唔好將政治帶入校園」、「尊重包容」等等，如果學生違規，會通知家長接走佢。


有同學就話，學校咁做無問過同學意見，以前從來冇唔着得黑衫褲嘅規例，做法苛刻。亦有同學覺得校方個宣佈無論語氣或者內容上，都畀人向學生施壓嘅感覺。當日記者訪問學生期間，有老師同埋校內牧師喺校門守候，並且以保護學生嚟做理由，召集屋邨保安驅趕傳媒。


喺2021年7月，兩位中五同學喺校內歌唱比賽度，本來報名唱樂隊Dear Jane嘅歌曲《銀河修理員》。但係校方政治審查同學嘅選曲，聲稱填詞人黃偉文所填嘅歌詞入面有「亂世」同「對抗」等等字眼，含有政治意思，淨係准同學唱改詞版嘅《疫情加油》。


兩位同學喺晉身決賽之後堅持唱原版歌詞，其中一人亦喺表演完結後加上一句「香港人加油」。校方指佢哋「演唱未經審批嘅歌詞」而DQ佢哋，兼記佢哋大過，禁止佢哋未來以呢間學校學生嘅身份參加任何校外比賽或活動，仲逼其中一個同學辭任佢本身嘅學會主席職位，影響佢哋報考大學所需要嘅課外活動履歷。


同時，亦聲稱佢哋「騎劫歌唱比賽」，又重申「歌唱比賽不是宣洩個人情緒的地方」。有記者跟進事件，但係副校長譚建勳拒絶對上述事件做任何回應。之後近年喺學校推行愛國教育嘅教育局回覆話，任何人士不應利用學校作為表達政治訴求嘅場地。


當時正值樂隊Dear Jane以延續聖馬力諾之心精神名義，喺2021年7月舉辦IG學校投票活動，選出最多讚好嘅學校申請作現場表演。事件發生前最多讚好嘅學校係高雷中學。事件被揭發後，唔少網民同其他媒體發出網絡號召力，讚好信義中學，務求Dear Jane申請喺呢間學校表演，短短3個鐘入面已經成功收集咗大約20萬讚好，超越當時排行榜第一位嘅高雷中學。


之後，學校更被揭發已經唔係第一次審查歌詞，2016年起，校方禁止同學喺歌唱比賽演唱有關愛情、遊戲、負面同含敏感字眼嘅歌曲。喺2020年，有學生演唱Supper Moment作品《無盡》，其中一句「人生夢一場革命至蒼老」，校方都要「河蟹」走。


袋獅嘅近親係食齋嘅袋熊同樹熊。佢係所有現存同已絕種嘅哺乳動物中，咬合力最勁嘅，重100公斤嘅袋獅一咬可以媲美一隻重250公斤嘅獅子。佢會獵食好似雙門齒獸及巨型短面袋鼠等大型動物。佢係有袋類中專門嘅獵食者，佢嘅前肢極之強壯，有可收縮嘅爪，呢啲都係有袋類中未有過。


顯徑體育館，香港室內體育館之一，喺沙田顯徑邨顯徑商場，車公廟路同顯徑街交界，英文叫Hin Keng Sports Centre。行政上歸沙田區。設施有籃球場、排球場、羽毛球場、壁球場、乒乓球檯、活動室、舞蹈室。


《花間集》，係後蜀趙崇祚喺廣政三年編成嘅詞集，共十卷，收錄咗18位詞人嘅詞作，共500幾首，係現存最早嘅文人詞總集。《花間集》總共用咗74種詞調，其中用得最多嘅係浣溪沙、菩薩蠻、臨江仙、酒泉子。呢部詞集喺四庫全書屬集部。


呢個集收錄嘅詞人稱爲花間派，呢個唔係嚴格意義上嘅文學流派，但佢哋對詞嘅發展影響好大，直接影響南唐馮延巳、李煜嘅詞風，乃至形成花間小令傳統，延及至晏幾道，爲宋代嘅豔科奠定基礎。雖然一般認爲花間派嘅成就低過宋詞，但喺詞史中佔一席之地。


晚唐五代，因爲國家衰亂，好多文化都衰弱咗，但詞呢種文學喺初創時同娛樂、伎女有好大關聯，結果喺南方反而繁榮。當時中國南方安定過北方，有幾個割據政權，呢啲政權無實力雄心去一統中國，有無長遠打算，所以借聲色豔詞消遣，形成西蜀、南唐兩個詞壇中心。


花間派嘅詞，佢哋嘅視野完全轉向裙裾脂粉、花柳風月，題材上主要寫女人嘅姿色、生活情狀，特別係佢哋嘅內心，所以寫嘅嘢大多係兒女艷情，離思別緒，綺情閨怨。同呢種情調相應嘅，喺風格上文采繁華、輕柔豔麗，崇尚雕飾，追求婉媚，充滿脂香粉膩。


奧運六星係香港無綫電視喺2004年雅典奧運期間力捧嘅六名男藝人，包括林峯、黃宗澤、陳鍵鋒、吳卓羲、黎諾懿同埋馬國明，當時無綫好多嘅奧運電視節目都係搵佢哋六個一齊宣傳。呢六個藝人後來都有相當唔錯嘅發展，喺唔少電視劇擔任主要角色，甚至推出唱片同拍電影。


，又稱爲民主暴政、多數人暴力、群體暴政，係一種多數人話曬事，壓制少數異見嘅政治現象。具體講落，啲群眾之中有大部份嘅人都支持某個諗法、抑或政策、措施，於是贊同嘅人就認爲呢個諗法、政策、措施係主流民意，所以係絕對啱嘅，甚至天經地義，呢種錯覺令佢哋好排斥甚至打壓少數嘅反對異見，認爲自己先係啱嘅，唔贊同自己嘅都係錯嘅。


邏輯上講，呢種現象叫做主流思想謬誤，即係以爲主流諗法實啱，而唔諗真下係咪真係啱。放到政治，則係反思民意對政治嘅左右，尤其係民主政治嘅運作，以及言論自由嘅保障問題。比如話由於話語專制，少數群體出唔到聲，只能由得多數人話事，甚至畀主流迫害都無人知，自然無人幫口、繼續受侵害。


又比如就民主政治嘅質素睇，啲話語畀班暴民把持固然係衰，但就日常來講，公眾唔係時時都知事事，偏偏有啲公眾事務係需要精專知識、事實數據先有討論基礎，噉呢個時候就可能有利益團體操作資訊、輿論，而啲公眾不明就裏，入曬愣，做曬政治應聲蟲，之後呢啲利益團體就可以利用多數人嘅優勢壓制不利於佢嘅少數聲音，從而達到一啲政治目的。


舉啲好粗嘅例。比如話廣州嘅白雲山好大座，阻住山兩邊嘅快速交通，假設而家所有廣州市民都贊成挖通座山，噉係咪意味住白雲山真係可以挖呢？又比如話香港用地緊張，所以要將市區推到原本係郊野公園嘅地方，唔鬼理咩生態環境，假設所有香港市民都贊成，噉係咪又真係可以噉樣做呢？


無黨團結聯盟喺2004年6月15號成立，由當時10個立委組成，後來民進黨嘅朱星羽加入。第一任黨主席係張博雅。年尾嘅立委選舉係無盟第一場選舉，佢哋派咗26個人去選區域立委、5個全國不分區侯選人同1個僑居侯選人，最後只係得6人當選。


到2008年立委選舉，由於選舉制度大變，對無盟呢類黨仔好不利，最後無盟同國民黨傾掂數，無盟出選嘅5人入面，國民黨禮讓無盟4席，另外本來係無盟成員，但呢屆用獨立身份參選嘅蔡豪都有國民黨禮讓。最後無盟贏咗3席，符合組黨團嘅最低要求，亦都係當時嘅第三大黨。


2012年立委選舉，3個連任嘅立委當中，林炳坤輸咗，結果淨低2席，到2013年無盟嘅立委顏清標貪污案罪成，重要褫奪公權3年，無盟剩返高金素梅1個立委，之後無盟由高金素梅一個人「單天保至尊」直至2020年。


無黨團結聯盟雖然一直標榜「中道力量」，但係2008年之後，無盟一直都係向泛藍靠攏，無盟嘅立委多數都係喺國民黨禮讓之下先有機會當選，同時無盟嘅立委亦都同中共方面有互動，尤其以原住民立委高金素梅最多，2009年莫拉克風災嗰陣，高金素梅去咗訪問中國，而且返嚟嗰陣重攞住1億新台幣風災捐款，結果不分藍綠都批評佢嘅行為，後來佢甚至受中共邀請去北京度睇閱兵。


鄧炳權本來係新界圍村村長，因一次捨身救人而成為城中英雄，更加獲得商界女強人方思晴嘅賞識，欽點佢演出旗下廣告。但思晴自信傲慢，同大男人嘅炳權出現唔少磨擦。之後兩人同時被伏擊受傷，炳權幸保性命，但思晴就香消玉殞。


思晴死不瞑目，為咗追尋兇手，不惜借炳權身喬裝成海外歸僑司馬詠琴，並以一副女強人嘅姿態潛伏公司查明真相。期間，思晴發現自己嘅親妹方思虹原來表面純真，其實古惑反叛。思晴為免思虹行差踏錯，要炳權追求佢，而思虹亦終接受咗炳權。


江門站，原本叫江門南站，又叫珠西樞紐起響廣東省江門市新會區會城街道梅江村東面，係廣珠鐵路、廣珠城軌同深湛鐵路等等鐵路嘅交匯處。呢個站嘅貨站有380畝咁大，客運站就有580畝咁大。2020年前只用嚟上落貨，2020年11月15號開始用埋嚟上落客。


以後呢個站會變成珠三角西岸綜合交通樞紐重要嘅一部分，幫手連住珠三角西部同粵西。呢個站同時會係珠三角西部嘅鐵路樞紐同埋江門市嘅主要鐵路站。第時響度會同時有鐵路、城軌、長途巴士、地鐵、市內巴士、的士等等咁多種交通工具，市民就可以響度好方便咁轉車。


荃灣千色匯，之前叫做荃灣城市中心，係香港新界荃灣嘅一個私人樓同商場，一共分兩期，分別喺眾安街同埋青山公路，由恆基兆業發展。1期同2期商場面積一共有成33萬平方呎，同埋有冷氣通道相連。1期嘅上層係商業大廈，而2期嘅上層就有3幢私人樓，自己有平台花園。


1期同2期嘅名唔係跟落成年份嚟排。「荃灣城市中心Ⅱ」先喺1989年喺青山公路側邊起好，而「荃灣城市中心Ⅰ」就喺1996年先至喺眾安街起好。咁係因為恒基兆業刻意將兩期個名掉轉，喺新一期落成之後先至改番兩期個名。


其實，2期喺1期落成之前係叫「荃灣城市廣場」，到咗1期發展好之後兩年先至夾埋叫「荃灣城市中心」。不過，因為「荃灣城市中心」嘅稱號已經用咗一段時間，為咗分清楚就叫眾安街嘅商場做「荃灣城市中心Ⅰ」，原本嘅「荃灣城市廣場」就叫做「荃灣城市中心Ⅱ」。


2018年12月23號，廣州市國規委透露，由於呢間客運站所在地及周邊嘅地皮詳細規劃正式通過審批，重考慮到永泰同夏茅兩大客運站因交通區位同班綫出現重疊嘅情況，為咗加快白雲大道嘅快速改造，而宣佈將呢個客運站合併入夏茅汽車客運站，呢間客運站正式成為歷史。


2015年9月11號，當時香港中聯辦主任張曉明出席《基本法》頒布25周年研討會時發表關於「行政長官具有超然行政、立法、司法三個機關之上特殊法律地位」，即「特首地位超然論」。同時，張曉明會上發表致謝辭又指，香港回歸前後，都無實行過任何三權分立政治體制。


同月14號，香港大律師公會發聲明回應張曉明言論。聲明提到，基本法清晰界定三權關係同埋權責。因此，大律師公會堅信法律概念上，香港有「權力分立」。但係就張曉明「超然於三個機關之上」講法容易被解讀為特首「凌駕三權之上」而引起公眾驚慌，大律師公會對此深表遺憾。


2016年11月28號，佢跟查比高恩斯隊作客去哥倫比亞麥德連踢南美球會盃決賽第一輪對陣國民體育會嘅比賽，但查比高恩斯隊全隊出發途中，喺哥倫比亞安提奧基亞省拉烏尼翁因飛機失事死咗，終年22歲。事發後，南美足協正式宣佈取消嗰年11月29號舉辦嘅南美球會盃決賽嘅第一輪賽事，巴西首都巴西利亞政府門前亦下半旗悼念兼全國悼念3日。


洛溪站嘅西邊同南北兩邊係人行隧道同商舖，都喺嗮免費區入面。而收費區喺站廳嘅東邊，入面有好多部扶手電梯同樓梯往返月台都得。而專用𨋢喺車站嘅南邊免費區域入面嘅警務室隔籬，乘客如估有需要嘅話，可以向車站嘅工作人員查咗車飛之後嚟協助用。


洛溪站入面提供咗唔同類嘅商鋪嚟畀乘客買嘢，好似有便利舖、麵包糕餅舖、書店、凉茶舖、洗衣舖呢尐。另外喺呢個站入面重有好多自助服務響度，例如有自動販賣機、自動影相機。重有好易機嚟搞羊城通充值，交水電費同交通罰錢呢啲服務。


香港書展喺1990年起舉辦，每年7月喺香港會議展覽中心舉行，係香港每年夏天嘅一項盛事，為出版界提供推廣新書嘅平台，同埋為讀者提供咗接觸新書同埋會見作者嘅機會。由於入場費平，每年都吸引咗大批市民同遊客入場。


唔少書籍會選擇喺書展期間出版，並喺書展入面舉行埋作者簽名會，希望為啲新書宣傳速銷。唔少名人紅星都會喺書展期間推出新書。書展每年都會同多間出版社同專業機構合作，定出一個獨特主題，並圍繞主題舉辦各項活動。


2009年嘅書展喺7月22到7月28號舉行，大會主題設為「多元與創意‧書展二十年」。會展中庭擴建完工，書展面積大咗三分之一，入場嘅人喺多啲地方揀書。新加「英語世界」同「多媒體區」展區，推廣英文書、電子書、網上出版同教育軟件。


由2010年7月21號到7月27號連續七日舉行，大會主題設定為「綠色書展」。預計今次訪客升到100萬人次新高。鑑於上年書展被少女模特兒暄賓奪主，引起唔少書展參觀者抗議，大會決定拒絕有關人士喺今屆書展舉辦簽名會嘅申請。


區內重設有「數字互動閱讀區」，讓讀者可以喺現場操作電子閱讀器，瀏覽電子書嘅資料，體驗電子閱讀帶來嘅方便同樂趣。「英語世界」展區，面積比上屆增加五成。2010香港書展年度作家劉以鬯作品喺「文藝廊」展區展出，重有黃國兆改編自小說《酒徒》至電影作品時嘅心路歷程同劇照結集，亦有相關題材嘅座談會。


主辦機構貿發局加強同內地同台灣旅行社嘅合作，將書展加入訪港行程，鼓勵旅客嚟買書刊並參加文化活動。珠三角出發嘅旅行團團費，部分更低至68蚊人民幣。除咗同旅行社合作外，大會喺書展特設訪港人士售票處同特別通道，訪港旅客只需出示有效證件，就可以10蚊票價參觀書展。


2013年書展喺7月17號到7月23號舉行。今年嘅書展破紀錄有25個國家同地區、多達560間參展商參加，書展期間舉辦三百幾個文化活動，包括講座、論壇、新書發布會等，場外重有120項活動喺全港15個地區舉行。


2016年書展喺2016年7月20號到7月26號舉行，參展商來自30個國家同地區，數目超過600間。書展第一次以「武俠文學」為主題，設立主題展區「筆生武藝–香港的武俠文學」及「文壇俠聖 – 金庸與查良鏞」展覽。


2020年書展原定喺2020年7月15號到21號舉行，主題係「心靈勵志」。當時因應武漢肺炎香港疫情影響，書展延期舉行，另外3個同期舉行嘅展覽，包括「香港運動消閒博覽」、「教育及職業博覽」、「創業日」亦會延期舉行。


書展喺2021年7月14號到20號舉行，主題係「從香港閱讀世界‧ 洗滌心靈 鼓舞人生 再啟航」。同場亦設有「香港運動消閒博覽」、「零食世界」同 「香港教育及職業博覽」。今年書展係《港區國安法》實施後嘅第一個書展，貿發局指參展商應該知道國安法界線，大會唔會預先審查書籍，唔認為書展內唔再有政治書籍賣。


出版界人士向BBC記者表示有「白色恐怖」氣氛，因為多個參展商未能夠搞清楚《國安法》紅線，只能進行自我審查，形容敏感書籍會喺書展內「清零」，並預計疫情下生意額會下跌。而參展商批評貿發局講法模稜兩可，令佢哋毫無保障，多個參展商形容「而家大家步步為營、觸目驚心」。


《虎媽來了》，係星加坡新傳媒私人有限公司製作嘅時裝電視劇，由黃碧仁、姚玟隆、陳欣淇、方偉傑、馮偉衷、羅美儀同埋李心鈺領銜主演，陳漢瑋同楊偉烈特別客串，監製係鄔毓琳。電視劇喺2015年4月9號起喺新傳媒8頻道首播。


由於劇情有教育意義同埋正能量，《虎》劇大受觀眾支持，收視率連續衝破百萬大關。大結局嘅收視率去到106萬5000 。女主角黃碧仁繼復出作《三個願望》後，所主演嘅劇集接連打破百萬收視，以至媒體封佢為收視靈丹。


2018年3月25號朝早九點廿六分，美蓮大廈第三座二樓一個單位火燭。消防局出動多架消防車去到現場，響出邊見到二樓一個單位有煙冒出，消防員出動雲梯車開咗一條喉筆響出邊射水。消防煙帽隊就入火燭嗰層，現場濃煙密佈，成功搵到火燭單位，救出兩個分別係六十三同五十九歲嘅兩公婆屋主，但係女屋主懷疑自己救火嗰陣燒傷右手尾指同無名指，而男屋主就吸咗濃煙唔舒服。


同時響火燭嗰層同其他層數協助其他住戶逃生，三十個左右嘅住戶自行疏散到街到。消防員駁喉入去火燭單位，發現其中一間房入邊有嘢燒緊，開喉將火救熄。屋主大約十歲同四歲嘅男外孫響火燭嗰時走佬都吸咗濃煙唔舒服，響白車到接受護理之後要送到醫院。


火燭隔離單位嘅一家四口懷疑都係吸咗濃煙唔舒服，六個受傷同唔舒服嘅人由多架白車送到山頂醫院治理，冇咩大事。現場一度有人話火燭單位間房嘅電器又或者插蘇火燭，燒到衣櫃同雜物之類嘅嘢。消防員調查火燭原因，發現火燭間房入邊一個衣櫃同雜物燒到爛嗮，間房同個廳天花燒到黑嗮，經過調查，初步排除係電器又或者係插蘇搞到火燭。


最後經過了解，當時只有男女屋主同兩個男外孫響單位到，四歲男外孫自己話曾經響房到玩打火機，消防員懷疑係四歲男仔玩火搞到火燭，通知司警局到場調查。司警接報到場調查，初步相信係四歲男仔玩火機搞到火燭，由於四歲男仔未到刑事歸責年齡，案件交畀調查科跟進。


2003年，港府推出發展前水警總部文物旅遊計劃，邀請私人發展商以招標形式去保存、修復同發展呢個歷史地段。之後由長江實業地產有限公司發展，改建成為匯聚國際級購物商場、飲食娛樂同酒店於一身嘅特色建築物。2019年5月，1881 Heritage入面嘅酒店由李澤楷私人投資嘅富衛集團承租，同時改名做富衛1881公館。


「1881」雲集多間國際品牌名店、時尚食府、古蹟酒店、同埋一個以古蹟為主題嘅展覽館，裏面嘅商舖、酒店同飲食設施總面積達到13萬呎。「1881」附近有香港文化中心、香港太空館、香港藝術館同尖沙咀鐘樓等地標建築物，亦都近住九龍公園、港鐵尖沙咀同尖東站、天星小輪同巴士總站，交通四通八達。


「1881」而家嘅位置由1880年代開始直至1996年，除咗第二次世界大戰時期之外，一直都係香港水警總部。項目主要由五幢建築組成，包括前水警總部主樓、前馬廐、前時間球塔、舊九龍消防局同舊九龍消防局宿舍。


最初叫做時間球塔，每日朝早由人手懸掛時間球喺塔頂，下晝1點除落嚟，畀港口嘅船隻喺望到時間球除落嚟嘅時候，就可調校經線儀。時間球塔旁係一支颱風訊號杆，用嚟懸掛颱風訊號之用。強風襲港嘅時候亦會發射颱風槍︰響槍一聲代表有強風逐漸移近，兩聲表示正有颱風吹襲，三聲就表示預計風向會有所轉變。


喺前水警總部西北草坪一角，原本裝置咗一部三磅哈乞開斯式速射炮。但係喺1961年，呢個炮台同怡和嘅午炮互相對調，直至1996年呢個舊午炮被轉送到西灣河嘅新水警總部。而家喺草坪上嘅炮台係專程由外地買返嚟相同型號嘅炮台。


團派，又叫「共青團派」，「共青幫」係指出身自中國共產主義青年團嘅幹部同中國共產黨領導階層。喺二十世紀八十年代改革開放時期，胡耀邦做中國共產黨中央委員會總書記嗰陣發跡，到胡錦濤做總書記嗰陣勢力大幅擴張。


理察·布蘭森對維珍牌子擁有控制權，但其中屬下機構嘅組成就各有唔同而且幾複雜。每間維珍集團旗下嘅公司都係獨立經營，部份由理察·布蘭森全資擁有，但其他就只有一部份股權。佢亦有將牌子授權畀購買佢旗下公司部門嘅機構，例如維珍電台同維珍音樂，亦有一啲些例外，全部原本均屬維珍全資附屬公司。


有啲人同組織提議擴濶呢個自由，除了保障國内嘅來往之外，亦應該保障唔同國家之間嘅來往。因爲實際上，遷徙自由係受唔同嘅政府規限，所以喺每個國家，甚至一個國家嘅唔同地區，都其實唔一致。呢啲限制通常都會同公共衛生、國家安全、或者公共秩序等等嘅原因有關。


一般國際性嘅走動都會受到限制。喺一個國家之内，唔少未成年人同埋曾經犯過法嘅人都會有對於遷徙自由嘅限制。主要喺歷史上，有啲國家亦會基於種族或者性別而限制呢個自由。除此之外，當一個國家喺打仗嘅時候，戒嚴就會限制人民嘅遷徙自由。


喺私有財產嘅地方，限制遷徙自由嘅現象並唔罕見。喺某啲範圍，喺私有嘅公眾地方，例如商場或者公園，能夠因爲排除某啲人而限制佢哋嘅遷徙自由亦有爭議。同時，如果有私人財產俾其他嘅私人財產包圍，通常都會有法律保證入面嘅人能夠通過外面嘅私人地方嚟入自己嘅財產。


吐魯番係温帶沙漠氣候，成年都好少雨落，最多雨落嘅月份先至平均得2.8mm嘅降雨量，加上超多大風，有「火洲」同「風庫」嘅稱呼。佢嘅極端最高氣溫就係1975年7月13號出現嘅49.6℃高溫。喺維吾爾當地，有「沙煲入面煮熟鷄蛋」同埋「石頭上焗熟面餅」嘅講法。


故事背景係講個失婚嘅上海有錢人寄養女白流蘇，邂逅不羈嘅范柳原，然後發展出一段華麗又淒美嘅愛情故事。最後太平洋戰爭爆發，喺漫天烽火之下，繁華美夢雖然盡碎，但造就咗陷落中嘅范柳原同白流蘇喺香港暫時平淡嘅同居生活。


《花姐ERROR遊》係香港電視娛樂製作嘅真人騷節目。節目主持人係由《Good Night Show 全民造星》4位參賽者組成嘅全新男子組合ERROR同佢哋嘅經理人黃慧君，第一輯佢哋會去外地遊覽同玩分組遊戲，輸咗要接受大懲罰。


鎮內以客家族群為主，約佔九成，腔調以海陸同四縣為主，關西鎮東部山區錦山里有少數泰雅族原住民居住嘅部落。關西鎮物產豐富，名產包括仙草、鹹菜、番茄、士多啤梨等，其中以關西仙草最出名，亦係仙草嘅重要產地，產量佔全台灣總產量嘅80%。


珍惜群組係香港激進親共派組織，群組自稱「愛國愛港」，反對香港獨立，同埋聲稱支持維護香港法紀。群組多次通過社交網站號召唔同人士參與支持香港政府施政嘅集會活動，但佢哋嘅活動入面，參加者不時襲擊記者同唔支持佢哋嘅人，甚至提出「千刀萬剮」嘅死亡恐嚇，引起衝突場面。


佢哋嘅活動，一般針對港獨言論，香港非建制派人物言行，同埋香港大專院校學生就香港社會問題發聲表達意見嘅行動，又曾批評大學生為黑社會，甚至要求將學生「千刀萬剮」。但佢哋嘅行為同表達方式，特別係暴力對待記者同唔支持佢哋嘅人士，亦經常被批評。


2018年11月11號，有民間組織發起「光復東涌」，珍惜群組特意發起「本是同根生」嘅反對挑釁活動，結果引起東涌居民不滿。嗰陣，珍惜群組成員展示示威橫額，並對光復行動參加者進行挑釁，引發罵戰同埋製造混亂。


有受訪居民亦批評珍惜群組支持內地遊客的立場，指內地遊客事實上無帶動東涌經濟，只係到東薈城，東堤灣畔對出空地同埋東堤灣畔樓下嘅花槽食八寶粥、亂拋垃圾，非常影響市容，破壞原本寧靜嘅東涌。另外，「珍惜群組」嘅成員腳踢《經濟日報》嘅記者，大叫佢哋係死民族走狗。


2015年7月31號，佢哋連同另一組織「和平論壇」到香港大學示威，指納稅人有權要求政府唔再資助搞事嘅學生。佢哋亦因為唔滿意校長馬斐森未有譴責衝入校委會會議嘅學生，而要求馬斐森辭職。不過，有關示威劃額出現咗唔少錯字，例如將馬斐森個名寫成「馬婓深」，將禁錮寫成「禁固」。


2017年9月29號，珍惜群組喺嶺南大學校門聲援發表「殺無赦」言論嘅激進親中派議員何君堯，又呈交請願信，話見到啲學生行為，要將佢哋千刀萬剮，先可以洩市民心頭恨，殺無赦，先能夠回復社會安寧，又希望學校管理層行出來做勇敢嘅何君堯，撥亂反正。


2018年1月，香港浸會大學兩名學生劉子頎同埋陳樂行抗議普通話豁免試機制欠透明，「佔領」校內語文中心，而遭校方暫時停課。有約300名師生參校內遊行集會同聲援兩名學生，譴責校方無理處分學生，要求撤回停課決定。